
CAPITOLUL I — ÎNĂLȚATE 
ÎMPĂRATE! 


Prin ceața albă şi necăcioasă, pe calea desfundată dinspre 
Arada, cobora în satul Albac, gâfâind şi suduind, Ursu 
Uibaru, țăran țanțoş, cu cisme ungureşti, cu căciula neagră 
pe-o ureche, gornic în slujba şpanului de la Cîmpeni. Fusese 
trimis de ieri cu porunci, a mas la Ion Mătieşu, tovarăş de 
gornicie din Arada, şi acuma se întorcea necăjit că nu 
întâlneşte vreo căruță, să nu-l apuce pe-aici noaptea şi 
vremea mai rea. Pe podețul de peste pârâul Albacului, în 
mijlocul satului şi în fața bisericuţei de lemn, la răscrucea 
drumului spre Cimpeni, îi ieşi brusc în față un flăcău cu 
tundra sură pe umeri. Bucuros că întâlneşte măcar un 
suflet de om, Uibaru strigă: 

— Care eşti, măi omule?... Ia opreşte oleacă!... Tu erai 
Ionuț? 

Flăcăul îşi strânse sumanul, săltându-se puțin din umeri, şi 
răspunse mormăind mohorât, parcă nu i-ar fi făcut nicio 
plăcere întâlnirea cu gornicul: 

— Da ce-i porunca, bade Ursule? 

Uibaru tăcu o clipă încurcat. Oprise pe flăcău, fără să ştie 
cine este, numai ca să-şi răcorească necazul schimbând 
două vorbe. Acuma însă i se păru că ar fi nepotrivit cu 


slujba lui domnească să tăifăsuiască cu un băiețandru. 
Totuşi, fiindcă se nemerise să întâlnească pe feciorul lui 
Horia, zise mai întunecat: 

— Apoi că prea bine nu-i, băiete! Că numai alaltăieri chiar 
domnul işpan l-a văzut pe tătâne-tău prin Cîmpeni, nu ştiu 
unde, şi tare s-a mâniat şi ne-o ocărât pe toți, că, zice, cum 
se poate să umble Horia slobod şi nezăhăit de nimeni, în loc 
să şadă în temniță împreună cu ceilalți vinovați de răzmerița 
de-amu-i anul... Apoi, vezi, măi Ionuț, multe am pătimit noi 
din pricina tătâne-tău şi tot am tăcut şi l-am ferit, că-l ştim 
om de omenie, dar nici aşa nu se poate mereu, să ne facă 
numai pozne cu domnii. Trebuie să mai ia seama şi 
dumnealui, să se ferească şi să ştie că domnii cu pandurii 
lor nu-l iartă şi nici nu s-or odihni până nu l-or vedea în 
lanţuri ori şi mai rău! Aşa să ştii, măi băiete, şi să-i spui şi 
dumnealui să ştie şi să ia seama! 

— Să-i spun, cum să nu-i spun - făcu flăcăul tot 
morocănos. 

— Îmi pare bine că te-am întâlnit ca să nu zică pe urmă 
badea Ursu că am fost viclean! urmă gornicul. Tocmai 
pentru că umblă vestea că iar vrea să plece la împăratul... 

— Nu ştiu, bade - îl întrerupse Ilon deodată cu imputare 
amară - dar ar mai putea şi domnii să ne lase în pace, că 
tătucu n-a făcut rău nimănui în lume fără numai bine şi-i 
păcat să-l hărțuiască mereu ca pe un câine! 

— Na, apoi asta-i altă poveste! zise Ursu Uibaru cu glas 
aspru, ca şi când ar fi vrut să arate că el, slujbaş domnesc, 
nu se poate lăsa înduioşat. Sănătate bună, Ionuț! 

Parcă s-ar fi ruşinat că a vorbit lucruri atât de gingaşe cu 
un băietan fără minte, porni îndată la vale pe drumul 
noroios în care cişmele clefăiau la fiece pas. Ceaţa îl înghiți 
curând şi flăcăul se pomeni deodată singur. Ascultă paşii ce 


se depărtau până ce se pierdură, apoi scuipă cu scârbă: 

— Bată-te Dumnezeu să te bată! 

Îi era urât Ursu Uibaru. Toată lumea îl ura. În doi ani de 
gornicie a făcut mai mult rău oamenilor decât toți ceilalți 
gornici împreună. Flăcăul coborâse în sat numai ca să se 
întâlnească cu Ilina lui Ion Mătieşu, numai de dragul ei. Îi 
spusese fata că gornicul e pe-aici, totuşi i se părea că ceasul 
rău i l-a scos înadins în cale să-i strice bucuria. Era de vreo 
nouăsprezece ani, dar voinic şi chipeş ca un bărbat. 

Se scutură ca şi când ar fi vrut să lepede urmele întâlnirii 
cu Uibaru, apoi o luă spre casă, pe lângă pârâul Albacului 
în sus. Îi reveni în inimă chipul Ilinei. De dorul ei începu să 
horiască. Avea glas cald şi dulce, ca şi tatăl său. Sosi sub 
coasta pe care se afla căsuţa lor, mai la deal, în Crângul 
Feregetului. Aşteptă un răstimp parc-ar fi sperat că are să-l 
ajungă Ilina din urmă. Prinse a sui pe cărarea lunecoasă. 
Opinca se cățăra greu şi căuta mereu sprijin. Când se văzu 
în deal se opri să răsufle. Ceaţa rămăsese jos şi se întindea 
ca un giulgiu murdar peste valea şerpuită. 

În crâng, cele câteva căsuțe de bârne, cu coperişele de 
dranițe mucezite, se piteau răsfirate şi speriate printre pomi. 
Rămăşițele de pâclă, ca nişte smocuri de lână, atârnau prin 
copaci şi pe ştreşinile scunde, în fund, dincolo de tăpşanul 
crângului, coasta îşi urma urcuşul, învestmântată cu 
pădurea bătrână de fag. 

Flăcăul trecu şuierând vreo trei pârleazuri până în grădina 
lor cu câțiva pomi şi o clăiță de fân. Casa, numai tinda şi o 
odaie, era atât de slăbănoagă că părea gata să se dărâme. Pe 
prispă, lângă uşa tinzii, şedea un om cu sumanul negru, cu 
pipa stinsă în colțul gurii. 

— Aici erai, bade George? întrebă flăcăul mirat. 

— D-apoi vezi bine - murmură țăranul fără să clintească, cu 


un glas supărăcios. Venisem să mă sfătuiesc cu tătâne-tău 
c-am auzit prin sat că iar umblă să plece la împăratul după 
dreptate. 

George Nicula, nepot de văr al lui Horia, mustăcios şi 
negricios, ridică  întrebător ochii asupra  flăcăului. 
Cotrobăind după cheia tinzii, lon răspunse liniştit: 

— Nu-i acasă, bade, şi nici n-a mai dat pe-aici de vreo 
săptămână! Că dumnealui mai mult e pe drumuri decât 
acasă, ştii bine şi d-ta! 

— Ştiu. Dar mă bizuiam pe noroc. Dacă-l nimeream, ziceam 
să mă ia şi pe mine cu dumnealui, că şi io-s om de treabă şi 
cu dare de mână şi nu mi-ar sta rău să merg. 

Aşteptă un cuvânt bun de la Ion, care însă se căznea să 
descuie şi mormăia o sudalmă. Urmă mai moale: 

— Dumnealui ar putea numai să vrea, că doar unu-i Horia 
în țara asta şi oamenii îl ascultă mai mult decât pe vlădica. 
— Aşa-i, nici vorbă— zise flăcăul, împingând uşa de perete 
şi adăogând apoi cu mândrie: Bine zici d-ta, unu-i Horia! 
Tocmai de aceea cu dumnealui să te înţelegi, că mie 
degeaba-mi spui. 

George se simți puţin jicnit de vorbele feciorului şi răspunse 
mai înțepat, dar cu ochii în pământ: 

— Eu socoteam că ar fi bine să merg şi pentru binele 
dumnealui, că badea Ursu nu se prea ajunge din multe de 
toate. Altfel eu n-aş vedea de ce să mă îmbulzesc că, slavă 
Domnului, cât îmi trebuie am, poate şi mai mult, iar cu 
domnii n-o duc rău defel şi nici de gornici nu mi-e teamă, că 
de mine nu pot să se atingă. 

— Nu vii în casă, bade? făcu flăcăul nepăsător, parcă nici n- 
ar fi ascultat. 

— Apoi c-am stat destul şi-i vremea să mergem pe-acasă — 
zise George ridicându-se. Dar tu să nu uiţi şi să-i spui 


unchiaşului ca să-mi poată porunci dacă-i de mers, auzi? 

— Bine, bade George! 

Intră în tindă, fără să mai aştepte până să plece George, şi 
închise uşa. Îl mai auzi mormăind afară puţin şi apoi 
depărtându-se. Trecu din tindă în casă. Pe pat, cu fața în 
sus, cu mâinile pe piept, se odihnea Horia. 

— Dormi? întrebă Ion uimit. 

— Ba! răspunse bătrânul, nemişcat. 

— Ai venit de mult? 

— Am intrat pe uşa dinapoi şi m-am aşezat să mă 
hodinesc... Cine era pe prispă? George?... Parcă i-am 
cunoscut glasul. 

— Dânsul, - zise feciorul. Dar m-am întâlnit şi cu Ursu 
Uibaru, gornicul, în sat. Şi el m-a iscodit ca şi badea George. 
— Lasă-i în plata Domnului! încheie bătrânul. 

Ion îşi lepădă ţundra şi scormoni în vatră să atâţe focul. În 
casă înserarea se închega filtrată prin cele două ochiuri de 
fereastră. Pe pat, Horia, mereu nemişcat, respira îngândurat 
şi din când în când ofta prelung. După ce ţâşni o flacără 
bună din tăciunii ce mocniseră sub cenuşă, flăcăul se aşeză 
pe laviță, la căpătâiul tatălui său, şi, parcă i-ar fi înțeles 
tăcerea 5 şi gemetele, întrebă: 

— Da când aveţi de gând să porniţi, tătucule? 

— Apoi chiar mâine, până-n ziuă - zise bătrânul înviorat, 
sculându-se deodată ca şi când întrebarea i-ar fi adus 
aminte ceva ce uitase de tot. 

— Vai de mine! se spăimântă Ion. Şi nici măcar merindea nu 
ţi-ai pregătit-o! Cum să pleci aşa la drum, taică? Ba încă ce 
drum! 

— Mie-mi spui, băiete, care l-am mai bătut de trei ori? rosti 
tatăl cu o sfătoşie care-l întinerea. De asta să n-ai tu nicio 
grije! Numai Dumnezeu să ne ajute să fim sănătoşi să şi ne 


întoarcem cu spor! 

Acum începu sfatul cu feciorul. Întâi îi spuse că va pleca 
împreună cu Petre Nicula de la Vidra, cu Toma Pătruț pe 
care l-au ales muşcanii şi cu Vasile Bodoroiu din Ofenbaia. 
Mai trebuia să meargă şi Cloşcuţ din Cărpeniş, că pe dânsul 
îl sortiseră şi cărpenişenii, şi buciumanii, şi abrudenii, dar 
degeaba, nu poate omul, că-i plin de necazuri. Rău îi pare că 
porneşte fără Cloşcuţ, că de toate trei ori laolaltă au fost la 
împăratul şi tare bine se învoiesc, mai bine ca fraţii. Dar 
dacă nu se poate, nu se poate şi pace. Bani de cheltuială are 
douăzeci şi cinci de zloți, adunaţi de oamenii din Cîmpeni, 
Bistra şi Râul Mare în numele cărora se duce dânsul. Sunt 
colo în traistă, împreună cu jalbele şi cu poruncile 
împărăteşti pe care domnii de-aici n-au vrut măcar să le 
citească, necum să le împlinească. 

După ce se înnoptă bine şi pe când bătrânul tocmai îl învăța 
cum să aibă grije de casă şi de toate, se pomeniră cu Toader 
Oargă, fratele lui Cloşca. Aducea o traistă umflată de 
merinde. O trimitea Mărina, că tot o pregătise şi baremi s-o 
aibă Horia pe drum dacă Cloşcuţț nu poate pleca. 

A doua zi, în zorii zorilor, bătrânul era în picioare. Căzuse o 
brumă groasă. Ceaţa se risipise de tot şi de jur împrejur 
munții, cu căciuli albe de zăpadă proaspătă, păreau nişte 
voinici mândri puşi acolo întru apărarea oamenilor. Horia îşi 
roti privirile peste şiragul de piscuri ca şi când şi-ar fi luat 
rămas bun de la prietenii cei mai dragi. Cum stătea aşa, 
drept ca totdeauna, căciula neagră apăsată puţin pe 
urechea dreaptă, cu ochii culoarea oțelului călit, cu mustața 
românească răsucită tinereşte, cu sumanul negru tivit şi 
înflorit cu şireturi vinete subt care se vedea cojocelul alb 
vrâstat pe piept de cureaua de la traista de piele, încălțat cu 
cisme cu turetcii moi şi încheiați numai până deasupra 


glesnelor, nimeni nu i-ar fi dat cei cincizeci şi trei de ani 
împliniți. Alături de feciorul său cu capul gol părea un frate 
mai mare. 

— Na, dragul tatii, rămâi sănătos şi Doamne ajută! zise apoi 
deodată cu glas blând. 

Ion îi sărută mâna, iar el îl sărută pe amândoi obrajii. 

— Noroc bun, tătucă, şi Dumnezeu să v-ajute! murmură 
feciorul urmărindu-l cu privirea plină de iubire şi înduioşare 
până ce se pierdu printre copacii crângului. 

Ursu Nicula, fără să se mai uite înapoi, păşea voiniceşte pe 
marginea pădurii. Coti pe urmă spre Poiana, ca să ajungă 
mai drept prin Lespezeni la Scărişoara şi de-acolo, pe lângă 
Măgura Negrii, să treacă la Vidra de sus unde avea să se 
întâlnească cu ceilalți tovarăşi de călătorie la Petre Nicula... 
Patru săptămâni şi patru zile au mers, mai mult pe jos, 
până ce au sosit, într-o zi de vineri, în preajma Crăciunului 
nemtesc, la Viena. Horia cunoştea binişor oraşul şi-i duse 
de-a dreptul la hangiul unde fusese anul trecut, un neamt 
tare de omenie care nu le-a luat niciun ban pentru găzduire, 
ba le-a mai întins şi câte-o mâncare din când în când, tot de 
pomană. Acolo numai cât şi-au odihnit puţin oasele şi s-au 
curățat, că s-au şi repezit cu toţii la notarul public Ştefan 
Franz Enyedi, la care îl trimesese rândul trecut însuşi 
împăratul, ca să le facă acuma o jalbă şi mai frumoasă, 
dacă se poate. 

Pe notar îl găsiră şi nici nu avură să aştepte decât vreo două 
ceasuri până să poată da față cu dânsul. Din gura lui însă 
aflară o veste urâtă, că anume împăratul Iosif e plecat de 
vreo săptămână în Italia, la Roma, pentru sfintele sărbători, 
şi nici nu se ştie când se va întoarce; se zice că tocmai pe la 
Paşti. Oamenii rămaseră năuci. 

— Na, apoi atunci ce-i de făcut, măria ta? întrebă Horia într- 


un târziu, mai venindu-şi în fire. 

— De, oameni buni, ştiu eu ce să vă învăţ? zise notarul, 
blajin, parc-ar fi vrut să-i liniştească. Faceţi şi voi ce v-o 
îndrepta Dumnezeu? 

— Că asta aşa-i, nici vorbă - murmură Horia îngândurat şi 
posomorit. 

Ţăranii schimbară între ei priviri întrebătoare. Enyedi era un 
om foarte cumsecade, crezător la necazurile celor nevoiaşi, 
săritor şi cu vorba şi cu fapta, măcar că ungur şi domn. 
Înalt, subțire, slab, cu o bărbuță gălbuie, vorbea româneşte 
ca un român. Se trăgea dintr-un sat de pe lângă Aiud şi 
cunoştea toate durerile iobagilor. Totuşi Horia, de data asta, 
avu o bănuială şi zise: 

— Apoi dac-am venit atâta cale, om mai ieşi până pe-afară 
să ne sfătuim între noi şi pe urmă ne-om întoarce la măria 
ta! 

Horia se duse cu ceilalți tocmai la palatul împărătesc, să 
afle el acolo dacă e adevărat ce a spus notarul. Un slujitor în 
uniformă strălucitoare îl lămuri în câteva cuvinte că da, 
împăratul e plecat din Viena pentru mai multă vreme. Alți 
doi slujbaşi la fel. Horia nu era mulțumit. Aşa l-au purtat cu 
vorba domnii şi acum trei ani ca să nu-l lase să pătrundă în 
fața înălțatului împărat. Pe când stăteau la sfat într-un colț, 
o cătană veni la dânşii. Era de pe la Făgăraş şi, văzându-i în 
portul românesc, nu l-a răbdat inima să nu se apropie. Un 
ceas l-a descusut Horia până s-a convins aievea. Şi pe urmă 
s-au întors la Enyedi: 

— Ne-am gândit şi ne-am învoit, măria ta, să aşteptăm aici 
până o veni acasă preainălțatul împărat! Ş-apoi, fiindcă tot 
trebuie să zăbovim mai multişor, să ne îngădui să-ți 
povestim din fir în păr, măria ta, toate suferințele noastre, 
ca să le pui pe hârtie, să le afle maiestatea sa şi să ne 


ocrotească cu porunci mai straşnice că altfel pierim! 

— Bine, Ursule, prea bine! zise notarul cu bunătate. Am să 
vă ascult şi să vă fac pe plac şi să dea Dumnezeu să iasă 
toate bine. Eu, îți aduci aminte, v-am făcut şi de rândul 
trecut tot ce mi-aţi cerut, ba am fost cu voi şi la maiestatea 
sa... 

Ştiindu-i fără mulţi bani în oraşul cu cheltuieli mari, Enyedi 
i-a îndreptat la un sas din Orăştie care se aşezase de vreun 
an pe-aici deschizând o circiumă cu han pentru oameni mai 
săraci, afară, la marginea oraşului. Le-a dat şi o scrisoare ca 
să-i primească şi să-i găzduiască ieften. S-au învoit repede 
cu sasul să doarmă pe unde se va putea, să mănânce ce se 
va găsi, să rămâie la dânsul cât vor dori, numai în schimb 
să-i muncească ce va trebui. Erau foarte mulțumiți; puteau 
acuma să aştepte fără grija zilei de mâine. 

Numai Horia n-avea astâmpăr parc-ar fi stat pe jăratec. 
Umbla toată ziua prin oraş, el ştia pe unde, şi seara, când se 
aduna cu tovarăşii, mereu le spunea: 

— Poate s-o îndura Dumnezeu să vie acasă împăratul mai 
curând, să ştim odată dacă-i albă ori neagră, că aşa nu mai 
merge, măi oameni! 

Peste câteva zile apoi s-a dus la notarul Enyedi, a aşteptat 
până ce a rămas singur. 

— Ei, Ursule, ce necaz mi te mai aduce? îl întrebă notarul. 
Dacă-i lungă povestea, şezi colea, să mi-o spui pe îndelete, 
că eu te ascult bucuros! 

Horia oftă: 

— Lungă-i, măria ta, şi numai cu amar şi cu sărăcie, de nici 
nu ştiu de unde s-o apuc. Dar de spus trebuie să ţi-o spun 
ca să ne ajuţi şi dumneata la înălțatul împărat să dobândim 
dreptate cât mai degrabă că altfel are să fie rău de tot! Măria 
ta să alegi ce trebuie ales, că eşti om cuminte şi învățat! 


Enyedi avu un zâmbet de încurajare. Cunoştea el plângerile 
iobăgeşti şi mai cu seamă pe cele din Ardeal, recunoştea 
multe nedreptăţi şi compătimea pe cei ce le sufereau. Se 
socotea puţin filosof şi, în această calitate, mai obligat să 
asculte pe cei mici deopotrivă ca pe cei mari. Horia 
îndeosebit îl interesa. Pentru un țăran fără carte i se părea 
foarte deştept, foarte stăruitor şi cu o voință în stare să 
spargă zidurile. Pe urmă avea în ochi o lumină ciudată, cu 
nişte pâlpăiri care pătrundeau în străfundul inimii, şi o 
privire căreia nu te puteai împotrivi. Impresia aceasta 
neobişnuită i-a rămas de anul trecut, când l-a văzut întâia 
oară, dar acuma părea şi mai accentuată. 

— De trei ani umblă după mine gornicii şi pandurii şi toți 
slujbaşii să mă prindă şi să mă spânzure, măria ta! N-am 
omorât pe nimeni, n-am furat, n-am greşit nimănui şi cu 
toate astea sunt fugărit şi hărțuit într-una ca o fiară! 
Trebuie să stau tot ascuns, să ocolesc drumul mare ca 
tâlharii numai pentru că zic dumnealor că eu am învățat pe 
oameni să ceară dreptate şi lege... Na, apoi aşa să fie şi încă 
n-ar fi niciun păcat, că doară fără dreptate şi fără lege nu 
putem trăi! Dreptu-i, măria ta? 

— Drept, drept - murmură notarul. 

— Dar vezi că astea-s numai vorbe, că mânia cea mare a 
domnilor pe mine se trage de când am venit aici cu plângere 
la înălțatul împărat! Că de ce am venit şi cum am îndrăznit? 
Apoi de bine nu se jeluieşte nimeni, măria ta! Că n-am 
apucat noi nebuneşte calea Beciului, fără numai când am 
bătut în zadar la toate porțile şi de la Sibiu, şi de la Cluj, şi 
de la Bălgrad! Noi ne-am tot lăsat şi am tot îndurat orice ne- 
au poruncit domnii, fie cu dreptate, fie cu strâmbătate, şi 
de-aceea am ajuns azi de suntem în rândul vitelor şi nu ne 
mai îngăduie nici măcar să ne plângem... Până acuma vreo 


şaptezeci de ani noi am fost oameni slobozi. Acolo, în Munţii 
Apuseni, am trăit cum am putut, în sărăcia noastră. 
Bătrânii spuneau, când eram copil, că în vechime am avut 
un cap al nostru, stăpân peste întreg ţinutul, un voievod 
român care dădea porunci şi împărțea dreptate. La noi în 
sat, în Albac, mai trăiesc şi azi moşnegi care au apucat în 
tinerețe vremurile când nu se pomenea pe-acolo iobăgie, ci 
toți erau slobozi deopotrivă. Atunci, spun dânşii, nici biruri 
nu plăteau nimănui, ci numai nişte plocoane către 
împăratul, cum fusese obiceiul din bătrâni. Până ce, într-o 
zi, s-au pomenit oamenii cu o poruncă mare care zicea că 
toți munţii, toate casele, toate pământurile, tot, tot e moşia 
statului, iar oamenii care le-au stăpânit din moşi-strămoşi 
sunt iobagii cârmuirii. Şi îndată au venit slujbaşi de tot felul 
să gospodărească, să pună dări şi munci... Asta nici n-a fost 
aşa demult, că doar ţin minte şi eu când a venit cel dintâi 
işpan la Ciîmpeni, că eram copil şi mă miram. Pe urmă am 
mers din rău în mai rău. La început birurile erau mici. Pe 
vremea când m-am însurat eu, să tot fie vreo douăzeci de 
ani, întreg ţinutul plătea cinci mii opt sute de zloți. Îmi aduc 
aminte bine, că fusesem jurat comunal. Acum vreo zece ani 
am plătit cincisprezece mii de zloți, iar azi trebuie să 
scoatem douăzeci şi două de mii. Şi încă de-ar fi numai 
atâta! Dar încetul cu încetul, an cu an, au venit fel de fel de 
dări deosebite, unele în bani, altele în muncă, aşa că acum 
noi suntem mai oropsiți chiar decât iobagii de pe moşiile 
nemeşilor, că în munţii noştri mai mult de jumătate din 
oameni n-au deloc pământ roditor şi nici fânețe, şi totuşi 
birurile trebuie să le plătească întocmai ca şi când ar avea 
pământ. 

Se opri deodată şi se uită drept în ochii notarului. 

— Ce-i, omule? De ce te-ai oprit? se minună Enyedi. 


— Măria ta - zise încet şi cu alt glas Horia - să mă dai afară 
când ţi s-o uri, că eu ţi-aş tot povesti o săptămână pe 
nerăsuflate şi poate şi dumneata n-ai atâta vreme să mă 
asculți? 

— Lasă, n-ai grije că ţi-oi spune eu când să încetezi! 

zâmbi notarul. 

— Na, bine măria ta! făcu Horia, mulțumit. Dumnezeu să-ți 
dea sănătate şi viață lungă!... Ei, şi cum zic, măria ta, ne-a 
ajuns cuțitul la os. Că amu n-avem drept nici de păşunit 
vitele, nici să tăiem lemne pentru nevoile noastre. Nu mai 
avem niciun drept, fără numai datorii. Trebuie să tăiem 
cincisprezece mii de stânjeni pentru domeniul de la Zlatna şi 
să le ducem, uscate şi curățate, unde se dă porunca; trebuie 
să cosim, să strângem şi să cărăm atâtea mii de care de fân 
din livezile statului; trebuie să ducem vinul şi vinarsul 
statului, pentru unele sate, depărtare de patru zile, până la 
Zlatna, să cărăm fier din Hunedoara pentru minele statului 
şi orz din Ţara Ungurească pentru berăria statului, cale de 
douăsprezece zile şi mai mult, şi toate astea pe nişte prețuri 
de batjocură. Fiindcă în munții noştri nu se fac bucate, 
aveam drepturi din vechime să aducem fără vamă din Ţara 
Ungurească grâu şi porumb şi orz şi de toate. Poate că-ţi 
aduci aminte, măria ta, că anul trecut am adus chiar 
privilegiile domneşti cu peceţi, de pe vremea crailor 
Sigismund şi Batori şi Rakoczy cel bătrân şi cel tânăr, de ni 
le-ai scris din nou pentru maiestatea sa. Că eu nu spun 
minciuni şi vorbe goale, măria ta! Acuma trebuie să 
cumpărăm toate de trei ori mai scump de la arendaşii 
domeniului, ca să-i îmbogățim pe ei din sărăcia noastră. Pe 
urmă mai vine şi comitatul cu alte biruri şi alte munci pe 
oameni, pe urmă gornicii şi primarii care mai trag şi pentru 
ei. lacă aşa Maca vei Bota, primarul nostru din Râul Mare, 


şi Vasile Goia din Vidra şi cu cel din Cîmpeni şi din Bistra, 
s-au apucat şi au stors de pe oameni cincisprezece mii de 
florinți pentru cheltuieli de cancelarie, iar solgăbirăul 
Komaromi, ca să nu rămâie mai prejos, a poruncit să-i 
scoată şi pentru cancelaria lui nouă mii. Şi bieții oameni de 
voie de nevoie au plătit, dar socoteală de bani dânşii n-au 
dat nimănui nici până-n ziua de azi... Când a văzut norodul 
că nedreptățile nu se mai isprăvesc, s-a gândit să trimită o 
deputăție la cârmuire, la Sibiu, să se plângă şi să ceară 
ocrotirea legilor. Acolo însă i-au trimis înapoi, după ce mai 
întâi le-au spus că iobagii trăiesc din averea şi mila 
domnilor şi că deci nu au dreptul să-şi pârască stăpânii. 
Asta ca asta, dar pro vizorul domeniului s-a supărat foc că 
oamenii au îndrăznit să umble cu jalbe şi a tras în judecată 
pe toți deputaţii comunelor. Fireşte, judecata i-a şi pedepsit, 
ca să ție minte să nu mai crâcnească niciodată. Şi uite aşa 
s-au ales care cu douăsprezece, care cu douăzeci şi cinci de 
vergi zdravene, Petre Nicula şi Toader, Junga şi Vasile 
Pascu. Până şi Gavrilă Todea, moşneag de optzeci de ani, a 
trebuit să sufere ruşinea de-a fi bătut, încât din bătaia asta i 
s-a tras şi moartea peste câteva luni. Uite aşa ni se face 
nouă dreptate, măria ta... Apoi dacă a înțeles lumea că la 
cârmuirea din Ardeal nu se găseşte apărare, ne-am sfătuit şi 
ne-am hotărât să facem ce-om face şi să ne plângem chiar 
maiestăţii sale înălțatului împărat. Şi au strâns oamenii 
bani, rupând de la gura copiilor, şi ne-au dat câte douăzeci 
de zloți şi ne-au trimis să cădem în genunchi la picioarele 
tronului şi să dobândim o uşurare pentru cei năpăstuiți. 
Aşa am venit întâia oară aci acum patru ani, când mai trăia 
încă fie iertata împărăteasă Maria Terezia, dar era tare 
bătrână şi slăbită, de n-am putut ajunge nici măcar să-i 
vedem fața, oricât ne-am trudit şi ne-am rugat. Peste un an 


iar am pornit la drum şi am avut noroc de ne-am putut 
apropia de înălțatul împărat şi ne-a mai mângâiat sufletele 
cu o vorbă bună şi cu porunci către domnii de-acasă să fie 
mai milostivi. Azi-primăvară a trecut anul ne-am ostenit din 
nou şi din nou maiestatea sa ne-a făgăduit dreptate, că erai 
de față şi măria ta. Au plecat porunci bune de-aici, dar 
degeaba, măria ta, că nici poruncile împărăteşti nu le mai 
ascultă nimeni, că domnii spun că asupra noastră nici 
împăratul n-are putere, fără numai dânşii. Ba încă 
poruncile înălțatului împărat mai rău i-au înverşunat 
împotriva noastră încât nu mai avem altă scăpare decât ori 
să pierim, ori să ne luăm lumea-n cap, ori, Doamne fereşte, 
cine ştie ce alți poznă!... Ş-apoi de-aceea ne-au trimis iarăşi 
oamenii a patra oară! 

Notarul se sculase şi se plimba de ici-colo, privindu-şi 
vârfurile cismelor, cu mâinile încopciate la spate. Acuma se 
opri în fața lui Horia şi zise: 

— Oamenii tot pe tine te trimit unde-i mai gingaş? 

— Oamenii mă ascultă, măria ta, fiindcă şi eu ascult 
durerile lor! spuse Horia simplu, fără urmă de mândrie. M-a 
învrednicit Dumnezeu de am prins oleacă a scrie şi a citi, pe 
urmă, umblând mereu prin lume, m-am obişnuit a grăi şi 
nemțeşte, şi ungureşte, atâta cât trebuieşte omului prost, şi 
de aceea au socotit comunele să mă trimită mereu şi pe 
mine să le caut dreptatea... Altfel sunt sărac, măria ta, 
pentru că toată viața am ținut partea celor slabi şi la 
judecăţi, şi la primării şi peste tot. Aşa m-a lăsat Dumnezeu! 
Enyedi îl bătu prietenos pe umăr. 

Peste câteva zile Horia reveni: 

— Măria ta, să mă iertaţi, dar mai am să-ți spun nişte 
întâmplări pe care n-ai de unde să le ştii şi pe care trebuie 
să le scrii nesmintit în jalba către înălțatul împărat, ca să 


afle tot şi să poată cumpăni bine dreptatea... C-apoi mai 
ales din pricina asta am venit noi acuma aşa de iute, că 
primejdia-i mai mare ca altădată!... Acu-i anul, în 
primăvară, pe la sfârşitul lui mai, în vremea când ne 
întorceam noi spre casă de la preainălțatul împărat, s-a 
întâmplat o poznă la bâlciul din Cîmpeni. Să vezi, măria ta, 
cum şi ce s-a întâmplat!... La bâlciul de ţară ce-l ținem noi 
în Cimpeni aveam din bătrâni privilegiul să vândă numai 
Cimpenii băuturi de tot felul, ba încă să ia şi vamă de la 
străinii care ar aduce la târg vreo băutură de vânzare. 
Cârmuirea de la Sibiu însă acum trei ani a arendat dreptul 
de cârciumărit unor armeni care numaidecât s-au apucat şi 
au oprit lumea să mai cumpere sau să vândă vreo băutură 
fără numai de la dânşii. Bine, asta-i cârciumăritul 
îndeobşte. Oamenii au cârtit, dar s-au supus. Porunca-i 
poruncă şi gata. Acu vine bâlciul la Cîmpeni. Cârciumăritul 
e una, bâlciul e alta. Pentru bâlci era privilegiul străvechi al 
Ciîmpenilor. Armenii însă nu! Au scos ei băuturi în târg şi au 
trimis slujitori înarmaţi să vegheze ca nu cumva să cuteze 
cineva a vinde vreo băutură. Slujitorii, obraznici şi fuduli, 
au început să se ia la harță cu târgoveţii, cu pricină, fără 
pricină. Pe un nenorocit de țăran din Albac, care adusese 
nişte mied de vânzare, l-au luat la bătaie şi l-au dus în 
sudălmi şi lovituri la işpanul Intze să-l judece. Alt slujitor 
alerga călare prin piață şi pleznea cu biciul pe cine nu i se 
ferea din cale, până ce a călcat pe un ţăran din Zarand care 
tocmai îşi strângea în dăsagi lâna cumpărată. Omul înfuriat 
a pus mâna pe un topor şi, ca să se răcorească, s-a repezit 
la un butoi cu vin de-al arendaşilor şi l-a spart. Alți necăjiţi 
şi batjocoriţi i-au sărit în ajutor şi s-au pus să se răzbune pe 
butoaiele armenilor. Slujitorii şi ceilalți lefegii ai arendaşilor 
au luat-o repede la sănătoasa. Gornicii înşişi n-au îndrăznit 


să iasă să potolească mulțimea răzvrătită, care acuma 
răcnea şi umbla să se arunce la pivnițele arendaşilor, să le 
verse toate băuturile. Cine ştie ce s-ar mai fi întâmplat 
atunci dacă primarul din Râul Mare, Dumitru Todea, nu s- 
ar fi dus să liniştească poporul, mai cu porunca, mai cu 
vorbă blândă şi să împiedece vreun rău mai mare. Acu, să 
vezi, măria ta, ce-a ieşit din întâmplarea asta!... Cum s-a 
aflat la Sibiu despre iuțeala de la Cimpeni, îndată s-au 
trimis porunci straşnice să fie cercetaţi şi crunt pedepsiți 
toți făptaşii. Şi s-a adunat la Zlatna în mare grabă forul 
dominai, a prins douăzecişitrei de primari şi juraţi din 
comunele învecinate, i-au aruncat în temniță şi i-au chinuit 
luni de zile până ce în sfârşit astă-primăvară i-au osândit pe 
toți, pe unii să fie numai bătuţi cu vergile, pe alţii cu 
temniță grea, iar pe câțiva la moarte. Aşa pe Petre Manciu 
din Secătura, pe Simion Bostan şi Andrieş Pascu din 
Cimpeni, pe Ursu Gomboş din Vidra, pentru că ar fi ațâțat 
poporul şi ar fi ţinut sfaturi în taină şi au luat bani de la 
oameni ca să trimită deputăţii cu plângere la împăratul. Cel 
mai crâncen a fost însă osândit tocmai Dumitru Todea, cel 
care potolise norodul. Bietul Dumitru trebuia să fie întâi 
torturat, apoi să-i taie capul, trupul să i-l despice în patru şi 
bucăţile să fie puse în țeapă... Provizorul domeniului cerea 
să se ia osândiților dreptul de apel şi pedeapsa să se 
împlinească îndată, mai ales pedeapsa cu moartea, că, 
zicea, aşa ar fi poruncit guvernul. Spre norocul sărmanilor 
năpăstuiţi, forul dominai n-a ascultat cererea provizorului şi 
a primit apelurile. Comunele spăimântate şi îngrozite au 
trimis rugăminţi la Viena şi înălțatul împărat, milosiv ca 
totdeauna, a poruncit să oprească pedepsele până se vor 
cerceta mai bine greşelile vinovaţilor. Degeaba. Numai 
pedeapsa cu moartea au schimbat-a în temniță pe viață, 


încolo... Şi ca să vezi mai bine, măria ta, cum ni se face 
nouă dreptatea, să-ți spun că în osândă am fost cuprins şi 
eu împreună cu vărul meu Petre din Vidra, cu toate că noi 
nici măcar nu eram acasă, că de-abia pornisem de-aci de la 
maiestatea sa, cum prea bine ştii şi măria ta!... Şi uite aşa 
se umplu temnițele, iar pe urmele noastre sunt mereu 
pandurii fără nicio vină decât că vrem oleacă de dreptate!... 
lar comunele ne-au trimis acuma să ne rugăm fierbinte la 
maiestatea sa să se îndure cel puţin de cei care suferă în 
temniță, chinuiți şi urgisiți şi nevinovaţi, să dea poruncă 
aspră să-i lase pe la casele lor, să-şi vadă de necazuri şi de 
nevoi! Şi să ne îngăduie domnii noştri măcar să ne jeluim la 
picioarele înălțatului împărat şi să nu ne oropsească aşa de 
rău din pricină că inimile noastre caută mângâiere în 
bunătatea şi mila maiestăţii sale! 

Notarul îl ascultă cu aceeaşi bunăvoință, făcându-şi chiar 
însemnări după unele lucruri ce i se păreau lui vrednice să 
fie puse în jalba către împăratul. Horia însuşi nu ostenea şi 
nici nu contenea cu jelaniile. Cel puţin o dată pe săptămână 
aştepta răbdător la poarta lui Enyedi, întreba veşti despre 
maiestatea sa şi apoi mai adăoga câte-o poveste ca să 
cunoască domnul notar toate fețele întâmplărilor. 

Astfel trecu Crăciunul, veni anul cel nou 1784. Țăranul din 
Albac ajunse obişnuitul casei notarului. De câteva ori i-a dat 
şi de mâncare, ba l-a pus să povestească şi de față cu 
nevastă-sa, o femeie bună ca pâinea caldă şi care mereu 
suspina şi lăcrima când auzea despre suferințele oamenilor. 

— Să nu te superi, măria ta - zise apoi Horia într-o zi - că 
eşti domn şi dumneata, dar nu mă pot stăpâni să nu-ți 
spun: tare s-au înrăit nemeşii în vremea din urmă! Poate că 
s-a schimbat şi lumea, dar răi sunt şi fără suflet! Baremi cu 
noi românii se poartă ca şi când am fi vite. Noi nu suntem 


buni decât la munci, încolo parcă nici n-am fi oameni. Vitele 
chiar o duc mai bine ca noi, că muncesc şi după munca lor 
au de mâncare, dar nu plătesc biruri şi nici nu suferă 
umilinţe zadarnice. În vechime se spune că oamenii au fost 
robi. lacă, măria ta, eu socot că şi robii aveau viață mai 
omenească decât noi. Apoi dacă nici legile nu ne apără şi 
nici măcar credința noastră nu e cinstită de stăpânii țării! 
Vezi, măria ta, în Ardeal sunt stăpâni şi ungurii, şi saşii, şi 
săcuii, iar românii numai iobagi şi jeleri şi vai de ei, cu toate 
că pământul al nostru a fost şi noi suntem cei mulți, adică 
talpa țării!... Eu am umblat mult, măria ta, şi prin Ţara 
Ungurească şi pe la noi, şi pe-aici printre nemți. Am stat de 
vorbă cu tot felul de neamuri şi am auzit multe jelanii şi 
dureri, dar rău şi batjocură ca la noi nu-i nicăiri în lume, 
zău aşa!... Românul numai apa n-o plăteşte şi aerul, încolo 
tot, tot! Ce să-ți mai spun eu, măria ta, că eşti de prin 
părțile noastre şi cunoşti lucrurile! Că la Paşti şi la Crăciun 
trebuie să mergi la curte cu un colac, cu un ulcior, cu o 
luminare, cu o găină şi, dacă ai, fie cu iertare, doi porci, pe 
cel mai gras tot nemeşului îl duci, ba de se întâmplă să n-ai 
deloc, pleci la târg şi cumperi şi-l dai domnului că altfel nu-i 
de trăit. Să faci patru zile pe săptămână pe seama 
domnului, dar baremi să ai şi tu pământ! Dar la noi oamenii 
n-au niciun sfert de iugher şi totuşi trebuie să muncească 
patru zile nemeşului. Şi munceşte nu doar bărbatul, ci şi 
femeia trebuie să toarcă, să ţese pânză de în, să facă 
horbote, iar dacă nu ştie ori nu poate lucra destul de bine şi 
pe placul doamnei, apoi trebuie să plătească cu bani alta în 
locul ei. Nici după moarte nu scăpăm, măria ta, că văduvii 
tot ce-a lăsat bărbatul i se ia, ba o mai aruncă şi prin 
temnițe şi o chinuiesc să mărturisească până la un vârf de 
ac tot ce i-a rămas. Are nemeşul vin prost şi nu poate scăpa 


de el, îndată pune pe iobagi să-l vândă şi dacă se strică ori 
nu se vinde, plăteşte bietul român. Ai zece oi, una ţi-o ia 
domnul, şi cu oaia îţi ia şi mielul. Nu, nu, măria ta, am 
ajuns mai rău ca vitele! De-aceea unii domni nici nu mai 
înjugă vite la grapă, ci iobagi, că-s mai ieftini!... 

Notarul dădea din cap, că adică da, da, aşa e, cunoaşte şi 
dânsul. Subt diverse forme a auzit mereu plângeri d-astea 
din Ardeal. Pe el îl interesau mai mult ca documente 
omeneşti. Recunoştea nedreptăţile, dar pe de altă parte se 
gândea că aşa a fost totdeauna, în toate timpurile şi la toate 
neamurile, ca unii, cei mulți, să muncească şi alții, cei 
puţini, să huzurească din munca celor mulți. Ar putea fi 
lucrurile şi altfel, ceva mai bine, negreşit. El însă nu-i 
chemat să schimbe lumea şi în niciun caz nu ar vrea să-şi 
complice viața, după ce acum şi-a aranjat-o convenabil. 
Meseria împăraţilor este să-şi bată capul cu probleme de- 
astea. Dealtminteri Iosif II, regele cu pălărie, cum îl 
batjocoresc ungurii, numai reforme şi îmbunătăţiri visează 
pentru popoarele sale. Poate că el are planuri şi pentru 
valahi. 

Seara, când sosea la gazdă, Horia nu pregeta să povestească 
sasului şi mai amănunțit necazurile care i-au mânat pe-aci. 
Sasul înțelegea mai greu dar tot recunoştea că toate 
plângerile sunt drepte şi asigura pe Horia că împăratul Iosif, 
care e genial şi iubeşte deopotrivă toate popoarele împărăției 
sale, are să şteargă curând iobăgia şi în Ardeal, cum a şters- 
o în Austria şi în Cehia. De altfel hangiul avea mare respect 
pentru Horia, dădea mâna cu dânsul şi nu-l punea la 
muncă, cum îi punea pe ceilalți tovarăşi ai lui, ba-l mai 
cinstea şi cu câte-un pahar de vin, mai ales în serile când n- 
avea muşterii şi putea sta la taifas. Iar când a aflat că 
vorbeşte şi nemțeşte s-a bucurat mai mult şi îndată i-a făcut 


cunoştinţă cu un prieten bun al său, fost grenadir şi acuma 
nemulțumit cu vremile şi împrejurările. Vânjos, bătăios, 
fostul grenadir strigă îndată: 

— Nici popoarele să nu aştepte tot numai de la împăratul! 
Că şi împăratul e om şi face ce poate! Popoarele să mai puie 
mâna şi pe par când nu mai merge altfel! Dreptatea trebuie 
cucerită ca o cetate! Ai înțeles? 

— Înţeles, cum nu! răspunse Horia cutremurându-se. Şi 
adăugă pe urmă, cu ochii în tavan, parcă ar fi privit în viitor: 
Omul tot rabdă, rabdă, până ce se umple măsura şi nu mai 
poate răbda, şi atunci... Doamne fereşte! 

În sfârşit într-o zi notarul Enyedi îl întâmpină radios: 

— Ei, Ursule, poimâine soseşte împăratul!... Uite şi jalba ți- 
am făcut-o cum m-am priceput mai bine. Să ai noroc! 

Mai trecură două săptămâni şi în ziua de întâi aprilie, 
împreună cu tovarăşii săi, Horia a pătruns la împăratul 
Iosif. Pentru că era acum a treia oară aci şi cunoştea 
obiceiurile, aştepta liniştit să-i vie rândul. 

— Ursu Nicula! Iar tu?... Ce doreşti? 

Era glasul împăratului, blând, cald, părintesc. Horia 
încremeni. Împăratul l-a recunoscut, îşi amintea că a mai 
fost cu plângeri şi-i vorbea româneşte, stricat, dar cu un 
surâs plin de bunăvoință. Cu jalba în mână, Horia se uita 
drept în ochii suri ai monarhului. Şi, fără să vrea, în acea 
clipă, i se părea că-l vede întâia oară, acum unsprezece ani, 
la Zlatna, unde sosise călare, cel dintâi Habsburg care se 
milostivise a cerceta 

Ardealul şi pe români. Zâmbea şi atunci, în mijlocul 
mulțimii de mii de români, adunaţi cu plângeri nenumărate. 
Văzându-l atât de binevoitor, toată mulțimea s-a prăvălii în 
genunchi în fața lui, iar dânsul, mişcat, a strigat pe 
româneşte: „Scoală, scoală”! Şi a început să strângă el 


însuşi sutele, miile de jalbe din mâinile oamenilor... Copleşit 
şi de amintiri, şi de glasul ce-i răsuna mereu în urechi, 
Horia căzu în genunchi, murmurând: 

— Înălţate împărate... 


CAPITOLUL II — VINE HORIA CU 
PORUNCI! 


Pe la Rusalii se răspândi vestea că s-au întors deputaţii de 
la împăratul şi că Horia aduce porunci bune. Popa din Albac 
a şi întrebat pe Ion, dar feciorul nu ştia nimica, numai că 
tatăl său încă nu sosise. 

Pe urmă, în câteva zile, s-au lămurit lucrurile: cei trei au 
venit într-adevăr, dar Horia mai zăboveşte, că l-a oprit 
înălțatul împărat să-i mai dea nişte porunci noi şi poate şi 
alte semne ca nimeni să nu se mai îndoiască despre 
bunătatea lui față de norodul românesc oropsit de domni şi 
de slujbaşii cârmuirii. 

Petre Nicula din Vidra nu mai contenea povestind fel de fel 
de minunăţii, mai cu seamă despre audiența la înălțatul 
împărat. De la dânsul s-a aflat întâi cât de bine cunoaşte 
împăratul pe Horia, cât i-e de drag şi cum s-a bucurat când 
l-a văzut, cum i-a zis pe nume şi l-a întrebat despre 
necazurile oamenilor, apoi cât de rău s-a supărat dacă i-a 


spus Horia că domnii nu ascultă poruncile împărăteşti şi 
cum s-a jurat că are să-i înveţe dânsul omenie şi ascultare 
pe toți... La biserică, la sfârşitul slujbei, după ce răspunse la 
toate întrebările, adăogă cu glas înălțat şi aproape 
ameninţător: 

— Ehei, măi fraților, Horia e crăişorul nostru şi crăişorul 
împăratului, aşa să ştiţi! Ş-apoi dacă nici dumnealui nu 
capătă dreptate, înseamnă că a pierit dreptatea din lume şi 
putem să punem de mămăligă! 

Dar nici Vasile Bodoroiu şi nici Toma Pătruţ nu stătură cu 
mâinile în sân şi cu gura încleştată. Şi ei împrăştiară vestea 
cea bună despre mila împăratului şi despre prietenia lui 
Horia cu preaînălțatul, încât din Zarand până la Bălgrad s- 
au umplut şi munţii, şi satele, şi toate inimile cu nădejdi 
trandafirii care se împleteau împrejurul lui Horia ca nişte 
cununițe de nuntă mare. Apoi într-o seară, târziu, sosi şi 
Horia în Crângul Feregetului. Lumina albă de lună fâlfâia 
peste văi ca un văl de mireasă frumoasă. Cele câteva căsuțe 
împrăştiate în crâng păreau mici ca nişte jucării. Pe cerul 
negru clipeau stele rare înfricoşate de privirea rece a lunei 
cu obraz batjocoritor. Prin pânza de tăcere apele Albacului 
sgângureau moleşite de somn. Din când în când numai câte- 
un hămăit de câine speriat sfârtica văzduhul, ca ţipetele 
gornicilor la muncile obşteşti, În marginea livezii, înainte de- 
a trece pârleazul, Horia se opri. Trebuia să-şi astâmpere 
bătăile inimii ostenite de drum şi de un simțământ ciudat. O 
jumătate de an se scursese de când plecase. Cât s-a 
zbuciumat în acest răstimp în oraşul cu străluciri multe şi 
totuşi cât i-a fost de dor mereu de munții, de sărăcia şi de 
suferința de-aci! Se întorcea cu inima mai grea, dar de cum 
a pătruns în munții proaspăt înverziți, sufletul i s-a umplut 
de o bucurie caldă care răscumpăra toate grijile. 


Traista de piele, umflată cu documente şi porunci 
împărăteşti, agățată peste umărul stâng, îl apăsa ca o 
povară chinuitoare. Sorbind lacom răcoarea serii de 
primăvară în fața codrilor unde şi-a măcinat cincizeci de ani 
de viață, i se păru că se întoarce nu de la Viena acasă, ci 
înapoi în timp pe o cărare strâmtă, cu urcuşuri aspre, pe 
care la fiece pas întâlneşte câte-o întâmplare, când mai 
măruntă, când mai însemnată, când mai tristă, când mai 
bucuroasă, din însuşi trecutul lui. Se simțea la o răscruce 
hotărâtoare unde, ca să aleagă calea cea dreaptă, trebuie 
negreşit să se uite înapoi. Toate gândurile şi toate planurile 
ce le-a morfolit în cinci săptămâni prin străini trebuiesc 
chibzuite aici, la fața locului, ca o spovedanie. Nu se 
potrivesc aici socoteli de aiurea. Locurile îşi au legea lor 
plămădită din respirația pământului şi a oamenilor care 
sunt şi au fost. 

Îi era sufletul mai însetat acuma când simţea iar sub 
picioare glia aspră, sălbatecă şi totuşi primitoare care i-a 
hrănit toată viața şi mai ales care i-a înflorit copilăria. 
Fusese slăbuț, gingaş şi frumuşel ca o fetiță în copilărie. S-a 
deşteptat în lume înconjurat de o iubire mare, aproape 
bolnăvicioasă. Era al treilea copil, cei doi dinaintea lui 
muriseră până a nu împlini anul. Părinţii îl corcoleau mereu 
înfricoşați să nu se prăpădească şi dânsul. Fiindcă se 
născuse între Crăciun şi Anul nou, popa îl botezase Vasile, 
dar în casă îi ziceau Ursu, ca prin farmecul numelui să-i dea 
mai multă putere de viață. Ursu i-a zis pe urmă toată 
lumea, până şi împăratul. Pe maică-sa a pierdut-o când era 
de zece ani şi nu şi-o aminteşte decât ca o frumuseţe vestită 
în tot cuprinsul Munţilor Apuseni. Pentru că i-a semănat 
mult, gurile rele scorniseră că l-ar fi făcut cu un grof ungur 
care a văzut-o la un bâlci în Cîmpeni şi, de dragul ei, a venit 


la Albac şi a stat aci trei luni, tocmai în vremea când 
stăpânirea trimisese pe tatăl său să aducă fier de la 
Hunedoara pentru cuptoarele băilor din Zlatna, lipsind 
astfel de-acasă şase săptămâni. Rău se necăjea când copiii, 
în batjocură, îi ziceau pui de grof, mai cu seamă din pricina 
tatălui său pe care-l iubea mai mult decât pe mă-sa şi pe 
care socotea că porecla aceasta îl răneşte adânc, deşi 
bătrânul nu se sinchisea de asemenea fleacuri, ba chiar 
râdea de ele. Om bun ca tatăl său nu s-a mai pomenit în 
Albac. L-a şi plâns tot satul când l-a omorât pădurea. Horia 
avea atunci nouăsprezece ani şi toate neamurile s-au 
năpustit asupra lui să-l însoare îndată, să nu stea casa 
pustie şi să se irosească bruma de avere ce-a rămas. El însă 
s-a împotrivit. Dacă ar fi să se însoare, şi-ar alege o femeie 
pe placul inimii. Are vreme destulă să caute. Şi pe urmă 
sufletul lui era plin de doruri nelămurite, învățase bine 
meşteşugul de văsar. Cofele, ciubărele, donițele, furcile de 
tors pe care le lucra dânsul erau cele mai frumoase de se 
minunau oamenii cum poate să le facă, cum se minunau de 
altfel şi de doinele lui, cântate cu atâta inimă şi glas aşa de 
dulce că l-au şi poreclit Horia. Îi plăcea să cunoască lumea 
şi oamenii. Pleca cu văsăria lui când spre inima Ardealului 
de la Turda în jos, când prin Zarand spre Bihor şi Arad şi 
Banat. Cutreierând astfel țara cu vasele şi doinele lui, 
ajunse să aibă cunoştinţe şi să fie iubit prin toate părțile 
româneşti, iar în sufletul lui să se adune toate durerile şi 
bucuriile celor mulți obidiți. 

Într-o primăvară - era atunci tocmai de douăzeci şi patru de 
ani — pornind cu căruța plină de vase spre Zarand, a poposit 
în satul Criştior, pe drumul dintre Abrud şi Brad. Fiindcă îl 
apucase noaptea, a mas acolo, la marginea şoselei, în capul 
satului. A doua zi de dimineaţă, pe când se gătea să plece 


mai departe şi horea un cântec de jale cu glasul lui moale ca 
o mângâiere, s-a pomenit în față, parc-ar fi ieşit din pământ, 
cu o domniță frumoasă ca o zână din poveşti, subțire şi 
mlădioasă ca firul de trestie tânără, cu nişte ochi negri, mari 
şi umezi, adumbriți de gene lungi şi leneşe. Stătea pe 
drumul zbicit şi-l cântărea cu o privire uimită de curiozitate. 
Mai înainte, pe stânga, la vreo sută de paşi, se vedea poarta 
de fier a castelului familiei Kristsori, cu gardul de zid înalt şi 
cu un şir de plopi bătrâni care parcă străjuiau grădina 
domnească. Horia îşi întrerupse îndată cântecul, îşi scoase 
cuviincios căciula şi dădu binette. 

— Cine eşti tu? întrebă domnița scrutându-l şi mai stăruitor 
din ochi. 

— Ursu Nicula, domniță, din Albac! răspunse dânsul 
simplu. 

Era unica fiică a nobilului Kristsori, Rafaela, alintată şi 
răsfăţată de părinți şi de cei cinci frați ai ei mai mari. Avea 
şaptesprezece ani şi toate capriciile. Cântecul ţăranului o 
atrăsese cu ritmul straniu şi dureros care parcă trezise în 
sufletul ei nostalgii străvechi. Înfățişarea flăcăului cu părul 
castaniu închis, lung până aproape pe umeri, şi puțin inelat, 
despărțit pe creştet, cu fisura brună arsă de soare, cu 
trăsăturile tari şi totuşi fine, cu nasul drept, subțire şi 
delicat, cu privirea aprinsă şi plină de istețime, cu sumanul 
negru pe umeri — toate îi aminteau un tablou vechi din sala 
de arme reprezentând pe străbunul familiei, pe voievodul 
Boalea, fiul lui Boariu, căruia regele Sigismund, acum vreo 
patru sute de ani, i-a tăiat capul pentru că l-ar fi jicnit prin 
vorbe proaste şi de ocară, rostite față de mai mulți nobili, în 
felurite locuri şi cu felurite prilejuri. 

În vreme ce țăranul îi spunea cum se duce cu marfa prin 
țară s-o vândă şi-i arăta obiecte ce credea că o pot interesa, 


ea se gândea numai la asemănarea ciudată dintre acest 
iobagiu şi strămoşul ei. La sfârşit însă îi zise prietenos: 

— Când ai să te întorci acasă, să vii la noi la curte, să ne 
faci şi nouă lucruri d-astea d-ale voastre! 

Toamna, cum s-a întors de pe drum, Horia s-a dus la curtea 
din Criştior. Domnița l-a recunoscut şi boierul bătrân l-a 
tocmit să lucreze ce-i va porunci domnişoara până la 
Crăciun... I s-a dat o odăiță unde a găsit toate sculele şi 
unde i s-a adus tot materialul de trebuință. 

Niciodată n-a lucrat Horia cu mai mare bucurie, fiindcă 
domnița Rafaela stătea în fiecare zi ceasuri întregi să 
privească cum ciopleşte şi să-l asculte povestind întâmplări 
şi necazuri din viața iobagilor. Ochii ei mari sorbeau 
poveştile şi se umezeau uneori fără să-şi dea seama. 
Întrebase într-o zi pe tatăl ei cum se face că seamănă 
străbunul din tablou cu omul care lucrează vase de lemn, şi 
bătrânul i-a explicat confuz că nu poate fi vorba de 
asemănare, deoarece voievodul Boalea chiar de-ar fi fost 
român sau aşa-ceva, cu siguranță însă c-a fost nobil. Atât 
de puţin convingător i s-a părut argumentul acesta domniţei 
că îndată a început să viseze pe strămoşul familiei povestind 
pe ungureşte aceleaşi necazuri ale iobagilor ca şi Horia. Iar 
peste câteva zile, urmărind firul curiozităţii ei capricioase, 
întrebă pe flăcău: 

— Unde sunt crăişorii voştri? 

— Vai, domniţă, crăişorii noştri s-au făcut demult unguri şi 
acuma numai în visuri şi în basme îi mai întâlnim! răspunse 
Horia cu un suspin care totuşi domniței nu i se păru ridicol. 
Aproape de Crăciun, când Horia a isprăvit lucrul, Rafaela n- 
a uitat a mai veni să-şi ia rămas bun de la dânsul şi i-a 
întins mânuşița ei să i-o sărute. Era caldă şi moale şi 
catifelată mâna ceea micuță şi avea un tremur de păsărică 


speriată, iar la atingerea buzelor ţăranului, degetele ei fine şi 
subțiri au strâns involuntar mina aspră în care se odihneau. 
Şi pentru că de atâtea ori vorbiseră despre crăişori, îi zise şi 
acuma, glumind şi cu un surâs de zână, ca în poveşti: 

— Drum bun şi sănătate, crăişorule! 

Vorbele acestea i-au rămas lui Horia în inimă ani de zile, şi 
tremurul mânuşiței calde şi zâmbetul de ispită, îşi dădea 
seama că visul e primejdios şi zadarnic şi totuşi nu se putea 
despărți de el. Câteodată se gândea să intre cătană, să 
meargă la război, să facă vitejii mari şi apoi să se întoarcă 
triumfător la curtea din Criştior, în fața domniţei. Viața îl 
purta pe căile ei colțuroase, dar nu izbutea să-i alunge din 
suflet icoanele închipuirii. Când se simțea mai amărât, îi 
venea să se mulțumească a fi sluga ei toată viața, măcar s-o 
poată vedea uneori şi să-şi astâmpere inima. Îndată însă 
înțelegea că aşa ar fi pe vecie osândit şi nu i-ar mai rămânea 
nicio speranță... îşi făcea drum să treacă mai des prin 
Criştior, tot cu gândul că are s-o vadă cel puţin. Intra în 
vorbă cu sătenii şi-i întreba despre boieri ca să ajungă să 
afle despre ea. Totdeauna putea să se bucure căci oamenii o 
iubeau şi o blagosloveau fiindcă era bună şi vorbea 
româneşte ca şi dânşii. 

Aşa au trecut mulţi ani, până ce odată a aflat, parcă din 
văzduh, că domnița Rafaela se mărită. În ziua nunţii s-a dus 
şi el la Criştior, s-a amestecat în mulțimea de iobagi care 
aşteptau trecerea alaiului domnesc, pe două rânduri, în 
straie de sărbătoare, pe ulicioara bisericii. În ajun plouase şi 
mai rămăseseră ici-colo petece de noroi. Toată lumea 
strălucea de fericire, numai el tremura cuprins de friguri. 
Apoi, din freamătul mulțimii, simți că se apropie nuntaşii. 
Zări pe mireasă, toată în alb, cu ochii plecaţi şi cu un fior de 
mulțumire pe obraji. Se sprijinea de brațul tatălui ei... Şi 


deodată, chiar în fața lui, se opri şovăind. Jos, în calea ei, 
era o baltă de noroi peste care nu putea trece şi în care 
iarăşi nu putea călca ea, cu pantofiorii albi de mătasă. O 
clipă a ţinut şovăirea şi nici n-a observat-o nimeni afară de 
Horia care urmărea fiece mişcare a miresei, parc-ar fi fost 
vorba de mântuirea sufletului său. Şi astfel, înainte să bage 
de seamă altcineva, el îşi smulse de pe umeri sumanul de 
sărbătoare şi-l aruncă peste noroiul din calea domniței. Se 
făcu o rumoare. Bătrânul Kristsori, cu barba puţin căruntă, 
aruncă o privire de mulțumire ţăranului cavaler. Mireasa 
însăşi întoarse ochii cu un surâs. De-abia atunci ochii ei 
mari întâlniră privirea lui tristă. El înțelese că l-a 
recunoscut şi pe buzele ei i se păru că citeşte o şoaptă: 
„Crăişorul!” Apoi ea a trecut înainte lăsând pe suman două 
urme de paşi de porumbiţă. 

Horia a plecat degrabă, fără să mai aştepte sfârşitul. Îi era 
inima ca plumbul. Vedea că acuma s-a prăbuşit visul lui 
nebunesc. A mai umblat câteva săptămâni năuc şi apoi s-a 
însurat. Era de treizeci şi trei de ani şi se simțea bătrân. Şi- 
a găsit nevastă în Călata. N-a iubit-o şi, luând-o, şi-a zis în 
sine că se răzbună pe soartă. 

Un răstimp sufletul i-a fost gol de orice năzuinți. Trăia de azi 
pe mâine ca toată lumea, prins numai de grijile mărunte ale 
vieții. Pe urmă nemulțumirea i s-a îngrămădit atât de mult 
că iar a început să fie urmărit de ochii domniței. Dar acuma 
numai cu mustrare şi dispreț încât îi stârneau mânie şi 
indignare. Îi apărea mereu şi din ce în ce mai stăruitor 
întrebarea: adică de ce românul să fie numai slugă, veşnic 
slugă, să slujească pe toţi, să fie asuprit şi batjocorit şi 
bătut de toți? Ţara asta-i românească şi totuşi românii sunt 
slugi în ţara lor. 

De-atunci năzuințele şi străduințele i s-au închegat într-o 


țintă nelămurită. lobagii români, oriunde se aflau, erau frații 
lui pentru care totdeauna era gata să sară să-i apere. 
Bătrânii povesteau că toate pământurile au fost ale 
românilor în vechime şi că străinii, profitând de blândețea şi 
răbdarea poporului, încetul cu încetul i-au luat toate 
drepturile până ce l-au făcut slugă. Prin urmare numai 
dreptate să fie şi atunci se va îndrepta şi viața românilor. 

— Vrem dreptate! a început să spună dânsul oamenilor. 

Şi a început s-o caute şi s-o ceară oriunde se ivea prilejul. 
Râvna lui a îndemnat şi pe alții încât azi dorul de dreptate 
mocneşte în toate căsuțele iobăgeşti. Până acum câțiva ani, 
oamenii nici măcar a se jelui nu îndrăzneau. Şi iată că azi 
plângerile au ajuns la împăratul! lar acum doi ani, când 
deputații au pornit la Viena, moşul Gavrilă Todea, de optzeci 
de ani, cel bătut pentru că fusese la Sibiu cu jalba 
norodului, a strigat cu glas tare în fața oamenilor: 

— Tu să fii crăişorul nostru, Ursule, şi să ne câştigi 
dreptatea întreagă măcar de-ar fi să ne omoare pe toți. 

La întoarcere nu l-a mai găsit pe moşneag. Murise. Dar 
cuvintele lui i-au rămas înfipte adânc în suflet. A patra oară 
aducea acuma porunci de îndreptare de la împăratul. Dacă 
însă nici de data asta nu se va face dreptate?... Printre pomii 
înfloriți din livadă pluteau închipuiri alburii de aburi ca 
nişte stafii. Una părea că se apropie mereu, ispititor. Când o 
privi mai bine, se înfioră căci avea înfăţişarea domniței care 
i-a încălzit odinioară inima. În aceeaşi clipă îi răsună în 
urechi: 

„Dreptatea nu se cerşeşte! Dreptatea se cucereşte!“ 

Se spăimântă şi-şi făcu cruce. Vedenia nu mai era. Nu-şi 
dădu seama dacă glasul a venit de la închipuirea de aburi 
ori a răsărit din adâncimile sufletului său şi s-a ridicat ca o 
poruncă. În urechi îi ţiuia neîncetat glasul stăruitor, cu 


aceleaşi cuvinte, şi când trecu pârleazul, şi când bătu în uşa 
casei. Fiindcă nu răspunse nimeni, căută cheia şi-şi 
deschise singur. În odaie nu era nimic schimbat, parcă 
numai azi dimineaţă ar fi plecat de acasă. Feciorul trebuie 
să fie pe la fata lui Ion Mătieşu. Tinerețe! Ştia de dragostea 
băiatului şi ar fi fost bucuros să-l vadă însurat şi aşezat. 
Dacă ar fi avut şi el în tinerețe norocul să întâlnească 
iubirea, poate că azi nu i-ar țipa în urechi vorbele acelea 
stăruitoare. Pentru dreptatea altora şi-a ucis fericirea lui. De 
şase ani nevastă-sa, cu copilul cel mic, a fugit la părinții ei, 
la Călata. Nu s-a putut împăca cu ticăloşirea zi de zi a casei 
lor. I-a imputat mereu că a ajuns de ruşinea satului, că 
sunt mai nevoiaşi decât ţiganii, că se surpă casa peste ei... 
El recunoştea în sine că aşa este, cicăleala ei îl supăra 
totuşi. Ar fi vrut ca baremi ea să-i simtă şi să-i prețuiască 
zbuciumările. Când a plecat, trântind uşile, cu copilul cel 
mic de mână, a lăsat-o să se ducă şi nici pe urmă n-a mai 
chemat-o înapoi. Pentru viața lui avea nevoie să fie slobod în 
toate privințele... 

A doua zi era duminecă şi Horia a coborât în sat. A ascultat 
întâi slujba şi apoi, în fața bisericii, oamenii l-au înconjurat 
să le spuie cum a umblat şi ce-a adus de la împăratul. În 
vreme ce se sfătuia cu sătenii, din cancelaria comunală, din 
colț, a ieşit primarul Maca vei Bota, înalt, burtos şi fălos, şi 
a venit drept la dânsul, zicându-i: 

— Na, Ursule, bine că ai sosit, că am poruncă mare de la 
işpan să te duc îndată la Cîmpeni, să-i povesteşti şi 
dumnealui ce porunci ţi-a mai dat împăratul! 

Râse dispreţuitor şi puse mâna pe braţul lui în semn că l-a 
şi arestat. Horia se smuci aspru şi răspunse: 

— Măi omule, vezi-ți de treabă şi lasă-ne pe noi în pace, că 
eu n-am nicio socoteală cu domnii tăi şi nici la înălțatul 


împărat nu m-au trimis dânşii, ci oamenii aceştia de omenie 
şi dumnealor trebuie să le dau socoteală ce am făcut, iar nu 
altuia! 

Primarul se burzului: 

— Ba eu am să te duc, Ursule, măcar de le-ai supăra tu 
oricât de rău! Porunca-i poruncă şi eu n-am să calc 
poruncile nici de dragul tău şi nici de dragul nimănui! 

Se apropie de Horia, dar un bărbat mai voinic îl îmbrânci 
încât se clătină şi ajunse tocmai în mijlocul mulțimii, de 
unde apoi fu aruncat afară în ghionturi necunoscute. 
Furios, primarul vru să se repeadă totuşi la Horia. Întâlni 
însă deodată atâţia ochi ameninţători, că se răzgândi, se 
întoarse şi pomi înapoi spre cancelarie, strigând în gura 
mare: 

— Aşa?... Ei lasă că eu ţi-s popa de-acu încolo, frate Ursule! 
N-ai vrut să asculți de vorbă bună, ai să ştii de frică! Te-am 
acoperit eu până acuma, dar lasă pe mine!... Mi-o plătiți voi 
cu toţii! 

— Ce să-ți mai plătim, că doar ţi-am plătit de mult peste 
cincisprezece mii de zloți şi încă nu ne-ai dat socoteală! zise 
Horia batjocoritor. 

Toată lumea izbucni în râs. 

— Lasă că vă dau eu vouă socoteală, n-aveţi grije! adăogă 
primarul din fața cancelariei, amenințând cu pumnul. 
Atunci Horia, cu o sclipire ciudată în ochi, spuse celor 
dimprejur: 

— Apoi nu-i nimica, oameni buni, că avem noi porunci de la 
preaînălțatul împărat pentru toate potăile! 


CAPITOLUL II - DE LA ANA LA 
CAIAFA 


În aceeaşi seară Horia sui coasta spre casa lui Cloşca din 
Cărpiniş. Se îmbrăţişară frățeşte. Ion Cloşca era sufletul cel 
mai apropiat de inima lui. Cu vreo şapte ani mai tânăr, mai 
mic şi de statură, se potriveau totuşi în toate gândurile. 
Horia niciodată nu începea ceva fără să se sfătuiască şi să 
se învoiască cu Cloşcuţ. 

— Bine că te-a adus Dumnezeu voinic şi sănătos! murmură 
Cloşca strălucitor de bucurie. Ia vezi, Mărino, să ne faci o 
mâncare domnească, auzi, că uite, a sosit fratele meu Horia! 
Mărina, frumoasă şi harnică, era slăbiciunea lui Cloşca. O 
iubea atât de mult că de dragul ei ar fi fost în stare să şi 
ucidă. Dacă n-a plecat a patra oară cu Horia la Viena, de 
vină au fost şi ochii verzi ai femeii. 

După ce îi povesti pe îndelete cum şi ce-a făcut prin Viena, 
Horia sfârşi: 

— Iacă, Ioane, împăratul e cu noi, dar şi noi trebuie să fim 
cu împăratul! 

— D-apoi nu suntem? se miră Cloşca. 

Horia îl privi lung şi de-abia într-un târziu răspunse: 

— Da, cu inima şi cu gura suntem, negreşit... Dar oare 
numai cu atâta făcutu-s-a vreodată ceva în lume? 

Şi mai nedumerit, Cloşca întrebă: 

— Apoi atunci? 

De-abia în clipa aceasta văzu că fratele lui de cruce are 
parcă o înfăţişare nouă. Glasul îi rămăsese tot cel vechi, 
fierbinte şi prietenos, dar în ochii lui ardea o flacără care 


înspăimânta, poruncind şi rugând în acelaşi timp. 

— Fapte ne trebuiesc, Cloşcuţ! mormăi Horia cu o privire ce 
îi scormonea inima. Nouă totdeauna fapta ne-a lipsit. De 
aceea ne-au încălecat toți veneticii de am ajuns slugi şi 
străini în ţara noastră... Au venit ungurii peste noi cu foc şi 
sânge, şi i-am primit. Au făcut ei legi ca să ne încătuşeze, şi 
le-am primit. Au călcat legile făcute de ei pe spinarea 
noastră, şi am primit. Am primit mereu toate batjocurile 
pentru că ne-a fost frică de faptă. Parcă moartea n-ar fi 
moarte fie că ţi-o dă călăul din porunca domnilor, fie că ai 
căpăta-o în luptă dreaptă dând şi tu înainte de-a primi 
lovitura... Suntem totdeauna uniți în supunere şi umilință şi 
niciodată nu ne putem uni ca să cucerim dreptatea. Nu e 
sat în țara asta unde să nu găseşti un sărman trup de 
iobagiu ba spânzurat, ba tras în țeapă, ba frânt pe roată şi 
ciopârțit în bucăţi, spre a băga spaima în oameni şi a-i ține 
pe vecie în jug ca pe vite... 

Cloşca încremenise pe laviţă ascultându-l. În odaia curată, 
plină cu de toate ca un stup, vorbele lui Horia şerpuiau ca 
nişte limbi de foc mistuitoare. Se uita în ochii lui de oţel şi 
vedea numai luciri de săbii şi suliți înțepătoare. După un 
răstimp zise şi el cu sfială: 

— Măi frate-meu Horia, mi-aduc aminte că-mi povestea 
bunicul, când eram micuț, cum s-au sculat odată iobagii, 
demult, poate să fie şi două sute de ani, împotriva 
domnilor... Şi spunea că au pornit oamenii şi au tăiat şi au 
aprins tot ce-au întâlnit, şi ai noştri ar fi cuprins Aiudul şi 
Clujul, şi au făcut prăpăd mare pretutindeni, de credeau că 
nu mai rămâne nici viță şi sămânță domnească. Ş-apoi 
deodată au venit cătane multe din Ţara Ungurească, cu 
puşti şi cu cai şi cu tunuri, şi s-a băgat zâzanie şi frică în 
oameni şi s-au risipit care încotro. Dar căpitanul lor a murit 


de moarte crâncenă, prăjit pe jilț de fier, şi tovarăşii lui au 
fost siliți să mănânce din carnea lui friptă şi smulsă cu 
cleşte înroşite în foc... 

— Ştiu şi eu povestea asta, Cloşcuţ - şopti Horia cu un 
zâmbet mohorât. Chiar domnii o răspândesc înadins ca să 
reteze din rădăcini orice pornire îndrăzneață în mintea 
noastră. Parcă toate pedepsele groaznice pe care le împart 
pentru vina cea mai uşoară, de ce sunt? Fiindcă numai aşa 
izbutesc să ucidă în noi, înainte de-a încolţi, orice gând de 
răzvrătire. 

Şi deodată adăogă cu un glas fierbinte ca o rugăciune: 

— Cloşcuţ, frate de cruce, uite azi, zi sfântă de duminecă, 
aici, în casa asta a ta bogată şi frumoasă, când te văd întâia 
oară după şapte luni, îți mărturisesc din suflet că aş îndura 
bucuros orice moarte, oricât de crâncenă, fără un geamăt şi 
fără o lacrimă, numai de-aş găsi oamenii care să 
îndrăznească a încerca să sfarme nedreptatea şi ruşinea! 

Se făcu o tăcere lungă. Cloşca lăsă ochii în pământ şi 
murmură: 

— Horia, Horia, mi-e frică de tine! 

Parcă ar fi aşteptat răspunsul, Horia zise îndată, schimbat 
la față şi la glas: 

— Ştiam, frate Cloşcuţț, că noi nu suntem făcuți pentru 
fapte şi tocmai de aceea am adus iar o traistă plină de 
dreptăți pe hârtie. Uite-o colea! Doldora!... Asta ne trebuie şi 
am adus. Aş mai fi adus eu şi altceva, dar... Ţi-oi lăsa 
poruncile ţie, să te duci iar cu căciula în mână, să cerşeşti, 
cum am mai cerşit şi eu şi toți de atâția amar de ani în 
zadar pe la toate uşile. Şi domnii au să se şteargă dinapoi cu 
poruncile împărăteşti şi noi o să rămânem tot aşa cum 
suntem, ori poate mai rău, că dumnealor trebuie să fie mai 
supăraţi acuma că iar ne-am dus la împăratul... Ehei, bine 


mi-au spus oamenii pe-acolo că fiecare are ce i se cuvine! 
Cloşca se buimăci de tot. Până acum Horia fusese mai 
mlădios, mai îngăduitor. Chiar i se păruse că numai gura e 
de el. Niciodată n-a fost aşa de îndârjit. Poate l-au schimbat 
pe acolo oamenii? Aici, dimpotrivă, şi când cei prea necăjiţi 
spuneau c-ar trebui să mai încerce şi cu răul, că binele nu 
te scoate la liman, Horia povățuise răbdare şi mereu 
răbdare. 

Cloşca însuşi era din fire sfios şi cu mare supunere față de 
lege şi stăpânire. Avea avere frumoasă, avea nevastă tânără 
şi un dor de viață liniştită şi tihnită. A fost de trei ori la 
împăratul, dar mai mult de dragul lui Horia în care credea 
ca în Dumnezeu. Ultima oară, deşi comunele îl aleseseră, a 
făcut ce-a făcut şi nu s-a mai dus. Nu de frică, ci de 
cumințenie. Căci pe cât de stăpânit era de obicei, tot aşa de 
dârz şi neînfrânat dever nea când se pornea. Îndesat la trup, 
cu fața rotundă şi brună, cu ochii mici, scăpărători, se 
încăpățâna şi se înverşuna fără seamăn. Dacă apuca să 
făgăduiască, se ținea ca un rob. 

De aceea acum cuvintele lui Horia şi mai cu seamă privirile 
lui îl tulburau. Îşi dădea seama de o primejdie mare spre 
care îl îndemna, cu atât mai mult că nu pricepea încă întreg 
gândul prietenului său. Pe de altă parte iarăşi nu putea să 
nu fie cu trup şi suflet alături de Horia care era mai înțelept 
decât toți şi care totdeauna a căutat numai binele obştesc. 
S-ar fi simţit o zdreanţă de om dacă şi-ar fi părăsit fratele de 
cruce tocmai în clipa când s-ar ivi o adevărată primejdie. 

Era încurcat şi nici nu mai ştia ce să spună. Din norocire 
tocmai atunci dădu buzna în casă frate-său Toader, însoțit 
de Vasile Sgirciu, feciorul surorii lor Achimia, măritată în 
satul Selişte. Auziseră c-ar fi venit Horia şi voiau să afle şi ei 
câte ceva. 


Într-adevăr trebuiră să schimbe vorba. Horia scoase din 
traista de piele bătută cu ţinte galbene nişte documente prin 
care împăratul poruncea guvernului din Sibiu să facă îndată 
dreptate oamenilor, să-i apere de slujbaşii domeniului şi ai 
comitatului până când însuşi majestatea sa va hotări 
asupra cercetărilor orânduite, să nu se atingă nimeni de 
deputaţii comunelor care au fost cu plângerile, iar pe 
oamenii care s-ar mai afla prin temnițe să-i trimită degrabă 
pe la casele lor. 

— Poruncile astea trebuie să fi sosit la cârmuire, căci 
poruncile împărăteşti umblă mai iute ca picioarele mele - 
adăogă Horia cu un zâmbet amar. Acu să mai aşteptăm, să 
vedem ce-or face domnii de la Sibiu şi dacă n-or face nimica, 
apoi s-or duce iar oamenii comunelor să întrebe şi să se 
roage să împlinească porunca împărătească şi să 
slobozească din temniță pe Dumitru Todea şi pe ceilalți. 
Cloşca, fiindcă adineaori şovăise, vru să fie mai zelos şi 
strigă că nu mai e vreme de aşteptat, ci să se dea de ştire 
oamenilor şi îndată să plece deputaţii la Sibiu până ce 
porunca împărătească e încă proaspătă. Horia îl potoli cu o 
privire puţin mustrătoare: 

— Mai sunt doar câteva săptămâni până-n postul 
Sânpetrului. Ce înseamnă asta față cu răbdarea noastră de 
veacuri? Să nu umble bieții oameni în zadar şi să li se 
răspundă că n-a sosit nicio poruncă. Măcar atunci de-ar fi 
mersul cu folos! 

Apoi în dumineca întâi din postul Sânpetrului se adunară la 
Cimpeni oamenii din toate satele care făcuseră plângere la 
Viena. Îi chemase Cloşca. Se sfătuiră să plece câte doi 
bătrâni din fiece comună şi să afle la cârmuire ce s-a făcut 
cu porunca împărătească. Horia nu spuse nimica, deşi 
Cloşca, speriat de privirile şi de zâmbetul lui neîncrezător, a 


încercat mereu să-l stârnească. În sfârşit Cloşca propuse să 
meargă negreşit şi Horia, căci fără dânsul n-are să se facă 
nicio ispravă. Toată lumea stărui, dar Horia refuză: el a 
umblat destul şi are dreptul să se mai şi odihnească; de 
altfel cârmuirea, cum ar da cu ochii de dânsul, l-ar şi prinde 
şi l-ar băga în temniţă, ori poate l-ar şi spânzura, că doară 
de doi ani îl tot caută ca pe un tâlhar. 

Deputaţii în frunte cu Cloşca, porniră chiar a doua zi la 
Sibiu, zăboviră acolo vreo trei zile pe la porți până ce un 
domn foarte împopoţonat îi primi, îi ascultă cu băgare de 
seamă, stătu pe gânduri, răsfoi prin nişte cărți groase şi 
apoi le spuse să vie după răspuns peste două zile. Se 
întoarseră peste două zile şi atunci acelaşi domn le vorbi şi 
mai blând că oamenii care sunt prin temnițe vor fi sloboziți 
cât de curând, iar ei să se ducă acasă şi să aştepte fără grije 
căci plângerile lor vor fi cercetate de aproape şi li se va face 
dreptate până în două săptămâni... Cloşca oftă uşurat şi 
mulțumi domnului cum se pricepu mai frumos. Parcă i-ar fi 
luat o piatră de pe inimă, aşa se simțea de vesel pe tot 
drumul lung până acasă. N-avu răbdare şi, după ce îmbucă 
ceva, se repezi până la Albac, să-i spuie şi lui Horia că 
dreptatea soseşte. Horia nici nu clipi, îl lăsă să isprăvească 
şi pe urmă zise rece: 

— Bine, frate Cloşcuţ, să vedem peste două săptămâni! 
Îndoiala din glasul lui îl îndâriji şi-l hotărî să plece iar, 
numai cu câte-un om din fiecare comună, să afle rezultatul 
la Sibiu chiar din gura acelui domn de treabă. Fură primiți 
însă într-o cancelarie mai mică, de către alt domn, ursuz, 
bătrân, uscat, cu pana de gâscă după ureche. Înţelegea mai 
rău româneşte, răscoli mai multe bucoavne şi le spuse 
plictisit că nu s-a sfârşit încă deplin cercetarea, dar să vie 
din nou peste alte două săptămâni... însăşi amânarea 


aceasta dovedeşte că guvernu vrea să facă dreptate, se gândi 
Cloşca mulțumit, că altminteri putea să ne alunge acasă 
fără niciun răspuns ori să ne spuie verde că n-avem 
dreptate. Fireşte, duse şi la Albac vestea bună, dar Horia 
neclintit, zise iarăşi: 

— Bine, frate Cloşcuţ, să mai aşteptăm două săptămâni! 

Cu aceiaşi tovarăşi, Cloşca luă drumul spre Sibiu. Inima 
totuşi îi era strânsă mai cu seamă din pricina răcelii lui 
Horia. Fură purtaţi de la o cancelarie la alta două zile. A 
treia zi pătrunseră numai până la un aprod care le 
comunică răspunsul cârmuirii: că jalba lor, împreună cu 
toate documentele şi cu porunca împărătească, a fost 
trimisă la Galda, domnului fişpan, şi că pe viitor să nu mai 
vie pe-aici, fără să se ducă acolo după dreptatea ce li se 
cuvine. 

Cloşca îngălbeni. Dacă plângerea a ajuns la Galda, slabă 
nădejde de dreptate a mai rămas. Fişpanul comitatului Albei 
era baronul Kemenyi, trufaş, disprețuitor şi fără inimă, de la 
care niciun iobagiu n-a primit decât vergi sau furci. Dar se 
reculese, căci nu voia să se dea bătut. Îi apărea mereu 
Horia, cu zâmbetul neîncrezător şi cu ochii plini de 
necunoscut, şi se îndemna să mai încerce. Îi era teamă că, 
de va ieşi dreptatea lui Horia deasupra, se va întâmpla ceva 
ce n-a mai fost. 

Pentru că mai aveau merinde, se înțelese cu tovarăşii ca, 
întorcându-se spre vetrele lor, să se abată pe la Galda. 
Fişpanul nu era acasă. Aflară că e pe la Aiud, la vânătoare, 
dar că îl aşteaptă să pice în două-trei zile. A patra zi veni 
într-adevăr şi găsi deputăția de iobagi la poarta castelului. 
Cum îi văzu, se încruntă. Nu suferea pe iobagii cu jalbe, 
zicând că jalba e începutul răzvrătirii. 

— Ce-i, măi oameni? întrebă baronul, oprind trăsura. Ce 


cătați pe-aici în loc să fiți la muncă şi pe la casele voastre? 
Vorbea atât de bine româneşte că oamenii spuneau c-ar fi 
chiar român sau măcar de neam românesc. Cu căciula în 
mână, Cloşca răspunse supus: 

— Umblăm după dreptate, măria ta! 

— Aha, după dreptate! făcu fişpanul strâmbând din nas. 
După ce auzi însă despre ce e vorba, se îmblânzi şi le spuse 
liniştit că a lipsit de-acasă şi de aceea n-a putut să ia 
cunoştinţă de porunca maiestăţii sale care trebuie să fi sosit 
în zilele acestea. Are să se intereseze cât mai curând şi va 
judeca după dreptate, numai ei să fie oameni cumsecade, să 
muncească cinstit şi să-şi vadă de treburi. În urma 
stăruinţii lui Cloşca, dădu voie să vie peste vreo două 
săptămâni după răspuns. 

Astfel oamenii se întoarseră acasă cu speranțe de bine. 
Totuşi Cloşca nu se mai duse la Albac: îi era frică de 
batjocura lui Horia. 

Ca să înduioşeze pe fişpan, Cloşca se întoarse la Galda cu 
optsprezece oameni, tot unul şi unul. Iar nu-l găsiră. Acum 
era la Cluj, la un sfat domnesc. Un scriitor ieşi însă în curte 
şi le spuse răstit că măria sa n-a avut răgaz să se ocupe de 
chestiunea lor, că a trebuit să rezolve lucruri mult mai 
serioase, totuşi, în semn de milă şi bunăvoință, i-a poruncit 
lui să le aducă la cunoştinţă că, îndată ce-i va rămâne timp 
liber, are să cerceteze şi afacerea aceasta şi, prin urmare, să 
mai treacă peste vreo două-trei săptămâni pe-aici... Cloşca 
clocotea. Se stăpâni şi zise doar că, deoarece tot au venit şi- 
s osteniți, vor aştepta şi pe măria sa. Scriitorul se înfurie 
cumplit, socotindu-se ofensat în demnitatea sa. El le-a 
vorbit în numele domnului baron şi nu dă voie nimănui să 
se îndoiască de cuvântul său, iar la sfârşit îi scoase afară 
din curte numai în sudălmi ungureşti. Oamenii, îndemnați 


de Cloşca, nu se descurajară. Au aşteptat o săptămână 
încheiată până ce a sosit fişpanul. Dar fişpanul era de 
asemenea mânios că n-au împlinit poruncile scriitorului, 
care e nemeş şi mâna lui dreaptă, şi le porunci să plece 
îndată acasă şi să vie peste două săptămâni. Să nu mai 
cuteze însă a veni atât de mulți, că oamenii de treabă nu bat 
drumurile când e vremea muncilor... 

Cloşca era abătut. Dumineca următoare, la ieşirea din 
biserică, povesti ce-au păţit, dar adăogă, fiincă se afla şi 
Horia de față: 

— Pentru dreptate sunt în stare să-mi tocesc picioarele până 
la genunchi! 

Horia zâmbi. Tot aşa vorbise şi el odinioară. 

Când ajunse la Galda şi pătrunse iar la scriitorul 
supărăcios, Cloşca vorbi mai supus şi mai mieros chiar 
decât vorbise cu fişpanul, căutând astfel să-l înmoaie, 
fiindcă înţelese că acum de el atârnă dreptatea. Şi într- 
adevăr scriitorul se îmblânzi şi răspunse că baronul l-a 
însărcinat pe dânsul să citească toate hârtiile şi să-i 
raporteze. Până într-o săptămână va isprăvi. Atunci apoi să 
vie oamenii ca să-şi afle dreptatea. 

Întâi plănuiră nici să nu se mai întoarcă acasă, ci să aştepte 
aici săptămână, cum au mai aşteptat şi de rândul trecut. 
Cloşca stărui să nu rămâie. I se părea atât de sigur că a 
izbândit, încât ţinea să afle şi Horia asemenea ştire. Horia 
însă era dus prin Zarand. 

După răspuns acuma, ca să fie mai pe placul fişpanului, 
veni numai cu cinci oameni. Fiecare aduse însă şi câte un 
plocon pentru scriitorul în mâinile căruia se găsea soarta 
comunelor: un purcel de lapte, două găini grase, o gâscă 
îndopată, o sută de ouă într-un ciubăraş lucrat de feciorul 
lui Horia... Gornicul de la poartă fu trimis înlăuntru cu 


darurile. Totuşi scriitorul nici nu se arătă, nici nu-i chemă 
în cancelarie. Numai gornicul le aduse răspunsul: să meargă 
acasă şi să-şi vadă de muncă; cercetările s-au făcut şi s-au 
sfârşit şi din ele s-a văzut că toată vina este a lor pentru că 
n-au fost destul de ascultători şi supuşi poruncilor 
domneşti; deci să nu mai umble pe drumuri că altfel vor fi şi 
ei foarte aspru pedepsiți. 

Cloşca, desperat, a rugat pe gornicul român să facă bine să-i 
lase să vorbească şi dânşii cu măria sa scriitorul, că poate 
are să se îndure să le împartă o dreptate mai bună. După 
multe stăruinți gornicul îşi luă inima în dinți şi se duse 
înlăuntru cu rugămintea lor. Peste câteva clipe însă a ieşit 
roşu ca para focului. lobagii să nu mai îndrăznească a 
stărui, că îndată îi dă pe mâna pandurilor să le tragă câte 
zece vergi la spinare. Şi dacă se încăpățânează să stea pe la 
porți, să ştie că vor fi puşi în lanţuri şi trimişi la închisoare, 
să se sature de rebeliune. 

Pământul se clătină subt picioarele lui Cloşca. leşi din 
curtea castelului domnesc cu paşi şovăitori, parc-ar fi fost 
beat, urmat de cei cinci tovarăşi, năuciți ca şi dânsul. Nu 
mai era în stare să gândească nimica. Ori încotro îşi arunca 
ochii i se părea că vede numai prăpăstii. Se târâră aşa până 
la gazda lor, Matei Pratea, iobagiu pe moşia fişpanului, 
bătrân, cu nouă copii şi văduv. I se făcu milă de Cloşca mai 
ales, care era prăpădit de tot, şi le spuse, în mare taină, să 
mai încerce şi la Bălgrad, că este acolo un maior tare de 
omenie şi poate dumnealui să-i înveţe ceva, că mult bine a 
făcut multora de-l blagosloveşte toată sărăcimea. Se spune 
chiar că ar ţine de nevastă o româncă, pe fata unui protopop 
de pe Someş unde românii sunt grăniceri, scăpați de domni 
şi de iobăgie. Maiorul a vrut să tragă la cătane şi pe oamenii 
de pe-aici, ca să-i mântuiască de robie, i-a şi scris într-o 


carte, dar domnii au prins de veste şi s-au supărat c-or să 
rămâie fără iobagi şi i-au oprit pe oameni să mai meargă la 
Bălgrad şi au stricat socotelile maiorului. 

Cloşca s-ar fi agăţat şi de un fir de pai. A doua zi, pe la 
amiazi, sosiră la Bălgrad şi găsiră pe maiorul Altmayer, 
comisar de război şi comandantul biuroului de recrutări. 
Era grăsun, cu o față strălucitoare de bunătate. Deputaţii îi 
căzură în genunchi şi Cloşca îl rugă fierbinte să nu-i lase şi 
să le facă dreptate, că de unsprezece săptămâni aleargă şi 
altă nădejde nu mai este să fie ascultate poruncile 
împărăteşti. 

Maiorul citi hârtiile, îşi atârnă şi ochelari, clătină din cap de 
câteva ori şi pe urmă, împăturindu-le cu băgare de seamă, 
răspunse blând cu accentul tărăgănat săsesc: 

— Eu n-am nicio putere, oameni buni! Eu sunt cătană şi nu 
mă pot amesteca în treburi de ţivili. Dreptate aveţi, că aşa se 
arată în documentele astea. Dar eu n-am putere să vi-o dau, 
că de-aş avea, v-aş da-o... Voi însă să aveți răbdare, oameni 
buni! Duceţi-vă acasă şi nu vă amărâțţi deloc. Maiestatea sa, 
împăratul, a făgăduit că iar are să vie pe-aici curând de tot, 
să vadă cum i s-au împlinit poruncile. Atunci să ieşiţi şi voi 
cu jalbele şi înălțatul împărat n-are să vă lase cu inima 
întristată! 

— Apoi c-am răbdat destul, domnule maior! Zise Cloşca 
întunecat, ca şi când ar fi trântit o uşă grea. 

Şi până acasă tot suduind au mers, ca să-şi mai răcorească 
sufletele. Iar duminecă, vorbind cu oamenii, Cloşca mereu 
se oprea şi scrâşnea, parcă turbase: 

— Asta-i dreptatea domnilor, oameni buni, vedeţi?... 
Precista şi soarele lor de domni! 


CAPITOLUL IV — CU VOIA ŞI 
PORUNCA ÎMPĂRATULUI! 


— Na, frate Cloşcuţț, acu ce mai facem? zise Horia peste 
câteva zile, găsindu-l mai potolit. 

— Apoi ori pierim, ori ne facem singuri dreptate! răspunse 
Cloşca încruntat şi mohorât. 

Altă ieşire nici nu vedea: să se învoiască în taină cu oamenii 
din toate satele Ardealului şi, într-o singură şi aceeaşi zi, să 
se năpustească asupra domnilor şi să-i omoare, iar curțile 
lor să le facă praf şi cenuşă. Numai aşa vor scăpa de unguri 
şi vor putea trăi în pace. Chiar socotise că până pe la 
Crăciun ar avea vreme destulă să se pregătească încât în 
ziua de anul nou să nu se mai găsească în Ardeal nici urmă 
şi sămânță ungurească . 

— Ehei, dacă s-ar împlini lucrurile astea ca din gură! oftă 
Horia gânditor. Trebuie chibzuit şi cumpănit bine, frate 
Cloşcuţ! 

El de mult bănuia că aici au să ajungă şi tocmai de teama 
aceasta a alergat de atâtea ori până la împăratul. Şi de 
multe ori şi-a pus întrebarea: ce-ar fi dacă ar veni vremea şi 
ce-ar trebui să facă? Dar niciodată n-a îndrăznit să meargă 
cu gândurile până la capăt. De-abia acum la urmă, la Viena, 
după ce a ieşit de la împăratul, când a simțit că toate 
sforțările sunt osândite a rămâne zadarnice, şi-a zis şi el, ca 
şi Cloşca azi, că s-a umplut paharul. Totuşi el încă de 
atunci şi-a dat seama de greutățile ce se vor ridica în cale. 
Oamenii se aprind iute, dar şi mai iute se lasă. Obida de 


veacuri a mucegăit sufletele şi a tocit îndrăznelile. Mulțimea 
fără cap e neputincioasă... 

Când reveni la Cărpeniş, peste vreo săptămână, găsi pe 
Cloşca închis în casă la sfat cu un om voinic, pletos, cărunt, 
cu mustăți mari, cu nişte ochi mici foarte sclipitori. Cloşca 
sări fericit: 

— Vai, parcă Dumnezeu te-a adus, că tocmai despre tine 
vorbeam!... Uite, dumnealui e omul care ne trebuie! adăogă 
apoi arătându-şi tovarăşul. Mă mir cum de nu ţi-am spus 
mai demult, dar dacă dumnealui numai din Crăciun în Paşti 
coboară în sat, cum să-l ţii minte? Poate nu-l cunoşti deloc, 
că nici nu e cărpinişan, ci crişan, de la Vaca, peste dealuri, 
şi s-a însurat la noi pe moşie. A fost şi cătană, are obşit şi 
când zice o vorbă apoi e zisă. Îl cheamă Gheorghe Marcu, 
dar oamenii îi zic Crişan... 

Crişan sfredelea pe Horia cu o privire plină de curiozitate. 
Auzise de dânsul şi-l respecta din pricina călătoriilor la 
Viena şi mai cu seamă pentru că a vorbit chiar cu 
împăratul, ceea ce lui, vechi ostaş, i se părea cea mai mare 
cinste. Ca mărginaş nu se amestecase până acum în 
treburile obşteşti ale satului. De altfel nici nu-i plăceau lui 
sfaturile oamenilor unde se cheltuia vorbă multă în zadar. 
Vorba fără faptă e ca şi recrutul care nu-i cătană şi nici 
civil. Având casa luată de zestre pe Coasta Dăroaiei, 
depărtişor de drumul țării, îşi vedea de necazurile lui şi nici 
când se ducea la târg, la Cîmpeni ori la Abrud, nu trecea 
prin sat, ci totdeauna peste dealuri, că-i venea şi mai drept. 
Lui Horia îi plăcu omul. I se păru hotărât şi dârz. Mai mult 
în glumă totuşi îl cercetă, zicându-i cu glas prietenos: 

— Cătană zici c-ai fost, dar în război fost-ai? 

— Fost! 

— Dar duşmani omorât-ai? 


— Omorât! 

Horia îi dădu mâna, adăogând cu alt glas, mai gros: 

— Na, să ne fie întâlnirea într-un ceas bun şi cu noroc! 

— Apoi ceasul bun tot numai omul singur îl alege! răspunse 
Crişan privindu-l drept în ochi. 

Cloşca încercă să-i aşeze îndată la vorbă, mai ales că dânsul 
chiar începuse cu Crişan o poveste cu multe înțelesuri. 
Horia se codi. Pe de o parte nu voia să se destăinuiască unui 
om pe care-l întâlneşte întâia oară, oricâtă încredere i-ar fi 
inspirat; apoi socotea trebuincios să mai pipăie sufletele 
satelor înainte de-a putea alege şi porni pe o anume cale. Şi 
la Cloşca venise acum tocmai să-l îndemne să nu stea cu 
mâinile în sân şi să nu se mulțumească a scrâşni din dinți, 
ci să vorbească cu oamenii din comunele lui şi să găsească 
pe cei mai vrednici. 

— Cu dumnealui ne-om învoi noi repede, când o fi 
trebuinţă, că a fost cătană şi n-are lipsă de multă vorbărie — 
zise dânsul, uitându-se lung la Cloşca. Atunci ne-om duce 
noi la dumnealui acasă, că-i mai dec parte, numai să vie 
vremea! 

— Dumneata eşti mai cuminte şi ai să chibzuieşti cum e mai 
bine — se amestecă Crişan. Dar boala lungă niciodată nu-i 
bună. Omul prost e slab şi fricos. Să nu-ţi fie cu mirare 
dacă domnii or afla toate gândurile dumitale mai curând 
decât oamenii! 

Horia simțea la fel şi de aceea nu-şi dezvăluia nimănui 
sufletul întreg, nici chiar fratelui de cruce Cloşca. Dădu doar 
din cap că aşa este şi schimbă vorba. 

Cum sosi însă acasă trimise pe feciorul său lon să cheme 
pentru duminecă după-amiazi la Cîmpeni, în cârciuma lui 
Ispas Galdău, pe ulița dinspre Bistra, pe Ursu Şoldeşu din 
Secătura, pe Ion lobagiu din Bistra, pe David Onu Surdu 


din Muşca, pe Ioniță Mămăligă din Mogoş, pe Ionuț Dandea 
din Bucium, pe Nicolae Fordea din Ponor... îl dăscăli cum să 
vorbească cu ei, cum să le spuie să vie negreşit ca să afle 
nişte porunci împărăteşti, dar nimeni să nu ştie despre 
plecarea lor. Înainte de a se miji de ziuă feciorul pomi, iar el 
însuşi se duse tocmai la Vidra, la Petre Nicula pe care, de 
când se întorsese de la Viena, îl întâlnise o singură dată în 
Cîmpeni, la târg. Petre era om mai cu stare, avea pământ şi 
vite destule şi o casă bună în marginea satului, într-o 
fundătură de vale. Muncea iama şi la văsărit, ca toți moţii, 
ca să mai facă bani fiindcă îi dăruise Dumnezeu şi copii 
mulțişori. Se bucură zgomotos văzând pe Horia şi strigă: 

— la seama, nevastă, să nu se surpe hornul, c-a dat 
Dumnezeu de-a mai venit şi pe la noi crăişorul nostru! 

Dar Horia nu-i dădu mult răgaz, ci-i porunci să meargă să 
poftească până aci pe Iacob Todea şi pe Petre Goia, pe Tulia 
Nicula, pe Toma Gligor şi pe Pavel Bocu, să se sfătuiască 
puţin împreună cu toții. 

Petre Nicula nu şovăi, deşi ardea să afle ce s-a putut 
întâmpla. Bănuia că trebuie să fie din pricină că poruncile 
împărăteşti n-au avut nicio putere şi-şi zicea că poate vrea 
să puie la cale o nouă plecare la Viena, deoarece aceiaşi 
oameni hotărâseră şi în trecut şi ei strânseseră chiar şi 
banii de drum din comune. Vidra e însă sat împrăştiat şi, 
până să-i înştiințeze pe toţi, trecu de amiază, iar pe Tulia 
Nicula nici nu-l găsi deloc, fiind plecat cu vase prin ţară de 
câteva săptămâni. 

Spre seară se adunară şi Horia vru să le spuie mai întâi cum 
a umblat Ion Oargă Cloşca pe la Sibiu şi prin Galda. Ştiau 
toți. 

— D-apoi dacă ştiţi, oameni buni, ce-aveţi de gând acuma? 
întreabă Horia întocmai cum întrebase şi pe Cloşca. 


Clătinară din cap, se uitară unii la alții, mormăiră 
„Dumnezeu ştie”, „Ce să mai facem”, „Noi n-avem nicio 
putere”... De-abia târziu, lacob 'Todea, mai amărât, zise: 

— Până ne-or vedea tot plecaţi şi neputincioşi, domnii 
dreptate nu ne-or face, măcar să vie oricâte porunci de la 
împăratul! Şi oamenii, săracii, putrezesc prin temnițe! 

Se gândea la frate-său, Dumitru, care de doi ani suferea la 
Aiud, în închisoare. 

Îndrăzneala aceasta dezlegă şi limba lui Pavel Bocu, 
colțuros, cu ochii bolbocați: 

— Apoi să te duci iară la împăratul, bade Ursule, şi să-i spui 
verde cum îşi bat joc domnii de porunca lui! 

Petre Nicula, cam înfricoşat din fire, ca omul cu mulți copii, 
aprobă din tot sufletul pe Pavel; mersul la împăratul nu 
putea avea urmări prea rele, mai ales dacă nu va mai fi ales 
el să meargă, ceea ce i se părea că are să se şi întâmple, 
pentru că el şi-a bătut destul picioarele. 

— Ba eu nu m-oi mai duce nicăiri, măi oameni, să ştiţi şi să 
nu vă lăsați în nădejde! zise Horia deodată atât de rece 
parcă cu vorba lui s-ar fi făcut mai frig în odaie. Că şi de 
maiestatea sa mi-ar fi ruşine, că nici înălțatul împărat n-are 
ce să ne facă dacă noi nu suntem în stare să ne mişcăm 
deloc! 

Acum se aştepta ca vreunul din ei să se înfurie cel puţin cât 
Cloşca deunăzi. Amuţiră însă mai rău toți. Apoi unul oftă, 
ceea ce îndemnă pe Petre Goia să bolborosească: 

— Să pierim cu toţii, că se vede c-aşa ne-a lăsat Dumnezeu. 
— Da de ce să pierim mereu noi şi să nu mai piară şi alții! 
făcu Horia tot aspru. 

Nu răspunse nimeni. Pe fața fiecăruia văzu însă o îngrijorare 
neagră, ca şi când fiecare ar fi cântărit în sine urmările unui 
astfel de gând, căci până la faptă nici cu gândul nu 


mergeau. Horia simțea şi înțelegea sufletul lor. Odinioară la 
fel s-a zbuciumat şi dânsul. Născut în umilință, crescut în 
frica de stăpânitori, obişnuit numai cu amenințări, bătăi şi 
torturi, pedepsit pentru vina cea mai uşoară cu moartea cea 
mai crâncenă (simpla tăiere a capului părea o adevărată 
favoare față de tragerea de viu în țeapă, frângerea cu roata 
de jos în sus şi alte asemenea feluri de moarte, de altfel 
amănunțite anume în legi cunoscute), omul trebuia să 
piardă orice avânt şi mai cu seamă orice încredere în sine. 
Parcă ar fi vrut să-i scuture din toropeală, Horia îi întrebă 
pe rând: 

— Ce zici, lacobe?... Ce zici, Toma?... Dar tu, Pavele?... Şi 
tu, Petre Goia, tu cel văr cu tâlharul de birău de-aici? 
Singur Geia gemu înfricoşat: 

— De... 

Pe urmă, după un răstimp, Petre Nicula zise foarte stăruitor: 
— Mai bine să ne mai ducem o dată la împăratul, să ne mai 
jeluim, să ne mai rugăm! Cu răul nu faci nimic, dar cu 
supunerea tot mai înmoi şi inima cea mai vicleană! 

— Cum să ne punem noi împotriva cătanelor cu puşti şi cu 
tunuri? se minună deodată Toma Gligor aproape supărat. 

Şi îndată găsiră toți pricini de codire: că oamenilor li-e frică 
de domni, că domnii au arme şi slugi şi cătane, că nemeşii 
tot nu s-ar lăsa până nu ne-ar dobori chiar de-ar fi să aducă 
şi din alte împărăţii cătane câtă frunză şi iarbă, că iobagiul 
mai bine rabdă orice decât să se răzvrătească de bună voie... 
— Să dea poruncă împăratul să ne sculăm ş-apoi atunci să 
vadă ungurii cine suntem noi! strigă chiar Petre Nicula într- 
o clipă de uitare şi sigur mai dinainte că asemenea poruncă 
nu poate da nici împăratul. 

— Aşa da, să vie poruncă împărătească şi pe urmă lasă-i pe 
mâna noastră! făcu şi Iacob Todea îndată. 


Fiindcă şi ceilalți se încălziră, Horia, cu o strălucire mare în 
ochi, izbucni mulțumit: 

— Poruncă vreţi de la împăratul?... Da spusu-v-am eu ce 
porunci mi-a mai dat înălțatul împărat? Ştiţi voi ce porunci 
mai sunt pe drum şi câte au să mai sosească în curând? 

Nu mai putu continua căci un copil al lui Petre Nicula năvăli 
în casă, strigând: 

— Tată, tată, vine birăul cu doi gornici! 

— La noi vine, măi băiete? se sperie Petre ridicându-se. 

— La noi, la noi... Au şi trecut pârleazul din vale şi suie pe 
cărăruie spre casă. Uite-i, că se văd şi din fereastră! 

Horia, lângă geam, îşi aruncă ochii. Veneau. Era sigur că pe 
dânsul îl caută. Acelaşi simțământ îl aveau şi ceilalți 
bărbați, încât Petre chiar zise: 

— O fi umblând să prindă pe unchieşul? 

— Vezi bine că după mine umblă! murmură el împingându- 
şi traista la spate şi dându-se mai la o parte din dreptul 
ferestrei. 

— Ba dintre noi nu te-or lua, bade Ursule, de-ar veni cu toți 
pandurii comitatului! scrâşni Iacob Todea. Că doară n-om 
răbda chiar batjocura asta! 

— Nu, nu, mai bine-i sucesc eu gâtul, măcar că mi-e văr! 
sări şi Petre Goia, suflecându-şi mânecile cămăşii. 

Atunci însă muierea lui Petre Nicula, durdulie şi roşcovană, 
care-şi văzuse de treburile ei pe la foc, se întoarse la dânşii 
cam mânioasă: 

— Ba să faceţi bine, măi oameni, şi să nu ne faceţi nouă 
pozne în casă, că nu-i casă de ţigani casa asta!... Mai bine 
haide, unchieşule, şi cată-ți de drum sănătos! la-o prin 
tindă în dosul casei, strecoară-te printre clăile de fân şi 
bagă-te-n pădure, că numai două-trei sărituri zdravene îţi 
trebuie. Apoi dacă eşti în pădure poate birăul să te tot caute 


până l-o sătura necuratul! 

— Bine zice femeia - făcu şi Petre Nicula răsuflând uşurat. 
Luă binişor de mână pe Horia, să-l întovărăşească până 
afară, că în tindă e cam întunerec. 

— Rămâneți sănătoşi c-apoi om mai vorbi noi altă dată! zise 
Horia din prag, liniştit. 

De-abia se închise uşa în urma lui că se şi auziră în fața 
casei paşii de cisme potcovite ai primarului Vasile Goia, iar 
apoi îndată glasul lui ruginit şi sfătos: 

— Petre!... Măi Petre Nicula!... Ia ieşi până afară un pic! 

— Da ce vânt te-aduce pe la noi, domnule birău? întrebă 
Petre ivindu-se în pragul tinzii. 

Primarul, răspunzând din gură, îl dădu la o parte ca să-şi 
facă loc să treacă înlăuntru: 

— Apoi tot bine, măi Petre, dar ia lasă-mă să intru şi eu în 
casă cu feciorii mei, că ne-am ostenit de cât am bătut 
drumurile toată ziulica! 

În odaie găsi pe cei patru bărbaţi şezând liniștiți ca la o 
şezătoare de bătrâni. 

— Aha, ţineţi sfat mare, măi boieri! strigă Vasile Goia 
batjocoritor. Dar Ursu Nicula văd că lipseşte? Cum se 
poate?... Crăişorul, măi Petre! C-am auzit c-aşa-i ziceţi, ori 
numai tu l-ai botezat aşa? 

— Care Ursu Nicula? se burzului Petre Goia, mai îndrăzneț, 
ca neamul. 

— Şi tu, pricopsitule, te ţii de pulpana lui Horia? făcu 
primarul cu un dispreț care turti de tot pe Petre. Mai bine ți- 
ai vedea de sărăcie că-ți mor copilaşii de foame în vreme ce 
tu umbli la sfaturi! 

Parcă găsirea lui Petre Goia l-ar fi mâniat mai rău decât 
toate, urmă îndată mai aspru: 

— Na, pe mine să nu mă purtaţi cu minciuni că eu vă 


cunosc şi măselele din gură!... lute, iute, că n-avem vreme 
de pierdut!... Ia vedeți şi voi, măi feciori, că poate voi îl aflați 
mai degrabă! 

Bărbaţii se jurau că nici n-au văzut pe Ursu Nicula, iar 
muierea prinse a blestema că-i sperie copiii şi-i răscoleşte 
casa pentru cai verzi pe pereți. Gornicii scormoniră prin 
casă, prin pod, prin grajduri, prin grădină, peste tot, în 
zadar. Vasile Goia nu voia să plece cu mâna goală şi mai 
bine de un ceas se ciorovăi cu oamenii, când glumeț, când 
poruncitor şi amenințător, în cele din urmă, trebuind să se 
retragă cum a venit, le zise dojenitor: 

— V-aş putea lua pe voi în locul lui Ursu Nicula, că ştiu tot! 
Eu am ochi mulți, măi fraţilor! L-am văzut pe Horia azi- 
dimineață intrând în sat, l-am văzut pe nepotu-său Petre 
Nicula, alergând cu limba scoasă după voi... Dar eu nu-s 
rău, măcar că ziceți voi că-s rău! lacă, vă las să sfătuiți mai 
departe!... Sunteţi mulțumiți?... Dar pe el nu-l mai cruț. Am 
avut poruncă în buzunar să-l prind şi am închis ochii 
mereu. Drept răsplată dânsul până şi la împăratul m-a 
pârât c-am mâncat banii satelor... Şade frumos, ia spuneți 
şi voi...! Nu-i frumos, degeaba. Faci bine şi-ţi plăteşte cu 
rău. De aceea nici eu nu-l mai pot îngădui. Ş-apoi când se 
pune cineva rău cu mine, nu mai scapă nici în mormânt de 
gheara mea!... Noapte bună! 

Horia rămăsese în marginea pădurii, oploşit după un copac 
bătrân. Îi era teamă să nu cumva să aibă bieții oameni de 
pătimit din pricina lui. Văzu pe gornici adulmecând prin 
grădină, apropiindu-se şi de pădure până chiar spre locul 
unde era dânsul. Auzi deodată limpede glasul lui Ursu 
Uibaru: 

— Că doară n-a fost nebun să aştepte pe-aici când pădurea 
e colea! 


Stătu nemişcat până ce văzu pe Vasile Goia coborând 
împreună cu gornicii. Vru să mai intre în casă, să continue 
sfatul, dar se răzgândi: să nu abată vreo primejdie adevărată 
asupra oamenilor. 

Pătrunse mai adânc în pădure, apoi coti spre vale, trecu 
prin câteva grădini şi livezi. Era întunerec beznă când bătu 
la uşa lui David Avram, biet hurcaş cu şapte copii, fără altă 
avere decât bordeiul cu o palmă de ogradă. Şi numaidecât i 
se plânse creştinul împotriva birăului Vasile Goia care chiar 
azi pe la prânz, i-a smuls un ţol de subt copii pentru patru 
zloți şi doi husoşi ce i-ar datora, nu ştie pentru ce, şi pe care 
nu i-a putut plăti dacă n-are de unde. Ba, fiindcă s-a rugat 
să-l mai ierte şi să nu-i ducă scoarța că n-are cu ce să-şi 
învălească amărâțţii de copii, birăul s-a înfuriat de i-a mai 
tras şi vreo şase palme peste obraz că, zice, să nu fie 
obraznic. 

— Bun e Dumnezeu, Davide, şi poate ne scapă odată şi pe 
noi de toți tâlharii aeştia! îi zise Horia în chip de mângâiere. 
Se culcă în tindă, pe vatră, cotoşmănit în ţundră. Se perpeli 
între somn şi trezie. De dincolo auzi toată noaptea oftând şi 
prin somn când pe David, când pe nevastă-sa, iar de câteva 
ori pe o fetiță de după cuptor, râzând cu atâta poftă şi atât 
de limpede parc-ar fi fost ziua-n amiaza mare la zburdălnicii 
cu alți copii. Gândurile îl munceau mai aprig ca totdeauna. 
Mai uşor i-ar fi poate să-şi piarză el urma şi să-i lase pe 
oameni să se descurce cum vor crede. El s-ar putea duce 
prin alte părți, unde nu-l cunoaşte nimeni, să trăiască — 
umilit, greu, căznit, dar liniştit, fără să se mai războiască cu 
nimeni. Dar asemenea purtare ar fi nevrednică. Ani de zile a 
deşteptat minţile oamenilor până i-a făcut să vadă şi să 
înțeleagă şi să simtă  nedreptăţile, i-a învățat să 
nădăjduiască trai mai omenesc, şi acuma, când a deschis 


doruri şi pofte, să-i lase în voia soartei? Asta nu se poate! 

A continua viața aşa, iarăşi nu se poate. Se vede foarte bine 
că domnii au hotărât să-l prindă şi să isprăvească cu 
dânsul. Porunci în acest scop au mai fost date, dar 
închideau ochii toți. Acuma însă s-au schimbat lucrurile. 
Deunăzi primarul din Râul Mare, azi cel din Vidra... Mâine- 
poimâine, oricât s-ar feri, vreun gornic sau chiar vreun 
slujitor plătit anume va pune mina pe el. A prevăzut aceasta 
de când era la Viena. Şi-a făcut socoteala că, de a se 
întoarce acasă de-acolo tot numai cu vreo poruncă mălăiață, 
apoi de el e mai rău. De aceea, cum a ieşit de la împăratul, 
s-a pus pe lucru. Poporul care rabdă toate asupririle le 
merită. Trebuie să arătăm că nu mai vrem să răbdăm. Ştia 
însă că singură, de la sine, numai ca să respingă batjocura 
ori să dobândească legea, mulțimea iobăgească nu se va 
scula, oricât ar încerca el şi alții s-o îmbărbăteze, îi trebuia o 
momeală, un cuvânt fermecat sau un semn deosebit care să 
scoale în picioare toată lumea. În două săptămâni, cât a 
rămas după ceilalți la Viena, şi-a strâns cele de lipsă. 
De-abia azi a găsit un îndemn adevărat, când a auzit 
simțământul profund al oamenilor: să dea poruncă 
împăratul... Aşa a simțit şi el când şi-a luat la Viena 
poruncile şi semnele împărăteşti, cu care să pornească la 
drum îndată ce va vedea că nu se poate altfel. 

Şi totuşi a umblat cu ele în traista de piele şase luni şi încă 
n-a suflat nimănui un cuvânt. În străfundurile sufletului 
său a fost un glas care mereu s-a împotrivit: nu se clădeşte 
nimic trainic pe deşertăciune. Nu găsea cuvinte care să 
acopere acest glas, dar simțea foarte puternic că cel puţin 
aici lozinca nu se potriveşte şi sună gol şi fals. Oare pe 
bolnav nu-l minți spre a-l sili să urmeze anume cură grea 
când e vorba să-i scapi viața? Oare pe copil nu-l amăgeşti cu 


vorbe până primeşte să încerce cutare sforțare severă care 
se speră că-i va înfrumusețţa viitorul? 

Când se crăpă de ziuă, Horia, nerăbdător, porni spre 
Cărpiniş. Cloşca era dus în cătunul vecin, la Selişte, cu 
nişte treburi, la soră-sa Achimia, dar spre amiazi avea să se 
întoarcă. Aşa-i spuse Mărina şi nu greşi. Cloşcuţ sosi mai 
curând, puțin cam supărat. Adineaori, venind prin sat, pe 
drumul de ţară, în dreptul bisericii, s-a întâlnit cu Ilie Onu, 
gornicul de la Cîmpeni, om tare de omenie şi prieten vechi, 
şi i-a spus să facă bine să se păzească şi să fie numai cu 
ochii în patru fiindcă domnii umblă morțiş să-i prindă pe 
toți oamenii care au fost la împăratul, dar maieu seamă pe 
el, Cloşca, şi pe Horia, căci ei ar fi capii tuturor relelor. 
Însuşi ișpanul Intze a poruncit chiar alaltăieri tuturor 
primarilor domneşti de prin comune să puie gheara pe ei, 
prin orice vicleşug, şi să-i trimită legați butuc la dânsul că 
pe urmă are el grijă să nu mai vadă niciunul lumina 
soarelui prea degrabă. 

— Apoi de aceea, frate Cloşcuţ, să şi mergem la Crişanul 
tău, să vedem cât e de om de ispravă! zise Horia calm. 

— Din partea asta n-am teamă, că e mai bun şi ca mine! 

— Na hai, să nu mai zăbovim! 

Crişan, cât era el de liniştit, se miră totuşi văzându-i aşa 
curând. Vru chiar să zică ceva, dar Horia i-o luă înainte: 

— Na, frate Crişane, iacă a sosit şi vremea de vorbă mai 
deschisă, dacă nu cumva eşti prins de vreo treabă ori de 
vreun necaz! 

— C-apoi lucrul s-a cam isprăvit, că ne apropiem - de iarnă 
şi de-acu încolo, numai la pădure de-om mai ieşi —zise 
Crişan cu o încercare de surâs pe care o credea obligatoare 
ca gazdă, care însă nu-l prindea deloc. 

După ce se aşezară şi se înțeleseră că tot ce se vorbeşte 


rămâne numai între ei trei, Horia îşi trase dinainte traista de 
piele umflată de hârțoage şi le spuse drept cuvânt înainte: 

— Uite, aci, sunt taine şi lucruri pe care nu le-am arătat 
încă nimănui în lume! Nici ție, frate Cloşcuţț, măcar că ştii tu 
prea bine că mi-eşti mai aproape decât un frate... Dar aşa 
am avut porunca şi aşa m-am jurat să fac! Şi a trebuit să 
împlinesc şi porunca, să ţin şi jurământul! 

Scoase un teanc de hârtii şi le puse pe masă, întrebând: 

— Da carte ştii, frate Crişane? 

— Dacă ştiam, azi aş fi strajameşter şi nu mi-ar mai păsa de 
nimica-n lume; răspunse Crişan cu mare părere de rău. 
Horia le citi şi le tălmăci poruncile prin care împăratul cerea 
guvernului din Sibiu să facă dreptate oamenilor, să libereze 
pe cei întemnițați, să uşureze toate sarcinile, să vegheze ca 
nobilii să nu năpăstuiască pe iobagi... Dacă a văzut însă că 
trebuie să se întoarcă acasă iar numai cu atâta, şi-a luat 
inima-n dinți şi i-a spus verde împăratului că poruncile 
acestea nu vor fi împlinite şi, dacă nu vor fi, apoi oamenii nu 
vor mai putea răbda, ci se vor ridica şi-şi vor face singuri 
dreptate. Împăratul a stat o clipă foarte mirat, s-a mai 
gândit puţin şi, privindu-l drept în ochi, i-a zis: „Tut ihr 
das!” adică pe româneşte: „Faceţi voi treaba asta şi pe urmă 
lăsați pe mine!” Horia, când a auzit vorbele acestea, a căzut 
în genunchi şi i-a sărutat mânaşii-a mulțumit frumos. lar 
peste două săptămâni a primit porunci noi şi nişte semne 
împărăteşti, ca toți românii să aibă încredere în Horia şi să 
nu se îndoiască deloc. El nu le-a scos însă la iveală şi nici n- 
a vorbit nimănui despre ele, că aşa a făgăduit înălțatului 
împărat, ci a aşteptat să vadă dacă domnii măcar acuma, 
vor asculta poruncile primite. Cloşca a văzut bine şi a auzit 
cum ascultă cârmuirea ungurească poruncile împăratului. 
Desfăşură alte hârtii, zicând: 


— Aşa că a venit vremea, cum am spus şi înălțatului 
împărat, să căutăm să ne facem singuri dreptate! 

— Cu voia şi porunca împăratului! adăogă Crişan puţin 
întrebător. 

— Apoi vezi bine, cu voia şi porunca înălțatului împărat! 
întări Horia, uitându-se neşovăitor în ochii lui. Că uite colea 
şi celelalte porunci! 

Le tălmăci altă poruncă nemțească precum că nația 
românească nu mai are să slujească nemeşilor, ci numai 
împăratului, fiindcă nemegşii n-au ascultat şi n-au împlinit 
cuvintele preaîinălțate. Românii sunt slobozi a se face cătane 
împărăteşti, grăniceri, ca şi cei de la Făgăraş şi din Banat şi 
de la Năsăud. Comenduirea de la Bălgrad trebuie să-i scrie 
în cărțile oştirii şi să le împartă arme ca să apere țara şi pe 
înălțatul împărat împotriva tuturor duşmanilor dinafară şi 
dinlăuntru. 

— Na, asta-i tare bună poruncă - observă Crişan, ca fost 
ostaş. Scapă bieții oameni de toate necazurile! Că grănicerii 
nu mai fac slujbe domnilor... 

— Numai domnii să nu ne oprească! întrerupse Cloşca. 
Fireşte, că domnii vor încerca să se împotrivească, fiindcă n- 
are să le vie deloc la socoteală să rămână fără iobagi. Mai pe 
vară, nu se ştie cum şi de unde, au aflat oamenii ceva 
despre porunca asta şi îndată tot satul Hăpria, de pe lângă 
Bălgrad, s-a dus să se înscrie grăniceri. Maiorul cela de 
treabă, la care a umblat şi Cloşca, i-a şi înscris îndată, că se 
vede îi şi venise porunca de la împăratul. Ş-apoi sute şi mii 
de alți oameni au alergat într-acolo, chiar şi de prin părțile 
acestea, şi maiorul i-a însemnat pe toți în cărțile militare. 
Dar domnii când au văzut una ca asta s-au speriat şi ce-au 
făcut, ce nu, că au şters tot ce scrisese maiorul de la 
Bălgrad. 


— Apoi aşa vor face iarăşi, să vedeți dumneavoastră! 
mormăi Cloşca întunecat. 

— Ar face dumnealor, cum nu, dacă n-aş mai avea eu colea 
şi porunca astălaltă! strigă Horia cu un zâmbet triumfător, 
întinzând pe masă, în fața celor doi, alt pergament, mai 
mare, scris mai mult cu roşu, şi legat cu trei peceți. 

Le citi pe nemțeşte şi apoi tălmăci pe româneşte că, întrucât 
nemeşii şi nația ungurească din Ardeal nu s-ar îndemna cu 
niciun chip a împlini cu sfințenia cuvenită poruncile cele 
împărăteşti, nația românească să se scoale, cu mic cu mare, 
şi să alunge şi să stingă pe nemeşii unguri de pretutindenea 
în cuprinsul Ardealului, să nimicească şi să sfarme toate 
averile lor, iar moşiile să le fie luate ca pe urmă să se 
împartă după dreptate românilor care le-au şi stăpânit în 
vechime. Nimenea să nu fie cruțat deloc, fără numai ungurii 
care s-or face români, botezându-se în legea şi credința 
românească... 

Cloşca şi Crişan fură atât de mirați că nici nu putură rosti 
vreun cuvânt. Horia, parc-ar fi bănuit vreo îndoială în 
sufletul lor, adăogă cu însufleţire: 

— Uitaţi-vă bine, că astea nu-s nici glume, nici înşelăciuni, 
ci slovă şi pecete împărătească! 

Mângâie el însuşi documentele cu mâna şi mâna îi tremura 
puțin, ca şi când ar fi fost cuprins de o presimțţire. 

— Şi ai ținut tu în traistă poruncile astea sfinte atâta vreme 
şi ne-ai lăsat pe noi să ne chinuim, frate Horia! zise Cloşca 
încântat deodată, dar şi cu imputare, sculându-se în 
picioare. 

— D-apoi vezi c-aşa am avut porunca şi eu de la 
preaînălțatul împărat! răspunse Horia mai potolit. Dar 
acuma să vă arăt şi semnele ce le-am primit, ca să nu mai 
fie nicio greşeală! 


Cu mare băgare de seamă mai scoase din traistă o cruce 
mică aurită cu chipul împăratului Iosif şi o carte sfântă în 
trei limbi, legată în piele roşie şi cu dungi de aur peste tot. 
Le avusese învelite bine într-o fâşie de stofă, parc-ar fi fost 
un patrafir vechi. Sărută cucernic crucea întâi şi pe urmă 
cartea, şi le întinse pe rând celor doi: 

— Poftim de vedeți şi dumneavoastră! 

Le pipăiră şi le sărutară şi dânşii cu toată evlavia, iar Crişan 
exprimă simțămintele lor cele mai adânci, rostind: 

— Na, mare minune! 

Dar nu mai e vreme nici de mirare, nici de sfaturi multe. 
Trebuie pornit repede la fapte. S-a lăsat toamna; mâine- 
poimâine poate să vie gerurile şi înghețurile şi zăpezile, când 
va fi mai greu să urneşti lumea. Dacă o vrea Dumnezeu, 
până atunci s-ar putea sfârşi bine toate, să nu se mai afle 
nici picior de ungur prin Ardeal. 

Deci cât mai curând să adune fiecare satele sale şi să 
vorbească oamenilor că împăratul vrea să-i facă grăniceri şi 
prin urmare să plece îndată cu toţii la Bălgrad. Să le arate 
desluşit că asta e dorința chiar a preaînălțatului împărat, ca 
nimeni să nu se codească! Lumea de altfel cam ştie că 
împăratul i-a făgăduit lui Horia multe lucruri bune şi 
frumoase, şi nu va întârzia să asculte porunca împăratului. 
Apoi numai începutul e greu, că celelalte sate, cum vor afla, 
se vor scula şi ele şi vor fi alături de luptători. Dacă cumva 
domnii ori slujbaşii s-ar încumeta să stânjenească plecarea 
la Bălgrad, atunci să se vestească oamenilor şi porunca a 
doua şi să se năpustească asupra nemeşilor, să prefacă în 
praf şi cenuşă tot ce e unguresc. 

— Numai cătanele să ne lase-n pace! zise Crişan. 

— Cătanele-s cu noi că-s ale împăratului şi când or vedea 
chipul împăratului, trebuie să puie puşca la picior ori să fie 


de partea noastră, că doară şi noi pentru împăratul ne 
ridicăm! răspunse Cloşca uitându-se cu drag la crucea cu 
chipul împăratului şi vorbind atât de repede că păru mai 
peltic de cum era de obicei. 

De început trebuie să înceapă Crişan în Zarand, în țara lui, 
ca să vie pe urmă de-acolo cu oamenii la Cîmpeni şi Abrud, 
să meargă toți împreună spre Bălgrad. 

— Na bine! zise Crişan fără a clipi, ca un ostaş care primeşte 
o poruncă mare. Numai să-mi dai din vreme poruncile şi 
semnele, să le arăt oamenilor, să ştie toți că pornim cu voia 
împăratului! 

— De-acu Doamne-ajută! şopti Cloşca, închinându-se. 

— Ar mai trebui să ne jurăm şi noi credință unul altuia că 
om merge nesmintit împreună până la biruință ori la moarte 
- zise Horia cu glas înmuiat şi îmbrățişându-i cu privirea pe 
amândoi. Dar ce nevoie, când soarta ne leagă împreună de- 
aci încolo mai tare ca un jurământ! 

— Aşa să ne-ajute Dumnezeu Tatăl, Fiul şi Duhul Sfânt, 
Maica Precista şi toți sfinţii! încheie Crişan, în picioare, cu o 
cruce mare, ca la biserică, în fața icoanelor. 

Oamenilor de încredere chemaţi prin feciorul său la 
Cîmpeni, Horia le povesti numai că înălțatul împărat a dat 
poruncă nouă ca să fie primiți grăniceri toți românii care nu 
mai vreau să stea iobagi. În curând va trebui să se adune 
bărbații din toate satele să pornească la Bălgrad împreună 
spre a nu fi împiedecați de către slujitorii domneşti. El îi va 
pofti pe toți când va sosi ceasul, iar până atunci ei să fie cu 
mare băgare de seamă şi să se ferească de vânzători. 

Peste vreo trei zile apoi şi trimise lui Crişan poruncile scrise 
pe româneşte şi crucea cu chipul împăratului. Aducătorul, 
Iacob Topa, sprinten şi isteț, zise țanțoş ca ştafetă de război: 


— Crăişorul nostru îți pofteşte multă sănătate şi spor întru 
toate, căpitane! 


CAPITOLUL V — HAI, FECIORI! 


Trecură câteva zile şi Crişan nu dădu niciun semn de viață. 
Horia se nelinişti. Acuma orice întârziere i se părea 
primejdioasă. Pe de o parte s-ar putea să răsufle ceva din 
gândurile lor şi să se zădărnicească întreaga mişcare, de 
altă parte îi era frică să nu se strice vremea şi din pricina 
asta pe urmă să nu mai vrea să plece oamenii la drumurile 
şi străduinţele grele ce vor trebui. Pică deci într-o seară, fără 
veste, la casa lui Crişan, aducând şi o cruce galbenă 
împodobită frumos care să slujească drept steag în lupta ce 
are să pornească. Era chiar zi de luni. 

— Apoi io-s cătană şi aştept porunca de începere - zise 
Crişan răspunzând la nedumerirea lui Horia. M-am mirat şi 
eu de-ajuns că nu vine porunca, dar cătana tace şi se 
supune! 

Deşi n-a primit ordinul, el şi-a întocmit planul de lucru: 
cum să adune satele, cum să plece şi pe unde, cum să dea 
de ştire lui Horia despre tot ce se întâmplă... În sfârşit 
rămaseră înțeleşi că duminecă, adică 31 octomvrie, să 
înceapă negreşit şi în aceeaşi zi să-i trimită veste despre ce 


şi cum s-a împlinit. 

Toată săptămâna, Horia îşi văzu de treburi liniştit parcă 
nimic nu s-ar petrece. Numai câteodată i se încleşta brusc 
inima şi atunci, într-o străfulgerare de lumină dureroasă, 
simțea rostogoliri de mulțimi înfuriate care se sfărâmau 
toate peste sufletul său. Încolo însă se scălda într-o bucurie 
limpede. Odată ce se aruncase zarul, soarta lui şi a tuturor 
era hotărâtă. S-a isprăvit vremea şovăirilor şi a vorbelor. 
Faptele se închegau acuma în aer spre a cobori apoi pe 
pământ subt forma unui uragan care să smulgă din 
rădăcini toate nedreptăţile şi suferințele trecutului şi să 
netezească sau măcar să întredeschidă calea cea nouă. 
Totuşi simțea nevoie neîncetat să umble, să vadă oameni, să 
se uite adânc în ochii lor, să le spună tainic că se pregătesc 
lucruri mari, să surprindă nădejdea pe fața lor. Vechilor 
prieteni din sat le povesti întrevederea cu împăratul şi le 
vesti ascunsele porunci împărăteşti, ca astfel să-şi mai 
uşureze inima şi să-şi apropie mai mult sufletele pe care va 
trebui să se sprijine mâine. Miercuri se repezi până la 
Cloşca să-i comunice cum a poruncit lui Crişan să înceapă 
duminecă negreşit hora cea mare. Vineri se găsi tocmai sus, 
prin Arada, unde intră în vorbă cu gornicul Ştefan Trifu, cel 
cu ochi înțepători ca sulițele. Se aveau bine şi, mai cu 
seamă în anii din urmă, i s-a arătat tare binevoitor, 
vestindu-l când să se păzească de haidăii stăpânirii, ba 
chiar ascunzându-l o dată în podul casei sale fiindcă doi 
panduri se luaseră pe urma lui şi se înverşunau să-l prindă. 
Deşi Trifu nu se schimbase deloc, deşi toată lumea îl ţinea 
om de omenie, Horia acuma parcă se temea de dânsul şi, 
vorbind, nu ştia cum să se depărteze mai curând fără să-l 
supere. Pe seară se întâlni cu feciorul său Ion care, neştiind 
că şi bătrânul umbla pe-aici, venise să mai dea târcoale 


Ilinei lui Ion Mătieşu. De altfel Mătieşu îi şi zise, mai în 
glumă mai înadins: 

— Măi Ursule, mi se pare că noi curând de tot ne-om 
încuscri? 

— D-apoi numai să dea Dumnezeu să ieşim sănătoşi din 
postul Crăciunului! răspunse Horia cu un zâmbet. 

Venind spre casă cu Ion, îi spuse şi lui despre câte se pun la 
cale, că e şi dânsul mare şi trebuie să cunoască strădaniile 
oamenilor şi să intre şi el în rândul lor. Feciorul era cu trup 
şi suflet pentru luptă şi se ruga să-l facă şi pe dânsul măcar 
căprar. 

— Na, căprar ori căpitan, tot una-i, numai să ne ajute 
Dumnezeu să izbutim! murmură Horia. 

A doua zi, pe când Ion îşi făurea o suliță din coasa cu care 
muncise toată vara numai pe moşiile domeniale, Horia, 
privindu-l cum lucra, îşi aduse aminte din senin, fără să 
vrea, de o țeapă văzută demult, cu vreo douăzeci de ani în 
urmă, într-un sat unguresc de pe câmpie, având înfipt în 
vârf un sfert de cadavru omenesc, înnegrit, putrezit şi 
ciugulit de ciori, rămăşiţele unui iobagiu român care ucisese 
pe copiii stăpânului său şi apoi dăduse foc curților. 
Amintirea aceasta îl supără toată ziua şi-i înnegri gândurile, 
încât după-amiază fu cuprins de o bănuială neroadă, că 
Crişan, în loc să-i împlinească voia, s-a dus cu poruncile 
împărăteşti şi cu crucile la fisolgăbirăul din Brad. şi i-a 
dezvăluit toate planurile. Ar fi trebuit să aibă un. Om al lui, 
cunoscut vechi şi de încredere, pe lângă Crişan, pentru 
legătură şi ca să-i cunoască toate mişcările. Degeaba se 
revolta în sine împotriva acestor bănuieli nevrednice, ele 
stăruiau în creierii lui şi nici nu-l slăbiră până ce chemă pe 
Iacob Topa şi-i porunci să plece chiar acuma, să ia urmele 
lui Crişan şi să-i aducă ştiri despre el şi despre tot ce se va 


întâmpla. 

Noaptea o petrecu ca iepurele, ascultând şi aşteptând, deşi 
ştia bine că în zadar. În somnul mai mult aţipit avu 
crâmpeie de visuri, toate în jurul căpitanului de iobagi 
despre care vorbise deunăzi cu Cloşca. Parcă-l vedea legat 
cu lanțuri pe tronul de fier înroşit şi-i auzea carnea sfârâind. 
Se trezi scăldat în sudori reci şi având încă în nări mirosul 
cărnii arse. 

Duminecă se duse la biserică şi, cât ţinu slujba, se rugă 
fierbinte, în rândul întâi, lângă icoană, cu ochii mereu la 
chipul Mântuitorului răstignit pe cruce. Rugăciunile îi 
întăriră iar inima. Socotise să mai îndemne puțin pe oameni 
după biserică, dar nu mai avu răbdare. Simțea nevoie de 
singurătate. Urcă spre căsuţa lui în Crângul Feregetului. Şi 
după-amiazi se aşeză pe prispă afară, singur. Sufletul îi era 
atât de plin că trebui să facă acuma ce nu mai făcuse de 
mulți ani: prinse a hori nişte cântece vechi în care plângea 
şi se mângăia jalea moțţilor. Glasul lui dulce, cald, tremura 
prelung în văzduhul posomorit de toamnă şi se ducea 
departe ca o chemare şi un îndemn, amestecându-se cu 
freamătul înfrigurat al codrilor ruginiți. Vecinii din crâng 
ascultară mirați cântecele lui Ursu Nicula: erau doar atâția 
ani de când se lăsase de horit. Un bătrân, trecând prin 
ograda lui ca să ajungă mai drept acasă, îi şi zise: 

— Horeşti, horeşti, Ursule, parcă te-ai pregăti de nuntă 
mare?! 

— Apoi că tocmai aşa e, moşule, bine zici! făcu Horia cu 
atâta voie bună că păru întinerit cu douăzeci de ani. 
Noaptea vru să vegheze întru aşteptarea veştilor care nu se 
poate să nu sosească. Îl năpădi însă un somn de plumb, 
fără visuri. După miezul nopții nişte bătăi grăbite răsunară 
în uşa tinzii. Nu le auzi. Se deşteptă întâi feciorul, cu toate 


că jucase la horă până târziu şi venise rupt de oboseală. Ion 
trebui să-l zgâlțâie ca pe un buştean ca să-l trezească. 

— Ce-i, ce-i? îşi frecă dânsul ochii ca de pe altă lume. 

— Scoală că bate cineva la tindă şi o fi veste pentru 
dumneata! 

— Cine-i? întrebă Horia în tindă. 

— Vasile Sgirciu, trimis cu veşti de la căpitanul George 
Marcu Crişan! 

Horia îmbrățişă lăcrimând pe nepotul lui Cloşcuţ. Va să zică 
pe el l-a luat Crişan ca om de legătură? Atunci de ce-a mai 
mânat el aseară pe lacob Topa în zadar? Acuma nu face 
nimic. O ştafetă mai mult nu strică. 

— Întâi, Vasilică, de unde vii şi cum vii? îl descusu Horia, 
aşezându-l pe laviță, prin întunerec, nevrând înadins să 
aprindă opaițul. 

Flăcăul răspunse că a sosit într-o goană, călare, peste 
munți, tocmai din satul Mesteacăn de lângă Brad. 

— Să-mi spui tot, tot! stărui Horia. 

— Doar numai de-aceea am venit! zise Vasile cu oarecare 
mândrie. 

Crişan îl ceruse pe Vasile Sgirciu de la Cloşca, spre a avea 
om de credință pe lângă dânsul. Astfel joi, dis-de-dimineaţă, 
au plecat împreună la Brad, la târg. Ca să nu-l cunoască 
cine nu trebuie, s-a îmbrăcat în straiele cele mai rele şi s-a 
ascuns subt podul cel mare de peste Criş. Acolo i-a trimis 
Vasile în taină câți oameni a putut din câte sate erau prin 
târg. Crişan, în numele lui Horia, i-a poftit să vie duminecă 
la biserica din Mesteacăn, să audă acolo poruncile pe care 
le-a adus Horia de la împăratul şi să se sfătuiască cu toții ce 
să facă. Apoi vineri şi sâmbătă au colindat satele îndemnând 
cât mai mulți oameni să meargă la Mesteacăn. Au mas 
sâmbătă noaptea în comuna Vaca, de unde e însuşi Crişan, 


iar duminecă, pe la prânzul cel mic, au sosit şi ei la biserica 
din Mesteacăn, găsind adunaţi vreo cinci sute de oameni 
veniți din tot Zarandul, ba chiar de prin Hunedoara şi din 
munții Abrudului. Crişan îndată a arătat mulțimii crucea cu 
chipul împăratului şi poruncile şi le-a spus că Horia n-a mai 
putut veni dar le-a trimes semnele acestea ca să vadă şi să 
ştie că înălțatul împărat porunceşte tuturor românilor să se 
facă grăniceri şi să nu mai slujească de-aci înainte decât 
împăratului, iar nemeşilor numai cine are poftă şi numai pe 
bani buni. Ca să se împlinească poruncile împăratului 
trebuie să meargă cu toţii îndată la Bălgrad să li se dea 
arme, că de pe valea Mureşului au şi plecat din fiece casă 
câte-un om, iar Horia îi aşteaptă pe toţi la Zlatna. Ici-colo 
câte unul mai puse vreo întrebare, apoi îndată se învoiră toți 
să pornească degrabă la Bălgrad, să nu li-o ia alții înainte. 
N-ar fi bine însă să treacă prin Brad, nu cumva să aibă 
necazuri cu domnii şi să-i oprească, ci s-o ia peste Vaca şi 
Zdrapţi până la Curechi, unde să se întâlnească toată 
lumea, aşteptându-se unii pe alții. Totuşi, spre mai mare 
încredere, Crişan îi puse pe toţi să jure pe sfânta cruce că 
vor cinsti făgăduinţa dată aci, iar popa făcu o slujbă întru 
binecuvântarea norodului şi izbânda tuturor planurilor. 
Crişan mai porunci gloatelor să-şi ia merinde pentru trei- 
patru zile şi mâine să fie negreşit cu toţii în Curechi, nimeni 
să nu lipsească, ci mai vârtos să cheme şi oameni din satele 
care n-au fost la adunarea de azi. După ce s-a împrăştiat 
poporul, el s-a dus cu Crişan iarăşi în satul Vaca unde 
căpitanul a şi rămas până mâine, iar pe dânsul l-a trimis în 
mare grabă să dea de ştire lui Horia şi lui Cloşca, să adune 
şi dânşii satele fără zăbavă ca să fie gata când vor sosi 
crişenii... 

Horia nu-l întrerupse deloc, dar la sfârşit vru să-i mai ceară 


amănunte. Vasile însă nu mai vru să stea. Trebuie să 
ajungă, înainte de-a se face ziuă, la Cărpeniş, la unchiul său 
Cloşca, să-i povestească şi lui, să-şi ia nițică merinde şi să 
fie după-amiazi înapoi la Curechi unde-l aşteaptă Crişan. Îşi 
luă rămas bun şi se făcu nevăzut. 

Fiindcă mai era mult până să se mijească de ziuă, Horia se 
trânti iar pe pat, socotind să ațipească, să mai prindă puteri 
pentru mâine. Dar nu mai fu chip să închidă ochii. Plănuia 
fel şi fel cum să facă să iasă toate bine. Mulțimea de oameni 
trebuieşte comandată, călăuzită, învățată, că altfel nimeni 
nu o mai poate stăpâni. Se gândi pe rând la sate, pe cine ar 
putea face primari în locul celor domneşti care vor trebui 
traşi la răspundere şi pedepsiți pentru fărădelegile 
săvârşite... Apoi i se păru că se cam grăbeşte a împărți 
pielea ursului din pădure. Întâi să vadă cum se vor întoarce 
lucrurile şi întâmplările. 

Se sculă cu noaptea în cap şi sculă şi pe Ion care, de trudit 
ce fusese de la horă, nici nu putuse asculta până la capăt 
povestirea lui Vasile, că-l copleşise somnul mai tare decât 
toate aventurile războinice. 

— la scoală, scoală, măi căprare! îl zgândări bătrânul 
batjocoritor. Ehei, cu cătane ca tine nu scoatem noi până-i 
lume pe Dumitru Todea din temniță! 

După ce-l dezmeteci, îi porunci să meargă la George al lui 
Nistor şi la Anghel al Manciului şi la cel al lui Ţiloş, şi la 
Lupu Coroiu şi la văru-său Petre Coroiu, apoi la Petre 
Manciu şi la Florea Nicula, pe rând, şi să le spuie tuturor să 
dea de veste oamenilor că s-au sculat crişenii pentru 
dreptate şi vor să pornească la Bălgrad să-i facă grăniceri, 
deci şi moţii să fie toți gata, să nu rămâie mai prejos şi când 
vor auzi buciumul pe munți şi tulnicele să vie degrabă la 
Păltinişul din hotarul Blăjenilor unde se vor strânge toate 


satele la sfat mare. 

Înainte de prânzul cel mic se pomeni cu o ştafetă de la 
Ponor: primarul îi trimetea de ştire că au prins un om străin 
care adulmeca prin sate cine ştie ce, pus pare-se de 
stăpânirea domnească să afle gândurile şi planurile 
iobagilor. Întreabă ce să facă cu omul acesta? 

De astă dată Horia se bucură de întrebare, căci cu 
răspunsul poate să cheme şi satele de pe Arieşul mare până 
pe Ompoiu la marea adunare plănuită. Ca să fie timp să 
meargă vestea peste tot, chibzui că pe joi ar fi nemerit să 
hotărască ziua. Dacă vor sosi crişenii până atunci şi vor face 
tămbălău, se vor strânge şi satele singure mai curând. 
Fiindcă solul din Ponor nu i se părea prea isteț, se aşeză şi, 
cu slova lui bătrânească, scrise aşa: 

„Sănătate dumitale, jude din Ponor! Vină cu satele dumitale 
la Ciîmpeni şi cu omul pe care l-aţi prins, după porunca 
împărătească. Şi să aduceţi acolo şi pe oamenii care au 
prins pe omul acela, pentru că am să vă arăt porunca 
împărătească. Afară de celea pe care vi le-am spus au mai 
sosit altele nouă. Dacă nu veniți cu toţii, vina pe voi cade că 
ați călcat porunca împărătească. Noi vă chemăm din 
porunca împăratului ca să se citească toate în fața voastră. 
Dacă nu veniți, aşa să ştiţi, călcați porunca împăratului. Şi 
cartea să fie trimeasă iute la Bucium, la Ioniță Dandea ca să 
vie şi dânsul la Cimpeni să audă porunca împărătească şi 
tot satul cu voi împreună, Ioniță să trimeată cartea la Lupşa 
la popa Simion şi de acolo să plece degrabă la Mujina ca să 
aibă de ştire să audă poruncile împărăteşti. Şi eu, Ursu 
Nicula, de asemenea poruncesc acestea la satele de sus şi 
cine nu va asculta de porunca împăratului cu mare 
pedeapsă va fi pedepsit. Cartea să meargă iute ca să dea de 
ştire tuturor, că domnii nu vin la Cimpeni să facă pace cu 


satele.” 

Îndată ce slobozi pe trimisul din Ponor, Horia îşi adună 
toate hârtiile în traistă şi cobori în sat de-a dreptul la popa 
cel tânăr Gheorghiță Nicula. 

— Domnule părinte, iacă, a sosit vremea să ne ridicăm! îi 
zise Horia fără niciun înconjur, parcă ar fi vorbit cu un vechi 
tovarăş. 

Fața suptă, cu bărbuța gălbuie şi ochii aprinşi dădeau 
preotului o înfăţişare tulburătoare. Drept răspuns acuma îşi 
făcu o cruce mare, bolborosind ceva fără zgomot, numai din 
buze. 

Horia venise în realitate să se spovedească şi să se 
cuminece, ca şi când ar fi plecat la nuntă sau la război sau 
la un drum lung cu multe primejdii de unde nu se poate şti 
dacă se va mai întoarce, şi când. În fața preotului însă se 
simți curat şi înălțat şi, în acelaşi timp, atât de sigur de 
biruință ca şi când, dacă ar fi întins mâna, ar fi putut-o 
culege ca pe o fructă coaptă îi spuse totuşi tânărului preot 
tot ce ştia şi ce plănuia fără a-i cere vreun sfat sau vreun 
ajutor, ci numai pentru bucuria de-a se destăinui în deplină 
inimă unui om de care nu ţi-e teamă că va şopti mai departe 
ce a auzit. Şi într-adevăr popa Gheorghiţă, ca şi când nu i-ar 
fi spus nimica, murmură doar ca pentru sine: 

— Doamne ajută-ne şi mântuieşte-ne! 

Horia îi sărută mâna şi plecă cu inima oțelită. Îi trecuse ca 
prin farmec orice grijă şi orice îndoială. Gândurile lui toate 
se înşirau ca pe o aţă, limpezi şi albe, asemenea unor 
mărgele lucitoare, Nu mai vru să ia nicio hotărâre până ce 
nu va afla lămurit ce a isprăvit Crişan în Zarand. Şi orice ar 
isprăvi, în adunarea de la Păltiniş trebuie să se ridice toți 
moții, joi. 

Rămase în sat. În miez de toamnă, oamenii erau mai mult 


pe-acasă. Împrejurul lui se strânseră câţiva bătrâni. 
Zvonurile despre adunarea de la Mesteacăn se împrăştiaseră 
peste tot, umflate. Se spunea că creştinii au început 
„rebelia” împotriva domnilor şi că au dat foc oraşului Brad. 
Alţii povesteau că de la Mesteacăn norodul a pornit îndată 
spre Bălgrad, peste munţi, şi că acuma ar fi ajuns pe la 
Zlatna unde însă cătanele au închis drumul. Horia asculta 
veştile şi nu zicea nici da, nici ba, oricât îl descoseau 
oamenii. Numai ca să scape de întrebări spuse la urmă: 

— Apoi n-om sta nici noi ca bolovanii, măi fraţilor! Că 
poruncile împărăteşti cele nouă la mine sunt şi trebuie să le 
împlinim! Mai după prânz târziu sosi de la Cîmpeni, cu 
căruța, primarul Macavei Bota. Părea cam opărit, deşi, 
trecând pe lângă Horia, îi zise cu glas glumeț, ca şi când ar 
fi fost cei mai buni prieteni: 

— Da ce, măi Ursule, crişenii tăi s-au apucat de rebelie? 

— Poate că tu ştii mai bine, că noi n-avem nicio ştire! 
răspunse Horia rece şi aproape disprețuitor. 

— Treaba voastră, Ursule, numai să ştii de la mine că 
ponosul tot tu ai să-l porți! făcu primarul ridicând din 
umeri. 

— Na, lasă, nu-mi mai purta de grije! Mai bine vezi de pielea 
ta! sfârşi Horia şi mai ascuţit, întorcându-se cu spatele, 
parcă nici n-ar mai fi vrut să-l vadă. 

Închipuindu-şi că o să-i sosească veşti, se întoarse acasă 
spre seară. Fecioru-său dăduse poruncile tuturor, ba cu 
Petre Coroiu s-a înțeles să recruteze vreo douăzeci de 
călăreți, tot bărbaţi unul şi unul, care să umble mereu după 
Horia, cum se cuvine după căpitanul cel mare al oştilor. 

Se trânti pe pat, îmbrăcat, să fie gata pentru orice 
întâmplare. Povesti cu Ion până pe la miezul nopții, apoi 
adormiră amândoi şi nici nu se treziră până ce se făcu ziua 


mare. Feciorul se miră că n-a mai venit nicio ştire. Bătrânul 
observă însă liniştit: 

— Nu e nicio grabă. Toate la vremea lor. Totuşi nu plecă de- 
acasă şi pe la amiazi se pomeni cu Cloşca, venit călare, 
aprins la față. Un om sosit de la Abrud i-a adus vestea că 
azi-noapte s-a întâmplat o poznă mare la Curechi, unde se 
întâlniseră oamenii ca să pornească la Bălgrad. Zice că nu 
se ştie din ce pricină, mulțimea a omorât doi solgăbirăi şi 
vreo zece panduri şi acu nu mai vrea să meargă la Bălgrad 
ci s-a apucat să omoare pe domni prin toate satele. 

— Apoi ce te sperii, Cloşcuţ? zise Horia. Că doar tocmai aşa 
am vrut noi să se întâmple! 

Nu mai lăsă pe Cloşca să se întoarcă acasă până ce vor 
primi veşti adevărate de la Crişan, căci zvonurile umblă mai 
repede, ce-i drept, dar şi mai mincinoase, în sfârşit, noaptea 
sosi Iacob Topa. 

— Sănătate şi voie bună, Crăişorule! strigă către Horia vesel 
şi mulțumit. 

Povesti pe îndelete cum şi-a îndeplinit însărcinarea ce i-a 
dat-o Horia. S-a dus întâi să ia urmele căpitanului Crişan, 
chiar de-acasă. Era plecat de joi la târg, la Brad, şi de- 
atunci nu se mai întorsese. Poate s-o fi abătut prin satul lui, 
prin Vaca, să-şi vadă neamurile. Muierea luicrişan nu ştia 
deloc şi nimica unde şi pentru ce plecase bărbatul. Iacob a 
mas acolo şi duminecă dimineața a pornit spre Vaca, peste 
munți, să ajungă mai degrabă. Totuşi de-abia pe la amiază a 
putut sosi, căci drumul e lung şi greu. Acolo a aflat că 
oamenii au fost chemați cu poruncă împărătească la 
Mesteacăn şi căpitanul Crişan i-a jurat să se ducă la 
Bălgrad. A venit mai pe urmă şi Crişan, chiar de la 
Mesteacăn. A rămas cu el şi ieri au pornit împreună peste 
Zdrapți şi prin Criştior şi Bucureşti, la Curechi unde 


trebuiau să se întâlnească toți oamenii. Venea lumea într- 
acolo ca la veselie, şi alta nu. Şi se bucura Crişan de parcă 
vedeai cum îi creşte inima, măcar că nu zicea nimica. Cine a 
sosit mai târziu, nici n-a mai găsit unde să se adăpostească 
în sat peste noapte, încât mulți au trebuit să doarmă pe- 
afară, pe câmp, care cum au apucat şi s-a nimerit. Crişan 
însuşi se aciuiase, împreună cu Toma Berna, consătean de- 
al lui din Vaca, la un biet iobagiu cu o droaie de copii; de- 
aceea nici nu s-a culcat în casă, ci într-un şopron pe nişte 
ogrinji. El, Iacob, s-a ținut tot după dumnealui, cum îi 
poruncise Horia şi cum de altfel îi ceruse şi Crişan. Dar 
înspre miezul nopţii, muierea gazdei se apropie tiptil de 
şopron şi îi scoală şi le spune speriată să fugă c-au venit 
cătanele să prindă pe Crişan. Ei n-au crezut şi au ieşit în 
ogradă, să vadă ce s-a întâmplat. Ulița plină de oameni şi la 
poartă doi domni şi cu patru panduri. Crişan, niciuna nici 
două, sare peste gard în grădina vecinului, unde erau câteva 
clăi de fân, şi-şi pierde urma. Dar domnii, cum văzură una 
ca asta, porunciră cătanelor să tragă cu puşca după Crişan 
şi să-l omoare dacă nu stă pe loc. Tot satul s-a umplut de 
spaimă şi de zgomot. Oamenii năpădiseră în uliţă. Nimeni 
nu ştia ce-i, doar atâta se spunea din gură în gură că nişte 
solgăbirăi s-au pus să omoare pe Crişan. Alții adăogau că, 
după Crişan, au să omoare toată lumea şi că de aceea au 
venit pandurii cu puştile. Începu să tragă cineva clopotul 
bisericii în dungă, a primejdie. Solgăbirăii cu pandurii s-au 
pomenit înconjurați de iobagi speriaţi şi furioşi care în 
curând au început să amenințe, să suduie. Apoi deodată s-a 
auzit glasul lui Crişan, aspru, tăios, ca o bardă: „Pe ei, 
copii!” Un solgăbirău înjură pe ungureşte şi porunci 
cătanelor să tragă în oameni. Cellalt striga cât îl ţinea gura: 
„înapoi! înapoi!” Pandurii încearcă să tragă, ridică arma la 


ochi, dar cocoşul țăcănea în zadar, căci capsele nu luau foc, 
parcă ar fi fost muiate în apă. Încercarea asta şi mai ales 
răcnetele ungureşti ale solgăbirăilor scoaseră din sărite pe 
oamenii şi altfel destul de amărâţi. Cineva din mulțime 
ridică bâta şi plezni în cap pe un solgăbirău. Atâta a trebuit. 
În clipa următoare zeci de ciomege se năpustiră asupra 
slujbaşilor, apoi bolovani, apoi topoare. Într-un sfert de 
ceas, poate şi mai puțin, din cei doi solsăbirăi rămăsese o 
grămadă de carne însângerată. În aceeaşi vreme pandurii 
îngroziți căutau 5-0 ia la sănătoasa, dar nu puteau străbate 
prin mulțimea vânzolită. Unii îşi amintiră şi de ei şi prinseră 
a-i snopi cu pumnii, cu bâtele, cum le venea mai la 
îndemână. „Jos puşca!” urlă cineva şi îndată alții le 
smulseră armele, le descinseră săbiile. Apoi bătaia urmă 
înainte până ce pandurii, cu hainele sfâşiate, cu capetele 
goale, zdrobiți şi plini de vânătăi şi de zgârieturi, izbutiră să 
se facă nevăzuţi în întunerec. Când vălmăşagul era mai în 
toi, sosi la fața locului preotul Costan Turciu din Criştior, de 
mână cu copilul birăului din Curechi. Se făcu anevoie tăcere 
încât popa să poată povesti revoltat norodului cum a fost 
chinuit sărmanul băiat de către gornicul Petre Cara din 
Criştior, venit cu cei doi solgăbirăi să omoare în ascuns pe 
Crişan ca pe urmă să poată împrăştia mai lesne mulțimea 
rămasă fără conducător. Îndată ce s-a înnoptat, gornicul din 
Criştior, trimis înainte de către solgăbirăi, a venit drept la 
casa primarului. În casă era numai copilul, căci primarul 
văduv de şase luni, umbla prin sat din pricina mulțimii de 
oameni care sosise şi nu-şi găsea adăpost. Gornicul, cum a 
intrat, a cerut pâine, că, zicea, e flămând. Copilul i-a dat o 
bucată, dar gornicul a azvârlit-o în foc. Apoi i-a cerut 
rachiu, că i-e sete. I-a dat, dar şi sticla cu rachiu a aruncat- 
o. „Unde-i crăişorul vostru, că pe el vreau să-l mănânc şi de 


sângele lui mi-e sete!” Copilul nu pricepu: „Care crăişor?” 
Gornicul l-a plesnit atunci peste cap şi i-a zis: „Horia!... Ori 
vrei să te prefaci că nu ştii?” Pe urmă a început să-l întrebe 
că unde a tras cellalt tâlhar, adică Crişan. Şi fiindcă băiatul, 
fraged şi neştiutor, n-a putut răspunde, gornicul a luat 
vătraiul din foc şi i-a ars cu vătraiul fața şi mâinile până ce 
l-a făcut numai o rană. Nici nu apucă popa să sfârşească şi 
trei oameni aduseră pe gornicul vinovat, îl dibuiseră undeva 
şi-l recunoscuseră după cum umbla să se pitească. Gornicul 
zicea neîncetat: „Oameni buni, iertați-mă, nu-s eu vinovat, 
că am avut porunci!“ Crişan însă strigă furios: „S-a isprăvit 
vremea iertărilor! Acu e vremea pedepselor! Câinii şi 
vânzătorii trebuiesc omorâţi fără cruțare!” Şi în clipa 
următoare Toma Berna, care se afla tocmai lângă dânsul, 
fără a zice o vorbă, izbi cu toporul drept în numele tatălui pe 
gornicul Petre Cara, încât acesta se prăvăli ca un buştean. 
Ce s-a mai ales din noaptea aceea, numai Dumnezeu ştie. A 
dormit cine a putut, dar vălmăşagul nu s-a mai potolit 
deloc. De cu seară rămăsese vorba ca toată lumea să se 
adune a doua zi în capul satului, la cruce, ca de-acolo să 
pornească spre Zlatna. S-au şi adunat ei oamenii, s-a dus şi 
Crişan, dar, după câte se întâmplaseră în cursul nopții, 
nimănui nu-i mai ardea să plece mai departe. Se băgase 
frica în oameni că, în lipsa lor, domnii au să se răzbune 
pentru uciderea solgăbirăilor şi când s-or întoarce dânşii vor 
găsi numai jale şi durere pe la casele lor. Atunci Crişan, cu 
glas mare, a poruncit să plece toți după dânsul la biserica 
din sat, să le vestească acolo, în fața altarului, poruncile 
împărăteşti. Popa din Curechi, bătrân şi slăbănog, n-a avut 
încotro şi a trebuit să deschidă biserica. Aici Crişan, cu 
crucea împărătească în mână, cea adusă de Horia, a arătat 
oamenilor în puține cuvinte că domnii se împotrivesc ca 


românii să capete arme şi, făcându-se grăniceri, să scape de 
iobăgie. Cele ce s-au întâmplat azi-noapte trebuie să fie de 
învățătură. De-aceea el, căpitan pus de Horia după porunca 
înălțatului împărat, porunceşte tuturor să-l urmeze pe el şi 
să stingă pe toți nemeşii şi pe toți ungurii, căci numai astfel 
vor putea scăpa de robie. Frică să nu-i fie nimănui, deoarece 
uite, aici este porunca împărătească prin care neamul 
românesc e îndreptățit să stârpească pe unguri de pe fața 
pământului ardelenesc, iar moşiile şi toate averile lor să le 
împartă între dânşii din a căror sudoare şi caznă s-au făcut 
toate bogăţiile... Şi au pornit toţi, poate opt sute de oameni 
dacă nu şi mai bine, cu Crişan în frunte. Mergea lumea 
chiuind parc-ar fi mers la nuntă. Au luat-o drept, pe cărare 
prin pădure, lăsând la o parte satul Şesuri. Au trecut prin 
Bucureşti. Câţiva mai inimoşi au împrumutat coase şi 
topoare de la oamenii de-aici, ca să aibă ceva în mână. Pe la 
prânzul cel mic toată ceata cobora în valea Crişului Alb, în 
satul Criştior. lobagii din sat ieşiră în uliţă ca şi când de 
mult ar fi aşteptat sosirea răzvrătiţilor. De la dânşii află 
căpitanul că la curțile cele mari ale neamului Kristsori e 
adunată boierime mai multă, chiar şi un solgăbirău de la 
Brad, anume Pakot. Acuma mulțimea începu să alerge, 
sporită cu iobagii satului care luau furci şi coase şi securi. 
Ş-apoi deodată ceata întreagă s-a năpustit asupra curților, 
care pe porți, care peste garduri, din toate părțile, cu nişte 
răcnete de să se dărâme zidurile. N-a mai fost nicio poruncă 
şi nicio cruțare. Oamenii izbeau unde nemereau: ferestrele 
se făceau țăndări, uşile erau smulse din țâțâni, mobilele 
sfărâmate, domnii găsiți prin casă ori prin ogradă ucişi cu 
topoarele, cu furcile, cu coasele, ca guzganii. În câteva 
minute vreo cinsprezece nemeşi zăceau care cu ţeasta 
crăpată, care cu coşul spintecat, care cu beregata sfâşiată, 


prin diferite colțuri. Năvala venise aşa de fulgerător că 
domnii nici n-avuseseră vreme să se gândească la apărare. 
Puţini se zice că s-au strecurat de au putut fugi prin păduri. 
Vreo trei bătrâni, mai multe femei şi câțiva copii fură 
cruțaţi, fiindcă iobagii din sat s-au pus chezaşi pentru 
dânşii. Căpitanul i-a iertat, dar a poruncit popii Costan să-i 
boteze îndată în legea românească, să se vadă că nu mai e 
îngăduit să rămâie decât români. lIntrară cu toţii în 
bisericuța de piatră, foarte veche, unde preotul făcu 
rugăciunile legiuite şi-i boteză. În semn că se face pace 
deplină, căpitanul Crişan mai porunci ca fata solgăbirăului 
să se mărite cu un iobagiu român, care-i place ei. Fata 
slăbuță, înfricoşată, drăgălaşă, s-a uitat împrejur ca o 
căprioară speriată şi, în cele din urmă, după ce i-a făcut 
semn şi maică-sa, a zis către preotul Costan: „Dacă trebuie 
neapărat să mă cununi, atunci îl aleg Ion Sârbu, că ne-a 
slujit totdeauna cu credință”. Ion Sârbu fu adus degrabă în 
biserică. Un băietan de vreo douăzeci de ani, frumuşel, 
cuviincios. Când i se spuse că va fi bărbatul domniţei, a 
îngălbenit. Popa însă i-a cununat repede, căci nu era vreme 
de pierdut. Facă tinerii pe urmă ce-or vrea şi înțeleagă-se... 
într-adevăr, în acest timp țăranii spărgeau şi sfărâmau să 
nu rămâie piatră pe piatră din curțile domneşti, iar iobagii 
din sat îşi împărțeau hambarele şi începeau a căra bucatele 
acasă. Apoi cineva răzbi în pivnițe şi îndată chemă şi pe alții 
la băutură. Când văzu însă căpitanul Crişan asta, de teamă 
să nu se înfunde oamenii la bunătăţile pivnițelor, porunci cu 
glas mare să se scoale toată lumea să plece la Brad, unde e 
cuibul domnilor, să dea foc oraşului şi să stingă pe toţi 
ungurii de-acolo. Micula Bibarț, un bărbat voinic ca un 
steag, ceru voie lui Crişan să meargă cu o ceată de oameni 
la Mihăileni, să isprăvească şi cu nemeşii de pe Valea 


Crişului în sus. Crişan fu mulțumit, îl făcu în fața tuturor 
căpitan şi, i dădu drumul. Apoi înainte de-a porni spre 
Brad, i-a poruncit lui Iacob Topa să însoțească pe căpitanul 
Bibarţ la Mihăileni, să-i dea ajutor dacă va avea nevoie, şi 
după ce se va sfârşi treaba pe-acolo, să ia un cal domnesc şi 
să gonească la Horia să-i raporteze ce-a văzut şi să-i spuie 
din partea lui numai atâta: „Merge bine!” Veşti îi va mai 
trimite prin Vasile Sgîrciu care sosise înapoi şi se întâlnise 
cu Crişan pe drum spre Criştior. Poate să-i mai spuie 
marelui căpitan că joi va fi şi dânsul negreşit la Păltiniş, căci 
până joi nădăjduieşte să nu mai fie nevoie de el pe-aici... 
Aşa apoi lacob a pornit cu ceata căpitanului Bibarţ pe Criş 
în sus, prin Zdrapțţi, şi pe la amiază au ajuns la Mihăileni. 
Curtea domnească însă o găsiră părăsită. Se auzise aici, nu 
se ştie cum, ce s-a întâmplat la Criştior şi nemeşul, 
împreună cu copiii şi un frate al său, fugise prin păduri. 
Căpitanul Bibarţț porunci iobagilor din sat să-i scoată din 
pământ pe domnii fugiți că altfel va aprinde toate casele să 
se aleagă scrum şi cenuşă din ele, iar zece bărbaţi, cei mai 
de frunte, vor fi traşi în ţeapă numaidecât. Peste o jumătate 
de ceas fugarii, legaţi, erau în ograda primăriei. Bibarț era 
din Blăjeni şi a suferit multe nedreptăţi de la domnii din 
Mihăileni care, acum trei ani, făcuseră să fie spânzurat un 
frate al său numai pe bănuiala că ar fi avut de gând să 
omoare pe un gornic al curții. „Na, domnule, să ne răfuim!” 
Atât i-a zis Bibart boierului cel mare, apoi a strigat pe 
Toader Cleşu, care fusese catană împărătească, şi i-a 
poruncit să le taie capul. Şi Toader, cu o bardă grea, a 
retezat capetele tuturor, proptindu-i ca nişte butuci, pe un 
tăietor. Din toată familia numai doamna lipsea. O ţigancă de 
la curte, luată la zor, mărturisi că doamna s-a îmbrăcat 
țărăneşte şi a fugit în pădure împreună cu domnii. „Nu face 


nimica! Şi doamna pe-aici trebuie să fie! Are să se găsească!” 
— Asta s-a petrecut azi pe la prânzul cel mare - sfârşi Iacob. 
N-am mai stat, că nici nu mai aveam de ce. Oamenii 
începuseră să care acasă de la curte ce aflau mai de preț, iar 
unii umblau să dea foc caselor. Căpitanul Bibart e om cu 
socoteală şi îndrăzneţ. El face ispravă. Mi-a şi dat un cal din 
grajdurile nemeşului, să pot veni mai repede, să aduc raport 
despre toate. 

Horia şi Cloşca au ascultat fără a-i pune vreo întrebare, 
parcă, auzind ce spunea lacob, gândurile lor ar fi urmărit 
alte întâmplări asemănătoare în viitor. 

— Bine, lacobe! zise Horia la urmă. 

Se uită la Cloşca. Şi Cloşca se ridică îndată, murmurând: 

— Na, frate Horia, eu mă duc şi să ne vedem sănătoşi la 
Păltiniş! 

— Du-te, frate Cloşcuţ, şi ia seama la toate! 

Pe urmă, după ce plecă Cloşca, Horia mai stătu de vorbă cu 
Iacob. Pe când ascultase întâmplările din Criştior, pe el 
începu să-l roadă o înfricoşare pe care nu ştia cum să o 
stăpânească. Acuma vorbiră de una şi de alta până ce zise: 
— Da câți domni spui c-ați ucis la Criştior? 

— Apoi or fi vreo cincisprezece, dacă nu şi mai mulți — 
răspunse lacob. 

— Şi nicio femeie? 

— Ba mi se pare c-a fost şi o muiere... 

Horia, fără să vrea, avu o strângere de inimă. 

— Eu n-am văzut-o, dar am auzit c-ar fi fost o preoteasă 
ungurească. Se luase de piept cu un om şi-i căra la pumni 
în cap de să-l omoare şi alta nu. Atunci apoi a sărit alt om şi 
a trăznit-o cu securea în ceafă... 

Nu mai întrebă nimica Horia, ci se mulțumi să-i dea porunci 
pentru a doua zi: să umble prin sat, să cheme oamenii la 


Păltiniş, să găsească doi bucinători buni care mâine noapte 
să dea de ştire tuturor să vie negreşit să afle noile porunci 
împărăteşti. La Crişan să nu se mai întoarne, căci e nevoie 
de dânsul aici. Oamenii din Albac şi cei din împrejurimi să 
se adune aici, la biserică şi să pornească cu toții împreună. 
Ion încă nu venise acasă din sat. Feciorul zburda de bucurie 
şi de mândrie şi-şi pusese în gând, împreună cu alți flăcăi 
de seama lui, să umble din casă-n casă şi să scoată la 
Păltiniş pe toți bărbaţii din Albac. 

Până să se întoarcă băiatul, Horia, singur, mai chibzui cele 
povestite de Iacob şi iarăşi se opri la întâmplările din 
Criştior. Cum au venit împrejurările de tocmai la Criştior a 
trebuit să înceapă prăpădul şi tocmai cu neamurile domniței 
pe care atât o visase el odinioară! De ani mulți de zile nu se 
mai gândise la ea, până când s-a întors de la Viena cu 
poruncile cele mari în traistă. I-a fost frică mare să nu fi 
căzut şi domnița jertfă răzbunării drepte. Acuma îşi dădea 
seama că s-a speriat degeaba. Domnița era măritată undeva 
pe lângă Cluj, aşa că e departe de primejdiile de-aici. Apoi 
domnița o fi acuma femeie bătrâioară cu copii mari. Visurile 
au trecut demult. A rămas numai amintirea ca un abur de 
ameţeală... 

A doua zi dimineața îi fu ruşine că s-a putut opri la 
asemenea gânduri slăbănoage. Cobori în sat să cheme şi pe 
popa Gheorghiță la adunarea de mâine, că poate va fi 
trebuință de slujitorul Domnului. De alte porunci pentru 
oameni nu mai era nevoie: toată lumea ştia cele de lipsă. A 
intrat însă în cancelarie să dea binețe primarului. Străjile îi 
spuseră că Macavei Bota a plecat la Ciîmpeni cu căruța 
încărcată, fiindcă l-au speriat unii că are să fie spânzurat 
îndată după ce se va întoarce Horia de la Păltiniş. 

— Apoi de ce i-e frică tot n-are să scape! mormăi Horia 


întunecat. 

Până seara mai veniră şi alte ştafete cu veşti din Zarand. 
Auzi că încă de ieri după-amiazi Crişan, cu o oaste de 
țărani, s-a repezit asupra oraşului Brad, au ucis acolo pe 
cine s-a împotrivit, au dat foc câtorva curți domneşti, iar pe 
nemeşii care s-au închis în biserica reformată i-au tras jos 
chiar din turn şi i-au omorât pe toți. Apoi de la Brad țăranii 
s-au împărțit în mai multe cete şi au pornit să stingă pe 
domnii de prin sate pe rând. Crişan însuşi se spunea că s-a 
îndreptat spre Ribiţa unde mai mulți nobili înarmați îl 
aşteptau gata de luptă. 

În sfârşit, joi dimineaţa Horia se rase frumos, se îmbrăcă în 
straiele cele mai bune şi se găti ca la o sărbătoare mare. 
lacob Topa veni şi-i aduse calul pe care-l luase de la 
Mihăileni. Împreună cu dânsul mai sosiră unsprezece 
călăreți. 

— Crăişorul nostru trebuie să fie păzit ca şi domnii! zise 
Iacob în vreme ce călăreţii îl întâmpinau cu nişte „trăiască” 
de clocotea Crângul Feregetului. 

În fruntea cetei de albăceni, Horia cobori pe Arieş până la 
Secătura, apoi urcă până la Negura şi de-acolo trecu la 
Vidra, ca să adune de peste tot oamenii. Sosiră după-amiazi 
la Păltiniş. Într-o poiană largă mulţime mare de țărani 
aştepta şi pe cărări mai veneau mereu. Cloşca era acolo de 
mult. Norodul, când zări pe Horia în fruntea moților, izbucni 
în strigăte de bucurie parcă le-ar fi adus toate bunătăţile 
lumii. Horia se sfătui puţin cu Cloşca şi cu bătrânii şi 
hotărâră să aştepte pe Crişan cu zărăndenii. Până atunci 
oamenii nu mai vorbiră decât despre isprăvile rebeliştilor de 
pe Crişuri, povestindu-se multe minunății, adăogând fiecare 
ce ştia sau măcar ce auzise. Apoi sosi şi Crişan însoțit 
numai de vreo cincizeci de oameni, dar toți călări şi toți 


înarmați, care cu puşti, care cu lănci, ca o adevărată oştire 
ce vine din război. Un răstimp lung trecu până ce se potoli 
lumea, căci întreaga ceată fu înconjurată şi asaltată de 
întrebări. Crişan isprăvise treaba la Ribița, încă de ieri, iar 
azi-dimineaţă, trecând prin Mihăileni, a mai avut să facă 
nişte judecăţi şi de-aceea a întârziat, mai ales că iobagii din 
Blăjeni, ca şi cei de-aici, au vrut să audă toate întâmplările 
rebeliei. 

Pe urmă, când se făcu linişte, Horia vorbi mulțimii. Nu mai 
avea nevoie să convingă pe nimeni. Porunca împărătească 
despre omorârea ungurilor era acuma cunoscută. Le 
porunci doar să fie dârji şi necruţători, cum au fost şi 
ungurii de atâția amar de ani cu dânşii, şi să asculte 
poruncile căpitanilor pe care-i va pune el ori pe care îi vor 
alege satele. Apoi ceru să jure terți pe sfânta cruce cu chipul 
împăratului că vor ucide tot ce e unguresc, fie domn ori 
slujbaş, dăruind viața numai celor ce vor primi pe loc legea 
şi credința românească. Popa din Albac, cu crucea în mână, 
rosti cuvintele jurământului şi mulțimea, cu capetele goale, 
le repetă într-un glas care părea mugetul unei vijelii. Se 
înserase. Umbre mari se întindeau peste poiana albă de 
oameni. În liniştea munţilor numai murmurul gloatelor se 
ridica spre cer ca o amenințare înăbuşită. Apoi, peste 
capetele tuturor trecu scurt, aspru ca o săgeată de oțel, 
porunca crăişorului: 

— Hai, feciori! 

Şi oastea albă se urni. 


CAPITOLUL VI - A NOASTRĂ-I 
LUMEA! 


Oastea țărănească înnoptă, pâlcuri-pâlcuri, din Vidra şi 
Poeni şi Fântâna Lină şi Pescuţi şi Ponorel şi Sohondol, dar 
la răsăritul soarelui, vineri, toată lumea trebuia să se 
întâlnească la împreunarea celor două Arieşuri căci acolo, 
pe-aproape, în satul Bogdăneşti se retrăsese şi Horia să se 
odihnească şi să mai sfătuiască cu căpitanii cei mari Cloşca 
şi Crişan. 

Noaptea o burniță urâtă şi rece porni să cearnă, 
mohorâtoare de suflete. Până să se adune toată mulțimea şi 
să se rânduiască, se făcu prânzul cel mic şi ploaia încetă 
parcă înadins să uşureze mişcarea cetelor. 

Apoi norodul din treizeci şi trei de sate se sculă şi într-un 
ceas fu la marginea orăşelului Cimpeni. Ulița de sus se 
umplu repede de ţărani care se îmbulzeau, chiuiau, 
amenințau. În capul lor, călare pe un armăsar roib, Crişan, 
cu o cruce mare galbenă, drept steag de luptă, striga cât îl 
țineau plămânii că oamenii cei de treabă vin să nimicească 
pe unguri, ori să-i boteze în legea creştinească, precum a 
orânduit Dumnezeu şi înălțatul împărat. Mai înapoi, 
înconjurat de călăreţi, Horia, cu suman alb ca o mantie 
crăiască şi cu o puşcă pe oblâncul şelei, mergea tăcut, 
uitându-se în dreapta şi în stânga, ca şi când ar fi vrut să 
cerceteze inimile mulțimii. După dânsul venea Cloşca, tot 
călare, cu pene albe şi roşii la căciulă, răcnind în răstimpuri 
câte-o sudalmă pe care cei dimprejur o reluau chiuind şi 
adăogând, ca la nuntă: 


— Hai, feciori, hai, c-a noastră-i lumea! 

În piața oraşului, mare, pătrată, aştepta altă mulțime 
țărănească, în frunte cu feciorul lui Horia. Nu s-au mai dus 
la Păltinişul Blăjenilor, că le venea prea departe ş-apoi tot 
trebuiau să se întoarcă înapoi aci. Mai bine Ion s-a repezit 
prin satele dimprejur şi, mai cu sfatul, mai cu ameninţarea, 
a poruncit oamenilor să nu lipsească nimeni a afla poruncile 
cele împărăteşti. Aseară, prin piață, în fața curților 
işpanului, s-a întâlnit cu gornicul Ursu Uibaru. l-a dat 
bineţe, ca totdeauna, şi gornicul l-a oprit: 

— Da ce, loane, s-aude că începe rebelie mare? 

— Apoi ce-om face noi, nu ştiu - răspunse feciorul 
batjocoritor. Poate că ştie mai bine domnul işpan dacă i-ai 
spus d-ta! 

Ursu Uibaru era galben şi chiar mustaţa i se pleoşti, zicând: 
— Cu domnul işpan nu-ţi face voi nicio treabă că adineaori 
dânsul s-a pus în brişcă cu trei cai şi poate tocmai la Aiud 
să-l mai prindețţi! 

Ion Horia ridică din umeri şi trecu înainte. Gornicul însă, 
spăimântat de plecarea lui bruscă, strigă după el: 

— Pe mine n-a veţi de ce să fiți supăraţi, Ioane, că eu, ştii 
bine, cât mi-a îngăduit slujba totdeauna am... 

Flăcăul nici nu se întoarse, nici nu răspunse, aşa că 
gornicul rămase cu vorba în vânt. Auzise pe la oameni cum 
s-au sculat zărăndenii şi că şi moţii au de gând să nu cruțe 
pe nimeni. El se rugase de işpanul Intze, din pricina căruia 
şi-a câştigat ura şi scârba oamenilor, să-l ia cu dânsul, că 
poate să-l şi omoare rebeliştii când or ajunge pe aici; dar 
işpanul l-a împins la o parte şi nici măcar nu i-a răspuns. 

— Aşa-mi trebuie, dacă am fost om de credință în slujba 
domnilor! mormăi amărât, cu ochii după feciorul lui Horia. 
Toată piața era acum plină de țărani şi tot oraşul fierbea ca 


un stup în care a pătruns un roi tânăr şi gata de luptă. 

— Faceţi loc crăişorului nostru! La o parte! Loc! strigau 
călăreții deschizând o pârtie prin mulțime. 

Horia cu ceilalți căpitani trecură până în fața curții 
işpanului şi acolo se opriră. Crişan făcu semn cu crucea 
mulțimii că vrea să vorbească marele căpitan. Dar nu se 
putu face atâta tăcere ca să audă toată lumea. Cuvintele lui 
Horia fură purtate din gură în gură şi tălmăcite după 
priceperea ascultătorilor. 

— Eu Ursu Nicula vă spun, oameni buni, în numele 
înălțatului împărat, că înălțatul împărat mi-a poruncit să vă 
spun şi să vă arăt... 

Nici nu ascultă toată lumea până la sfârşit, ci prinse a se 
răzleți în pilcuri prin oraş, repezindu-se să împlinească 
poruncile auzite. Vidrenii şi albăcenii, care se aflau 
împrejurul crăişorului, năvăliră în curtea işpanului şi 
începură a sparge şi a sfărâma tot ce găsiră, în cancelarie, 
unde erau documentele şi toate hârțoagele de pe urma 
cărora se trăgeau toate fărădelegile, răvăşiră dulapurile şi 
rafturile, ba unii scoaseră în ogradă vrafuri de hârtii şi le 
dădură foc. În aceeaşi vreme alte cete se năpustiră asupra 
caselor din piaţă în care locuiau alți slujbaşi şi unguri, pe 
când crişenii, mai învăţaţi cu rebelia, fiindcă prin satele lor 
prădaseră cu nădejde tot ce fusese de prădat, se grăbiră să 
pună mâna pe lada cu bani a domeniului. O grămadă de 
băieşi, spălători de aur de pe Arieşuri, năpădi cancelaria 
schimbătorului de aur ca să se răzbune pentru batjocurile 
ce le suferiseră cu prețurile muncii lor. Alţii sparseră uşile 
bisericii papistaşe, pătrunseră înlăuntru şi sfărâmară 
băncile, stranele, icoanele, sfeşnicele, cruțând numai 
altarul. Buciumanii, după porunca lui Ionuț Dandea şi 
pentru că nici nu aveau clopot la biserica lor, se suiră în 


turn şi se siliră să dea jos clopotul papistăşesc ca să-l ducă 
acasă. 

Pe când oastea de iobagi, împrăştiată prin oraş, se răcorea 
cum putea, Horia rămase în piaţă, înconjurat de călăreţii 
lui, la sfat cu Cloşca şi Crişan. Era mulțumit de avântul 
oamenilor, dar socotea că, pentru a ajunge la izbândă, 
trebuie negreşit hotărâtă o rânduială. Dacă fiecare va face 
după capul său, curând de tot şi chiar înainte de-a fi putut 
dobândi ceva, curajul se va stinge şi sufletele ostenite în 
zadar vor fi lesne întoarse la jugul suferinței. Este nevoie 
deci ca unii, puţini, să poruncească şi ceilalți să asculte 
orbeşte poruncile. Mai ales Crişan, cu duhul ostăşesc rămas 
într-însul, se bucură auzindu-l. Îi şi zise îndată: 

— Dumneata eşti căpitanul cel mare, alege-ţi că pitani câţi 
pofteşti şi mai dă-ne şi căprari peste cetele cele mai mici de 
oameni! Sus, prin părțile mele, am şi pus câțiva oameni de 
încredere căpitani peste sate şi aşa i-am putut lăsa pe 
dânşii să dregătorească! 

Horia dădu din cap. Înainte de-a merge mai de parte 
rânduiala trebuie făcută. Să puie dânşii căpitani, neapărat, 
dar să îngăduie şi satelor să-şi aleagă ele pe cei mai 
destoinici, pe care ei doar să-i întărească în slujbă. De altfel 
el însuşi tocmai cu treburile acestea va avea să se 
îndeletnicească mai mult. Satele nu pot rămâne fără 
conducători, căci slujbaşii domneşti şi mai cu seamă 
primarii trebuiesc scoşi şi judecați pentru nelegiuirile ce le- 
au făptuit împotriva norodului. Mai este apoi de lipsă să se 
îngrijească şi de arme, că mâine-poimâine vor da piept cu 
nemeşii înarmați bine, şi împotriva lor nu se poate lupta 
numai cu toporul şi cu coasa prefăcută în suliță. Şi iarăşi 
trebuiesc trimise cărți şi prin celelalte comitate, să afle 
iobagii de pretutindeni că a început rebelia pentru 


răpunerea domnilor. 

Hotări apoi, că chiar după-amiazi Cloşca şi Crişan să 
pornească cu întreaga oaste de țărani, alcătuită acum din 
douăzeci şi nouă sate zărăndene şi şaisprezece ale 
domeniului Zlatna, să lovească oraşul Abrud, cuibul 
ungurimei de pe-aici. Să fie însă cu multă băgare de seamă 
şi să nu se lase amăgiţi nici de făgăduieli deşarte, nici de 
amenințări neputincioase. El însuşi va pleca să prindă pe 
primarii şi gornicii de pe cele două Arieşuri şi să-i judece 
fără zăbavă şi să le ia socotelile pe care n-au vrut să le dea 
până acuma. 

Din ograda işpanului atunci ieşi un grup gălăgios, aducând 
patru gornici legați cu mâinile la spate şi bătuți de li se 
cunoşteau pe față urmele. Un țăran negricios şi uscat, care 
conducea pe cei zsomotoşi, păşi cătăneşte înaintea lui Horia 
şi raportă: 

— Domnule căpitan, am prins patru tâlhari de gornici, uite-i 
colea! I-am găsit ascunşi în pivniță, printre butoaiele cele cu 
vinuri scumpe, i-am dobzăluit bine şi i-am adus să te 
întrebăm de n-ar fi bine să le tăiem capetele ca să nu mai 
poată face rău nimănui pe lumea asta! 

Horia văzu pe Ursu Uibaru între cei prinşi. Răspunse: 

— Ba lăsațţi-i, măi frate, să-i judecăm cum se cu vine! Dar 
patru oameni să rămâie lângă dânşii să-i păzească! 

— Prea bine, domnule căpitane mare! făcu țăranul cu un 
rânjet prostesc şi salutând cu mâna la căciulă ca o cătană 
bătrână. 

Era cam cherchelit ca şi ceilalți paznici, fiindcă făceau parte 
din gloata norocoasă care alergase prin pivnițele 
domeniului, să spargă butoaiele şi să verse toate băuturile. 
Au şi stricat ei câteva vase, dar au avut grije să guste întâi 
ce strică. 


— Da procopsitul de birău din Albac pe unde se ascunde, 
măi Ursule? întrebă Horia deodată pe Uibaru care se tot uita 
la dânsul cu nişte ochi plini de groază. 

— Macavei Bota? zise gornicul cu o lucire de nădejde. D- 
apoi mi se pare c-a fugit spre Aiud ori chiar către Cluj, că 
pe-aici nu l-am mai zărit de ieri-dimineaţă... 

— Na, lasă că-l găsim noi şi-n fundul pământului! 

Pe la amiazi, oamenii sătui de stricăciuni începură să se 
adune iarăşi în piața mare. De altfel căpitanii mai trimiseră 
şi câțiva călăreţi, să grăbească adunarea. Ion Horia sosi cu o 
ceată mai rânduită, în care toți aveau sulițe şi toți căutau să 
se poarte întocmai ca şi cătanele. Ion însuşi era călare şi 
avea pene roşii la căciulă. Aşa se înfățişă la tatăl său şi-l 
rugă să-l lase şi pe el căpitan, căci trupa asta el şi-a 
întocmit-o acum şi cu ea e în stare să cucerească o ţară 
întreagă. 

— Apoi dacă ai fost vrednic să-ți aduni oameni, vrednic eşti 
să le fii şi căpitan şi să le porunceşti! zise Horia uitându-se 
însă la Cloşca şi la Crişan, parcă i-ar fi întrebat de a făcut 
bine ori nu. 

— Aşa-i! aprobară amândoi într-un glas. Şi când mulțimea 
fu în plin, Horia dădu lozinca pe care o repetară mii de guri: 

— La Abrud cu Dumnezeu înainte! 

Marele căpitan îşi mai opri, în afară de călăreţii săi, o ceată 
de vidreni şi albăceni. După ce se scurse norodul, numi 
căpitani pe Toaderberindei şi pe Toader Scoica, poruncindu- 
le straşnic să-şi caute degrabă un mănunchi de oameni cu 
care să țină ordinea şi chibzuiala în Cîmpeni şi să nu 
îngăduie cumva ca ungurii să ridice iar capul. Apoi, înainte 
de-a pleca, trimise câțiva călăreți să prindă pe toți primarii 
ce-i vor găsi prin satele Arieşului mare şi să-i adune la Albac 
unde dânsul va veni mâine, căci astă-seară vrea să ajungă 


la Vidra să isprăvească nişte socoteli. Sfârşind, aruncă o 
privire spre Ursu Uibaru care plecă repede capul. 

Sosi noaptea târziu la Vidra. Era ostenit rău şi voia să se 
culce îndată, să se odihnească. Dar la cancelarie găsi lume 
multă şi vălmăşag mare de glasuri. David Avram împreună 
cu alți oameni prinseseră pe primarul Vasile Goia tocmai 
când, călare, cu o dăsagă de bani, încerca să fugă în Bihor, 
peste munți. Ţăranii îl legaseră şi-l aduseseră în sat, să fie 
judecat de popor. De multe ceasuri însă se hărțuiau fără a 
ajunge la o înțelegere. Prinsul şedea grămădit şi îngrozit în 
mijlocul cancelariei, iar David Avram, bătrân şi slăbănog, 
suduia şi amenința şi, din când în când, pleznea peste ceafă 
pe Vasile Goia. Unii ziceau că să-i ia banii, să-i împartă între 
oameni, iar primarului să-i dăruiască viața, pedepsindu-l 
doar cu o bătaie soră cu moartea; alții, şi mai ales David, 
țineau morțiş să-l suie sus la Piatra şi de-acolo să-l zvârle în 
prăpastie, să nu se mai aleagă dintr-însul niciun ciolan 
întreg. Acuma toată lumea ceru lui Horia să-l judece. 
Prinsul însuşi gemu rugător: 

— Măi Ursule, şi eu te-am ferit pe tine de multe ori... 

— Mi-aduc aminte, vezi-bine, cum ai venit să mă întrebi de 
sănătate tocmai în casa lui Petre Nicula, aci de față! zise 
Horia fără măcar să se uite la dânsul. De altfel uite că ţi-am 
mai adus un ortac, pe dumnealui Ursu Uibaru care de 
asemenea numai bine ne-a făcut tuturor! Na, apoi nici nu-i 
trebuință să stricăm atâta vorbă pe nişte oameni aşa de 
netrebnici! 

Câţiva săteni voiră să spună ceva. Îi opri cu o mişcare 
hotărâtă şi urmă: 

—Nici o vorbă, nimeni!... Acu noaptea însă nu-i vreme de 
judecată nici pentru tâlhari ca dânşii. Fiindcă trebuie 
socoteală în toate, iacă să vă pun căpitani peste sat, care să 


aibă grije şi să judece unde trebuieşte. Am să pun pe Iacob 
Todea întâi, apoi pe Pavel Bocu şi pe Petre Nicula şi pe Toma 
Gligor şi pe Petre Goia şi pe Tulia Nicula, că sunt toți 
oameni pe care i-ați ales şi voi de câte ori ați avut lipsă de 
apărare ori de plângere. Ei să judece şi pe birău împreună 
cu mine, după dreptate, mâine dimineaţă, ca să aibă vreme 
până atunci să chibzuiască bine! 

A doua zi, Vasile Goia fu osândit dimpreună cu Ursu 
Uibaru. Primarul fu îndată târât la Piatra. Da vid Avram 
ceruse şi dobândise favoarea să-l poată împinge el de pe 
marginea stâncii jos în prăpastie. Spuse tuturor că astfel 
vrea să-şi răzbune toate umilințele ce le-a îndurat de la Goia 
fără să crâcnească. 

Ursu Uibaru însă căzu la genunchii lui Horia şi-l rugă atât 
de fierbinte să-i cruţe viața că în cele din urmă căpitanul se 
înmuie. 

— Măi omule, nici tu n-ai fost mai de omenie ca birăul - îi 
zise Horia. Dar n-ai făcut atâtea rele ca dânsul pentru că n- 
ai putut. Totuşi, iacă, te iert, dacă vrei să dovedeşti că te faci 
om de treabă! 

Gornicul începu să se jure. Horia îl întrerupse: 

— Nu aşa, voinice! Dovada s-o faci cu fapte!... Uite, eu te 
pun căprar lângă feciorul meu! Să mergi şi să împlineşti 
poruncile mele şi pe-ale lui şi să fii credincios în toate! Jură 
aci pe sfânta cruce! 

Scoase crucea de aur cu chipul împăratului şi Ursu Uibaru 
jură: 

— Aşa să-mi ajute Dumnezeu Tatăl şi Fiul şi Duhul Sfânt şi 
Maica Precista şi toți sfinţii! 

Horia îl luă cu dânsul şi la Albac, unde ajunse după-amiazi 
şi unde găsi prinşi pe primarii domneşti din Cimpeni, Fața 
Albacului, Gură-Neagră şi alte câteva sate. Dar socotelile cu 


dânşii erau lungi şi încurcate, iar ei înfricoşaţi, mai ales 
când li se spuse soarta celui din Vidra, nici glas nu mai 
avură să vorbească. Ca să nu piardă vremea de pomană cu 
ei, Horia îi închise într-o pivniță a primăriei, le puse pază 
bună şi sâmbătă noaptea se întoarse la Cimpeni. Poposi 
câteva ceasuri la Toader Berindei de la care află că de azi- 
dimineață Abrudul a fost cuprins de 25 țărani, că au fost 
ucişi mulțime de unguri şi mai mulți botezați, că din toate 
casele ungureşti n-au mai rămas decât ziduri şi acoperişe. 
Duminecă de dimineață porni şi el spre Abrud peste 
Cărpiniş. De-abia ieşit din Cimpeni, pe drum îi spuseră 
oamenii că mulțimea cea mare de români se află încă tot în 
Abrud unde mai este mult de stricat, dar că Cloşca, cu o 
ceată mai mică, a trecut de aseară spre Roşia. Atunci îşi 
schimbă şi el planul cu Abrudul, ca să se întâlnească cu 
Cloşca. Trecând pe lângă casa lui Cloşcuț, trimise un călăreț 
sus pe coastă să vadă dacă nu e cumva acasă ori dacă nu i- 
a lăsat vreo veste. Nu era. N-a mai fost pe-acasă de- 
alaltăieri, când a mers contra Abrudului, dar şi atunci doar 
a îmbucat ceva, că mulțimea de oameni nu l-a lăsat să 
zăbovească. Mărinaaşi întrebat acuma pe călăreț: când s-o 
isprăvi oare rebelia asta, că, Doamne, greu mai e fără bărbat 
la casă şi tare se prăpădeşte şi bruma de avere dacă omul 
nu-i poartă de grije, că fânul lor de la Mogoş acolo l-a bătut 
Dumnezeu... 

— Apoi dacă s-ar lua bărbații după capul muierilor... 
murmură Horia cam încruntat. Ehei, de-abia începe hora! 

În Cărpeniş, pe la mijlocul satului, aproape de biserică, 
înainte de-a coti la stânga spre Roşia, întâlniră un car tras 
de doi boi urmat de câţiva ţărani cu capetele goale. În car, 
pe loitră, şedea popa Moise cu ochii roşii. Când văzu pe 
Horia, popa opri carul, se dădu jos şi ridică cearceaful alb 


descoperind cadavrul unui preot cu țeasta sfărâmată. 

— Dacă îngăduiţi nelegiuiri d-astea, Dumnezeu n-are să vă 
ajute, măi Ursule! zise popa Moise cu aspră imputare. 

Îi povesti apoi cum alaltăieri, când a trecut mulțimea 
țărănească pe-aici spre Abrud, Crişan a poruncit să meargă 
şi popa Avram Şuluţu, ca să citească din nou poruncile 
împărăteşti, fiindcă el ştie mai multă carte şi aşa oamenii 
vor crede mai tare în vorba împăratului. Popa Avram, om 
bătrân şi cu frica lui Dumnezeu, nu putea să-şi lase biserica 
fără slujitor tocmai dumineca. Crişan s-a înfuriat că „ce, eşti 
popă de unguri?” şi „dacă nu vii de bună voie, ai să vii de 
nevoie!” Şi a poruncit de l-au pus pe un cal şi l-au dus cu 
sila între dânşii. Apoi cum a ajuns la Gura Cornii, deasupra 
Abrudului, l-a coborât de pe cal şi i-a dat să citească nişte 
cărți pe care le avea dânsul în traistă. Popa Avram a început 
să le tălmăcească, dar ce spunea el din cărți nu-i plăcea 
deloc lui Crişan şi nici oamenilor, că spunea altfel decât 
ştiau ei că este scris în ele. Atunci norodul a prins a răcni şi 
a ocări pe popa Avram că ţine cu ungurii şi cu domnii şi că-i 
popă papistaş. Şi deodată a sărit un crişan şi l-a izbit în cap 
cu toporul, strigând: „Nu mai vrem să ascultăm minciunile 
hoțului de popă, că-i cumpărat de unguri să ne înşele!” 
Cloşcuţ s-a repezit să-l apere, că-l ştia om cucernic şi de 
omenie, dar oamenii întărâtați şi înnebuniţi, erau cât pe-aci 
să se supere şi pe dânsul că se mai întrepune pentru un 
vânzător. 

— Na, părinte, apoi ce s-a făcut bine s-a făcut î zise Horia. 
Că lupta noastră-i pe viață şi pe moarte, şi nu putem lăsa să 
ne amăgească până şi popii noştri! Aşa să ştii, părinte, şi să 
ştie şi alții! 

Popa Moise văzu ochii îndârjiți şi nu mai spuse nimic. 
Acoperi iar mortul din car, îşi făcu cruce şi bolborosi 


rugăciuni, în vreme ce Horia cu călărețţii lui se îndepărtau 
cotind pe drumul spre Roşia. 

Pe ulițele oraşului era o furnicare de țărani, unii înarmați, 
alții încărcaţi cu felurite lucruri strânse de prin casele 
ungureşti. Toți păreau mai mult veseli, decât mânioşi, deşi 
răcneau mereu, amenințau şi suduiau din răsputeri. Dar 
ceea ce izbea mai cu seamă pe Horia era că nu se simțea 
nicio rânduială, ca şi când fiecare ar fi fost de sinea lui, fără 
stăpân, fără nicio ţintă. 

— Măi feciori, da voi ce faceți pe-aici? întrebă dânsul un 
grup de flăcăi care veneau cuprinşi pe după cap şi chiuind, 
ca dumineca, acasă în sat, după horă. 

— Stingem pe unguri şi ne veselim, c-a noastră-i lumea! 
răspunse unul cu fața îmbujorată şi cu glas chefliu. 

— Venit-aţi de capul vostru aci ori aveţi vreun stăpân? 
stărui Horia. 

— Ba ne-a trimis d-aseară căpitanul Cloşca şi acum a sosit 
şi dumnealui! zise altul, desprinzându-se dintre ceilalți, căci 
înțelesese că omul acesta, înconjurat de atâția călăreți, 
trebuie să fie Horia. 

După ce Horia trecu mai departe, flăcăii porniră să strige 
mai înflăcărați: 

— Vivat crăişorul nostru!.. Vivat Maria Terezia! 

Pe Cloşca îl găsi la gura minei Lorinez unde se aflau ascunşi 
vreo sută de unguri şi dregători de frica ţăranilor şi după ce 
auziseră ce s-a întâmplat la Abrudieri. Cloşca fierbea şi 
afurisea şi suduia. Descălecase şi alerga de colo până colo, 
poruncind oamenilor când una şi când alta, el însuşi 
neştiind ce-ar fi de făcut. Căci cetățenii unguri nu puteau fi 
scoşi din gangurile subterane cu luptă om la om, care cine 
ştie cât ar putea ţine şi în orice caz ar cere mari jertfe; în 
gangurile minei cei furişați acolo se pot lesne apăra chiar 


numai stând la gura intrării şi pocnind pe oricine ar încerca 
să pătrundă înlăuntru. 

— Dumnezeul şi toți sfinții lor! se cătrăni Cloşcuţ văzând pe 
Horia. Cum să-i scoatem de subt pământ? 

Horia îi potoli. Trimise pe Ursu Uibaru cu steag alb la gura 
minei să spuie celor de-acolo că el, Horia, marele căpitan, le 
făgăduieşte că nu se va atinge nimeni nici de viața şi nici de 
averea lor, dacă vor ieşi de bună voie şi se vor boteza în 
legea românească; altfel să ştie că vor fi afumați şi arşi de vii 
acolo, subt pământ, căci Horia nu se va clinti de-aci până 
nu-i va vedea sau morți sau supuşi poruncilor împărăteşti. 
Aşteaptă răspunsul lor până la sfinţitul soarelui. Ursu 
Uibaru, căprar, porni repede să împlinească porunca 
crăişorului. 

— Na, hai să ne hodinim, frate Cloşcuţ - zise Horia cu un 
zâmbet liniştit — că răspunsul are să se găsească şi, dacă n- 
ar fi bun, om mai chibzui noi pe urmă ce-i de zis şi de făcut! 
Se retraseră în căsuţa lui Ion Biro, pus căpitan peste Roşia 
de către Cloşca numai adineaori. Noul căpitan porunci 
muierei sale să le pregătească degrabă mâncare şi băutură 
şi să alunge copiii din casă ca nu cumva să tulbure odihna 
şi sfatul marilor căpitani. Apoi Cloşca, izbucnind deodată, 
îmbrățişă pe Horia: 

— Crăişorule, crăişorule, a noastră-i lumea de-aici încolo! 
Horia prea auzise de multe ori vorbele acestea care i se 
păreau pripite. Auzindu-le acuma şi din gura lui, mormăi 
puțin mohorât: 

— Stai, frate Cloşcuţ, că de-abia am pornit la drum! 

— D-apoi că orice ar mai veni, baremi i-am învățat minte şi 
omenie! zise Cloşca trântind căciula pe laviță. 

Îi povesti cu însuflețire cum s-a repezit ieri asupra 
Abrudului, după ce respinsese propunerea primăriei de-a 


cădea la pace. N-a fost casă ungurească necercetată, dar 
aşa fel că nici cercevelele la ferestre şi blănile uşilor să nu 
rămână întregi. Care s-au nimerit dintre domni au fost 
ucişi, dar mulți nu, căci se supuneau ca găinile. Numai 
clădirile împărăteşti le-au cruțat. De altfel azi-dimineaţă au 
venit de la Zlatna vreo. Patruzeci de cătane cu un ofițer şi s- 
au aşezat în casa birurilor împărăteşti. Cloşca, însoțit de 
câțiva căpitani, toți în arme, s-au dus îndată la dânsul şi i- 
au spus că şi ei sunt cătane împărăteşti şi au pornit să 
pedepsească pe unguri pentru că nu vor să asculte 
poruncile împăratului, dar că oamenii şi averile împărăteşti 
nu vor fi atinse de ei nici de-aici înainte. 

— Şi el ce ţi-a răspuns? întrebă Horia cu ochii mari. 

— Apoi dânsul nu ştia româneşte tocmai bine şi a dat din 
cap că a înţeles şi că adică să facem cum avem porunci, că 
doar îi spusesem că înălțatul împărat ţi-a dat porunca să-i 
stingem! 

Din toate câte au fost până acuma, vestea aceasta frământă 
cel mai mult pe Horia. Vreun ceas îl descusu pe Cloşca 
numai despre cătanele acestea parc-ar fi vrut să cunoască 
fiece cuvânt şi chiar fiece gând al lor. Apoi când înţelese 
bine că ofițerul şi cătanele nu s-au amestecat deloc să 
oprească pe oameni ori să apere pe unguri, strigă şi el 
uşurat: 

— Acuma da, frate Cloşcuţ, putem spune c-a noastră-i 
lumea! 

Şi îndată, înviorat, orândui planul şi poruncile pentru viitor. 
Cloşca, cu cetele lui, să coboare pe Arieş în jos, să ridice 
toate satele şi să se întâlnească la Mogoş cu oamenii lui 
Crişan care vor merge într-acolo de la Abrud peste Corna şi 
Muntari. Feciorul său Ion, ajutat de căprarul Ursu Uibaru, 
va porni cu altă ceată peste muntele Negrileasa spre Ighiu. 


Apoi toate trei oştile se vor aduna şi vor năvăli asupra 
Galdei ca să dărâme curțile fişpanului şi să sloboadă din 
temniță pe Dumitru Todea şi pe ceilalți moti, iar după aceea, 
împreună cu toate satele răsculate vor merge la Aiud, unde 
e cuibul ungurilor, şi-l vor face una cu pământul. Dar, ca să 
nu aibă domnii vreme să se întărească, trebuie făptuit 
repede. Prin urmare chiar mâine, luni dimineața, toate trei 
trupele vor pleca la drum, încât până joi să ajungă lângă 
Galda şi joi noaptea să şi cuprindă curțile fişpanului. 

— Of, de-am avea norocul să prindem şi pe măria sa 
fişpanul în Galda, eu, cu mâinile astea, l-aş beli de viu, că 
prea ne-a batjocorit rău! suspină Cloşca cu amărăciune. 

— Pe cei de-aici lăsați-i în seama mea! adăogă Horia. Am să- 
i judec eu să mă ție minte multă vreme! 

Înainte de sfințitul soarelui veni Ursu Uibaru, țanțoş ca un 
strajameşter de husari, bătu din călcâie şi aşa raportă: 

— Domnule căpitan, înştiințez cu supunere, am dus la baie 
porunca dumitale şi le-am spus-o tare s-o audă bine şi am 
stat până acuma după răspuns. Dar ungurii nu vreau să 
asculte porunca şi popa reformat mi-a spus în numele 
tuturor că li-e frică să nu-i omorâm şi să-i chinuim şi de 
aceea nu vreau să iasă măcar de-am face cu dânşii orice. Pe 
urmă totuşi stăpânul băilor, cel care-i zice Lorinez, a ieşit 
împreună cu muierea şi copiii şi cu toate neamurile şi mi-a 
spus că ei se botează în legea noastră şi că îndată trimite 
după popa românesc! 

Horia stătu pe gânduri, uitându-se însă mereu la Uibaru, 
apoi strigă pe gazda casei şi-l trimise la Lorinez, să vadă 
dacă s-a botezat şi dacă da, să-i spuie sănătate din partea 
lui şi să ştie că niciun fir de păr n-are să-i fie atins. După ce 
plecă Biro, se mai uită puţin la Uibaru şi zise: 

— Na, Ursule, văd că eşti om de omenie şi de credință şi-mi 


place de tine! 

— D-apoi, domnule căpitane, cum să nu fiu, dacă d-tale ţi-a 
fost milă de mine şi m-ai iertat, măcar că îţi greşisem de 
multe ori şi te amărâsem după poruncile domnilor, iar ei 
nici n-au vrut să mă cunoască, şi m-au lăsat de pripas 
tocmai când a venit primejdia şi după ce îi slujisem cum am 
ştiut mai bine. Asta însă mi-a fost de învățătură pe toată 
viața, ca să nu te bizui niciodată pe inima străinilor, că 
numai sângele 15 tău te ocroteşte şi te miluieşte. Dar nici 
nu m-oi lăsa până n-oi băga cuțitul în beregata lor, să ştiu 
de bine că pe urmă voi fi tras în ţeapă! 

Căpitanul Ion Biro sosi îndată cu răspunsul că Lorinez şi cu 
ai lui s-au botezat într-adevăr şi mulțumesc lui Horia pentru 
toate făgăduințele. Apoi Horia porunci ca, subt conducerea 
căpitanilor, să fie prădate casele şi locuinţele tuturor celor 
ce se află în gangurile băilor. Aceasta numaidecât şi drept 
pedeapsă că n-au încredere în cuvântul lui. lar de ieşit din 
băi tot vor ieşi curând de tot, vii sau morți. 

Cu Cloşca în frunte mulțimea de țărani purcese la 
devastarea oraşului până seara târziu, când veniră de la 
Abrud şi Crişan cu feciorul lui Horia. 

A doua zi, după ce cele trei cete ţărăneşti porniră precum li 
se poruncise, Horia însuşi, însoțit de doisprezece călăreți, 
merse în comuna Bucium să ia măsuri să se aducă paie şi 
fân la Roşia, trebuincioase pentru afumarea ungurilor 
neascultători. Trecând prin cătunul Muntari se duse drept 
în Şasa, reşedinţa comunei, şi chemă pe oameni la o 
adunare în Poeni, să le dea porunci. În Şasa se întâlni cu 
primarul domnesc George Suciu, mic, gros şi cu ochi de 
viezure, care, văzând că e chiar Horia, îi făgădui că va aduna 
el oamenii şi-i va duce la Poeni. Umblă într-adevăr după 
oameni, înfricoşat întâi de sosirea crăişorului. Dar apoi se 


gândi ce mai răsplată i-ar veni lui dacă ar putea să puie 
mâna pe dânsul şi să-l ducă plocon cătanelor din Zlatna. 
După-amiazi vreo două sute de buciumani erau strânşi pe 
coasta de la Poeni. Când se ivi Horiaţ întovărăşit de paznicii 
lui, ţăranii făcură roată împrejur şi George Suciu, primarul, 
înainte chiar de-a începe Horia să vorbească, strigă să-i 
arate şi lui poruncile împărăteşti care-l îndreptățesc să 
ucidă pe ungurii şi pe dregătorii din Ardeal, să vadă cu ochii 
lui iscălitura împăratului. Horia se supără şi zise: 

— D-apoi că nu eşti vrednic tu, birău unguresc, să pui 
mâna pe scrisoarea înălțatului împărat, niciodată! 

— Adică cum? se burzului Suciu. Dacă ai porunci, de ce să 
nu le arăţi oricui, şi unui țigan? Numai dacă eşti înşelător 
ţi-e frică! 

— Ba eu n-am înşelat pe nimeni în lume! Numai voi birăii 
înşelați pe oameni şi-i furati! 

— Na, oameni buni, să iasă afară pe care l-am înşelat ori l- 
am furat eu! strigă primarul cu mândrie. leşiți, măi oameni, 
n-a veți frică!... Nu iese nimeni! Vezi, Ursule Nicula? 

Iacob Topa nu se putu stăpâni şi se răsti la dânsul: 

— Nu ţi-e ruşine d-tale, slugă ungurească, să te rățoieşti la 
crăişorul nostru? Ei, ia seama şi strânge-ți limba c-apoi... 
Mai mulți ţărani însă luară apărarea primarului, e a are 
dreptate, că de nu-i înşelăciune pentru ce nu arată 
oamenilor slova împăratului, că birăul bine zice: să arate 
poruncile şi să spuie verde ce vrea să facă şi unde vrea să 
ajungă, ca să ştim cu toții şi să nu ne căim pe urmă în 
zadar... Horia îşi dete seama că aici n-are decât protivnici, 
învățați desigur de către primar, că garda lui de călăreți ar fi 
neputincioasă în fața mulțimii - de aceea căută să-i ia cu 
binişorul. Se miră că numai ei nu vor să-l creadă după ce 
peste cincizeci de sate s-au ridicat şi au prăpădit pe unguri 


şi acuma chiar au pornit trei oştiri de țărani spre Aiud. 
Trebuie să fi auzit şi ei ce se întâmplă, că doar mulți dintre 
buciumam îl cunosc mai de mult şi ştiu că de patru ori a 
fost la Viena şi a vorbit cu împăratul înălțat. Poruncile sunt 
în traista lui, înfăşurate frumos cum se cuvine unor porunci 
mult mai sfinte decât să le poată arăta oricui, mai ales că ei 
nici nu sunt în stare să le citească, fiindcă nu ştiu carte, şi 
sunt doar scrise nemțeşte. Deci să nu aibă nicio şovăire a 
crede că are poruncile împăratului, căci de-aici trebuie să 
meargă la Galda şi apoi la Aiud să nimicească toată 
sămânța de domni unguri şi bogăţiile lor să le lase pe seama 
oamenilor nevoiaşi care se luptă acuma pentru dreptate... 
Dar țăranii se arătau bănuitori, mereu îi puneau întrebări şi 
răspunsurile le întrerupeau cu râsete neîncrezătoare, ori 
batjocoritoare. 

— Astea-s vorbe de clacă! zise apoi un bătrân drept 
încheiere. 

— Ba-s minciuni, oameni buni! strigă iar primaru George 
Suciu, mai aprig. Dumnealui umblă cu porunci mincinoase 
ca să înşele pe oameni şi să-i nefericească! Toată rebelia 
asta cu minciuni a stârnit-o!... Dar dacă d-voastră sunteți 
cuminţi să puneţi mâna pe dumnealui să-l ducem în sat şi 
ori ne arată scrisul împăratului adevărat ori să-l dăm în 
seama cătanelor împărăteşti, să facă cu dumnealui ce-or 
face, numai să nu mai înnebunească pe oamenii noştri cu 
minciuni! 

Tovarăşii lui Horia începură să strige că ei nici morți nu vor 
îngădui să puie cineva mâna pe crăişorul lor. Unii țărani 
protestară că nimeni nu vrea să-i facă vreun rău, că în sat 
poate să arate poruncile cui vrea şi să se ducă cu 
Dumnezeu... Discutând însă mereu, întreaga adunare se 
puse în mişcare şi, tot vorbind, mai cu glume, mai cu sfada, 


ajunse în Bucium-Şasa. Aici cearta se aprinse din nou, când 
mai liniştită, când mai îndârjită şi ținu până pe înserate. 
Parte din oameni se împrăştiaseră şi acum rămăseseră față- 
n față Horia cu ai lui şi primarul cu vreo şaizeci de oameni 
credincioşi. În cele din urmă, simțindu-se superior, primarul 
George Suciu porunci unui gornic: 

— Hai, Trifoane, închideţi-i peste drum, în casa lui Macovei 
Băieşan că-i aproape, numai colea, şi luaţi seama să-i păziți 
până om vedea mai bine ce-i cu dumnealor! 

— la lăsaţi, feciori, nu vă iuțiți - zise Horia, potolindu-şi 
călăreţii — că ne-om răfui noi cu dânşii curând de tot! 
Ţăranii râseră cu dispreţ, numai gomicul, un bătrânel sfios, 
cu mustăţi rare şi ninse, rosti aproape spăimântat, ca şi 
când ar fi împlinit o fărădelege: 

— Na, faceţi bine şi veniți şi nu vă mai împotriviţi, că 
dumneavoastră sunteți puţini şi dumnealor sunt mulți şi 
nu-i bine să... 

Intrară toţi treisprezece într-o căsuță aproape părăsită. 
Încuind zăvorul tinzii pe dinafară, gornicul mai zise: 

— De cai să n-a veți grije, că-i bag în grajd şi le umplu 
ieslele. 

Un răstimp toți tăcură uluiți. Mai ales Iacob Topa nu-şi 
credea ochilor, parc-ar fi fost un vis urât. Regreta că n-a 
înfipt lancea în burta birăului ca baremi să se încingă o 
bătaie. Şi deodată zise: 

— Apoi tare frumos ne şade, măi feciori, dac-am îngăduit 
noi să fie batjocorit aşa fel crăişorul nostru de față cu noi, 
parcă am fi nişte zdrenţe! 

— Lasă, lacobe, că-i mai bine aşa! oftă Horia. Dacă n-om 
pătimi de la ai noştri, apoi de la cine? Cel puţin să afle toată 
suflarea că pe Horia buciumanii l-au vândut ungurilor! 
Călăreţii totuşi mormăiau aci indignați, aci înfricoşați. Iacob 


Topa propuse să spargă uşa şi să năvălească afară. Nimeni 
nu-l aprobă, căci pe ferestruicile casei se vedeau vreo 
treizeci de oameni, înarmaţi care cu topoare, care cu furci, 
puşi de primar să păzească pe cei prinşi până ce vor sosi de 
la Zlatna cătanele după care a trimis un gornic. 

Horia însuşi şedea pe laviţă, cu ochii pe fereastră, privind 
dus în noaptea ce cobora. Gândurile îl chinuiau. Ieri, când a 
aflat despre purtarea cătanelor față de Cloşca, a crezut că 
izbânda e aproape. Şi azi iată-l prins şi ameninţat să fie dat 
pe mâna domnilor tocmai de buciumanii în care-şi pusese 
mai multă nădejde, căci doar avea aici pe Ionuț Dandea, pe 
care-l făcuse căpitan îndată după adunarea de la Păltiniş. 
Unde să fie Ionuț? Să fi rămas la Abrud? EI, dacă ar afla că 
oamenii din satul lui au săvârşit ruşinea asta, ar zbura şi ar 
împiedeca vânzarea. Apoi iar îşi zise că, de va fi predat 
cătanelor, poate va păți şi el ca Cloşcuţ şi va fi lăsat în 
pace... 

Peste toate acestea însă o amărăciune grea îi sfâşia sufletul. 
Întâmplarea aceasta poate să fie o prevestire. Dacă de la 
început, cei ce ar trebui să fie tovarăşii lui, îndrăznesc a face 
una ca asta chiar când iobagii sunt stăpânii munților şi 
domnii nici nu cutează a se împotrivi, atunci ce va fi mai 
târziu când vor veni greutățile, când se vor ivi ispitele, când 
lupta va fi înverşunată şi va trebui poate să dea piept cu 
cătanele? 

Tovarăşii lui prinşi, zdrobiți de ostenelile şi zbuciumările 
zilei, adormiră care pe unde apucase. El singur veghea şi 
auzea de-afară vorbele oamenilor, fraţii lui de sânge, 
batjocorindu-l şi ocărându-l între dânşii. În gândurile şi 
planurile lui toate le-a socotit, numai aceasta nu. 

Auzi cântecul cocoşilor de miezul nopţii. Şi iar îl cuprinseră 
nădejdi ca nişte leacuri peste rănile inimii. Aşa ațipi apoi 


spre ziuă, şezând pe laviță, cu coatele răzimate de colțul 
mesei şi cu ochii pe ferestruica ce începea a se desprinde 
cenuşie din bezna nopții. Şi atunci avu iarăşi visul de 
odinioară, cu căpitanul țăranilor răzvrătiți aşezat pe tron de 
fier înroşit, cu mirosul cărnii smulse din trupul lui cu cleşte 
înroşit în foc. Dar acuma în locul căpitanului de demult se 
afla el însuşi, pe tronul roşu sfârâia chiar carnea lui şi 
mirosul de carne arsă îi gâdila nările. Se mira numai că nu 
simte nicio durere şi vru să strige cu glas izbânditor că nu-i 
pasă de tortură, că nu-l doare nimic... Atunci însă izbucni 
un vuiet de glasuri furioase ce-l copleşiră ca o revărsare de 
ape. 

În clipa aceea, deschizând ochii, văzu pe geam lumină de 
ziuă, deşi în urechi viitoarea de zgomote din vis continua 
mai vie. Apoi desluşi foarte bine glasul lui Ionuț Dandea 
tocmai sub fereastră: 

— Trăzneşte-l, Pavele, mama mamei lui de tâlhar!... Pe 
Horia, mă, să-l prindeți voi? Pe Horia? Dumnezeii io şi toți 
sfinţii care v-au făcut! 

— Na, c-a venit Ionuț! zise Horia către tovarăşii lui care, 
încurajați, se aruncară asupra uşii şi o smulseră din țâțâni. 
Afară, o ceată de câteva sute de țărani snopea în bătăi pe cei 
ce au păzit casa unde fusese închis Horia. Ionuț Dandea se 
repezi la el şi? 1 îmbrățişă, mormăind: 

— Doamne, Doamne, cum s-a putut întâmpla una ca asta? 
Apoi, fără să aştepte răspuns, adăogă către însoțitorii care 
tocmai ieşeau din casă: 

— Da şi voi bărbați sunteți ori mămăligă? Că trebuia să 
băgațţi sulițele în tâlhari, nu să vă lăsați ca nişte muieri! D- 
apoi dacă nu prindeam noi de veste şi veneau cătanele? 
Vreo patruzeci de țărani erau legați cobză în ogradă. 
Văzându-i, Ionuț Dandea uită pe tovarăşii crăişorului şi 


porunci deodată: 

— Haideţi, feciori, care aveți bâte mai zdravene?... Acu să 
mi-i întindeți pe jos şi să le trageţi câte cincizeci la spinare, 
dar ştii colea, cum puteți voi mai țeapăn, să ție minte câte 
zile-or trăi! lar până-i muştruluiți voi aci, alții să meargă să 
le aprindă casele!... Tată, du-te dumneata cu oamenii să nu 
greşească şi să aprindă alte case! 

Pe când vinovaţii primeau urlând vergile, un fecior sosi în 
goană vestind că vine o patrulă de cătane în sat. Ion Dandea 
strigă: 

— Lasă-i să vie că nu ne pasă de toate cătanele din lume! 
Noi ce suntem? Nu suntem oare cătane împărăteşti? 

Totuşi Horia porunci să iasă mai bine fratele lui Ionuț cu o 
ceată de oameni şi să-i întâmpine pe soldați, spunându-le 
că aici nu e lipsă de ei şi să se întoarcă liniştiți înapoi de 
unde au venit. Numai dacă cumva primarul George Suciu e 
cu dânşii, să-l prindă şi să-l aducă încoace la judecată. 
Oamenii plecară însă în zadar, căci patrula, văzând de 
departe mulțimea mare de țărani, nici n-a mai intrat în sat. 
Până la amiazi avură de lucru cu cei care ieri se 
împotriviseră crăişorului, căci Ionuț voia negreşit să dea o 
pildă tuturor cum vor fi pedepsiți neascultătorii de poruncile 
împărăteşti. Dar Horia socotise ca ziua de marţi să fie în 
Musca şi întâmplarea de-aici îi zădărnicise planul. De aceea 
după-amiazi plecă peste satul Muntari lăsând în grija lui 
Ionuț să isprăvească şi cu ungurii ascunşi în băile de la 
Roşia. Ca să-l ferească de vreo nouă poznă, Ionuț Dandea îi 
mai dădu optsprezece călăreți, să aibă laolaltă treizeci de 
bărbaţi care să-l poată apăra de orice primejdie. 

În aceeaşi seară, târziu, Horia ajunse în hotarul comunei 
Musca. Nu intră în sat, ci bătu la poarta unei case de la 
margine. leşi un bătrân în uşa tinzii. 


— Auzit-ai dumneata despre Horia? întrebă crăişorul din 
ogradă. 

— De auzit am auzit, cum nu, dar nu-l cunosc, că nu l-am 
văzut niciodată! răspunse țăranul cam uimit de întrebare. 

— Na, eu sunt Horia, şi să faci bine să ne dai să cinăm ceva 
şi apoi să ne laşi să ne odihnim cu feciorii, c-am umblat 
mult şi suntem osteniţi tare! 

— Apoi să vă dăm, cum să nu, numai să iertați cu ce-om 
putea, că suntem săraci - murmură țăranul. la scoală, 
babă, nu dormi, că uite, au venit nişte oameni de omenie şi- 
s flămânzi! 

Miercuri, ziua următoare, Horia se duse de dimineaţă la 
primărie şi trimise străjile să cheme degrabă pe săteni la 
porunci. Află că alaltăieri pe la amiazi a trecut pe-aici Cloşca 
şi Crişan cu mulțime de rebelişti şi că au plecat cu dânşii 
mulți bărbați şi flăcăi din sat. Horia se arătă mulțumit şi le 
ceru să-şi aleagă un căpitan care să aibă grije să nu 
pătrundă ungurii în sat şi să fie gata la poruncă să meargă 
unde va trebui. Mai cu seamă îi îndemnă să împlinească 
fără zăbavă toate poruncile lui, căci cine va şovăi va pieri în 
țeapă, iar casa îi va fi aprinsă şi prefăcută în cenugşe. 
Căpitanul satului răspunde cu capul de toate şi prin urmare 
să fie cu ochii în patru. 

A doua zi trecu în Lupşa şi apoi seara se întoarse la Bistra 
unde petrecu şi noaptea în casa căpitanului Ion lobagiu care 
era plecat cu Cloşca spre Galda. Vineri dimineața merse şi 
aici la primărie, să adune poporul. Acolo însă dădu peste 
Toader Cătană, căpitan pus chiar de dânsul, împărțind 
dreptate, fiindcă primarul domnesc era fugit ori ascuns de 
frica țăranilor. 

— Na, Toadere, cum merg treburile pe la voi? întrebă Horia. 
— Tot numai bine, domnule căpitan! răspunse 


Toader Cătană cu mândrie. Am botezat pe unguri şi acu e 
linişte şi pace. Dar se mai găsesc unii ascunşi pe care 
trebuie să-i judecăm. Şi apoi alte pricini, câte au oamenii... 
Iacă şi dumnealor! 

Îi arătă trei femei îmbrăcate româneşte, înfricoşate parcă şi- 
ar fi văzut moartea. Cea mai bătrână, văduvă, româncă, 
ascunsese pe celelalte două, străine, venite de prin părțile 
Clujului şi mergând la Criştior. Au sosit în Bistra tocmai 
duminecă şi, aflând despre rebelie, au tras la văduva 
aceasta, pe care o cunoşteau mai de mult, şi s-au îmbrăcat 
româneşte spre a scăpa de vreo primejdie din partea 
țăranilor. Un vecin le-a pârât şi aşa au fost aduse acuma la 
judecată pentru că au umblat cu înşelăciune. 

Pe când Toader îi povestea pricina, Horia se uita la cele două 
străine şi inima îi tresări încleştată de uimire. Din părțile 
Clujului, la Criştior! Una putea să aibă vreo cincizeci de ani 
şi era încă frumoasă. Cealaltă, desigur fata ei, nu era mai 
mare de optsprezece. Şi amândurora le stăteau aşa de bine 
straiele româneşti! Ochii lui se opriră în ochii plânşi ai 
femeii şi recunoscu pe domnița de la Criştior de acum vreo 
treizeci de ani. Subt privirea ei se simți înviorat ca şi când s- 
ar fi întors înapoi, în vremea aceea depărtată care a fost 
plină de visuri. Sufletul îi pâlpâia ca şi atunci încât îi stătu 
pe buze să-i spuie: „Domniţă eu sunt cel care ţi-am făcut 
vase româneşti odinioară şi care te-am purtat în inimă ca o 
icoană sfântă...” Alături de ea însă fetița întruchipa trecerea 
şi schimbarea timpurilor. Era întocmai ca şi maică-sa 
atunci, demult, şi poate că şi de dragul ei se zbuciumă 
inima vreunui iobagiu undeva... 

— Ce să facem cu ele, domnule căpitan? întrebă Toader 
respectuos. Le pedepsim, le botezăm, le... 

Horia se cutremură parcă l-ar fi trezit din somn. Repetă 


bâiguind: 

— Ce să facem? Apoi da, ce să... 

Se gândi că ele nici nu ştiu, încă n-au de unde, că la Criştior 
nu vor mai găsi decât ziduri ruinate şi morminte proaspete. 
Şi zise brusc, cu glasul blând ca o mângâiere, adresându-se 
lor, parcă numai ele ar fi fost acolo: 

— Duceţi-vă cu Dumnezeu... Noi nu ne războim cu 
muierile!... Duceţi-vă... 

Apoi către 'Toader, aproape rugător: 

— Lasă-le în pace, căpitane! Ce ne punem noi cu nişte biete 
femei, Toadere? 

— Prea bine, domnule căpitan! făcu Toader Cătană. De altfel 
chiar aşa socoteam şi eu... 

Horia se uită iar în ochii domniţei lui de odinioară. Ochii ei 
păreau a-l recunoaşte. Citi în ei o întrebare pe care gura ei 
nu cuteza s-o rostească. Apoi auzi glasul ei, aproape 
neschimbat, doar puțin umbrit de plâns: 

— Mulţumim... Şi Dumnezeu să te răsplătească... 
crăişorule! 

În vorbele ei era o părere de rău sau poate numai lui i s-a 
năzărit. Dar nu mai întoarse ochii spre ea. Aşteptă până ce 
ieşiră şi apoi, trântindu-se pe un scaun, strigă mânios: 

— Na, Toadere, să-mi aduni oamenii din sat la porunci! 


CAPITOLUL VII - CUMPĂNA 


Focul se întindea mai iute decât puteau să ajungă veştile 
până la Horia. Pe când îi raporta Crişan, la Păltiniş ce-a 
isprăvit el, căpitanii lui prăpădeau Baia de Criş, iar cete mai 
mici dădeau foc curților domneşti din Trestia, şi Lunca, şi 
cele două Luncoiuri, şi Hălmagiu şi Hălmăgel, şi Ociu şi 
altele. Pe urmă de-abia sâmbătă seara, la Cimpeni, o ştafetă 
trimisă de către popa Costan din Criştior, l-a înştiințat că 
Zarandul întreg e în mâinile românilor şi că două oştiri de 
țărani au pornit mai departe şi au coborât în valea 
Mureşului una luând-o în jos spre Zam şi cealaltă în sus 
spre Bălgrad, că cetele aceste au cuprins Brănisca, Bretea şi 
Ilia, Lesnic, Dobra şi Zam, apoi în sus Hârău şi Bârsău* 
Chemindia, Banpătaca şi Uroiu, Rapolt, Bobâlna, Foit, 
Geoagiu, Băcăinţi, Binținţi, Tişchinţi, că au trimis oameni să 
răscoale şi Valea Streiului şi Ţara Hațegului, ba se pregătesc 
să cucerească negreşit şi cetatea Deva... 

Acuma însă, în Bistra, a primit veste că vreo trei sute de 
țărani au încercat într-adevăr să cuprindă Deva şi au ajuns 
duminecă, adică la 7 noiemvrie, până la marginea oraşului, 
sub cetate, dar au fost întâmpinați de cătane împărăteşti şi 
aşa au pierit mai bine de şaptezeci de oameni, iar patruzeci 
şi patru au căzut prinşi în mâinile cătanelor. Cei prinşi au 
fost predaţi comitatului să-i judece ori să facă cu dânşii ce 
vor crede de cuviinţă. În aceeaşi zi toți au fost osândiți la 
moarte, fără nicio cercetare, şi în dimineața următoare 
douăzeci au fost scoşi în dosul cetăţii, lângă drumul spre 
Dobra, unde se săpase un şanţ mare şi călăul le-a tăiat 
capul cu paloşul, pe rând, împingând în groapă şi trupul 
după ce cădea capul. Se aude că marți şi ceilalți douăzeci şi 
patru au fost tăiați la fel. Căpitanul George Marcu întrebă: 
ce să mai facă? 

Horia ar fi vrut cel puţin să ştie unde se află oastea ţăranilor 


şi cât de tare este. Dar ştafeta, un flăcău crişan, nu-i putu 
spune decât că l-a trimis de la Şoimuş căpitanul şi că a 
schimbat trei cai numai ca să vie mai repede. Atâta mai 
adăogă că a fost şi dânsul printre cei ce au încercat să 
cuprindă cetatea şi că numai Dumnezeu l-a ajutat de a 
scăpat ca prin urechile acului de săbiile grănicerilor secui şi 
norocul că ştie înota că altfel s-ar fi prăpădit în Mureş cum 
s-au înecat şi alții, mulți de tot... 

Îşi cam dădea seama Horia că mişcarea a ajuns azi la o 
răspântie. Pornită pe neaşteptate şi urmărită cu iuțeală, a 
izbutit a speria pe domni şi a-i încurca. De aceea n-a fost 
nicăiri vreo împotrivire serioasă. Dar lucrurile nu vor putea 
merge aşa la nesfârşit. Oastea împărătească nu va sta 
mereu cu puşca la picior privind cum se dă foc țării. Încât, 
înainte de-a avea vreme domnii să se dezmeticească, ar 
trebui smulsă consimțţirea lor întru nimicirea privilegiilor, ca 
pe urmă împăratul să n-aibă decât a lua cunoştinţă. 
Socotind astfel, porunci căpitanului George Marcu la 
Şoimuş, pe Mureş, să puie pe vreun slujbaş din partea 
locului să facă o scrisoare ungurească pentru fişpanul de la 
Deva, spuindu-i dorințele norodului românesc precum i le 
trimite dânsul scrise de mina lui. Dacă domnii primesc 
cererile, va fi pace şi linişte îndată, iar dacă nu, atunci va 
merge chiar el, Horia, cu jurământ mare şi nu se va odihni 
până ce nu va face una cu pământul şi oraşul şi cetatea. 
Răspunsul să sosească repede, până duminecă seara, la 
popa Dănilă din Criştior şi să nu fie cu înşelăciune. 

Apoi însemnă cererile pe hârtie ca să nu greşească feciorul: 
comitatul dimpreună cu toți domnii şi toate neamurile lor să 
jure pe sfânta cruce: să nu mai fie domni ci fiecare să 
trăiască din slujba pe care o va dobândi de la înălțatul 
împărat; nemeşii cu moşii să părăsească de îndată 


pământurile; să plătească şi nemeşii biruri deopotrivă cu 
iobagii; pământurile nemeşeşti să fie împărțite iobagilor cum 
va orândui înălțatul împărat... 

În aceeaşi vineri seara şi tot în Bistra, un călăreț trimis de la 
Cricău de către feciorul său, îl înştiință că joi dimineața s-au 
întâlnit acolo şi ceata lui de oameni, şi a lui Crişan şi a lui 
Cloşca, şi că împreună au prăpădit curțile domneşti din 
Cricău, iar după aceasta au de gând să lovească la noapte 
curtea fişpanului din Galda şi să scoată din temniță pe 
Dumitru Todea şi pe Cianu Pascu. Să mai afle de asemenea 
că el a umblat peste tot bine cu oastea lui şi că Ursu Uibaru 
e tare credincios şi viteaz, că marți au făcut praf curțile 
domneşti din Ompoița, în Ighiel, în Ighiu, în Telna, în 
Bucerdea-Vinoasă, iar căpitanul Cloşca i-a spus că şi 
dânsul a făcut ispravă bună, numai că la Ofenbaia a trebuit 
să împuşte pe protopopul care a vrut să afurisească pe 
oameni pentru că asculta poruncile lui Horia. De altfel 
Cloşca a pus miercuri pe toți oamenii lui, peste o mie şi 
cinci sute, să jure pe cruce că nu se vor împrăştia până ce 
nu le va porunci dânsul, şi jurământul l-a luat popa Petre 
Iancu din Lupşa în valea Pârâul Turcului. Acolo pe urmă a 
venit un ofițer de husari şi a vorbit cu Cloşca şi i-a spus că e 
trimis pentru pace şi că are să se întoarcă joi cu un domn 
mai mare ca să facă pace cu oamenii. Dacă va veni - bine, 
ori să caute şi pacea; dacă însă nu vine domnul cel mare, se 
vor duce neapărat asupra Galdei cu toţii împreună, că sunt 
cam la cinci mii de suflete... 

Ziua de sâmbătă Horia o petrecu parte la Cîmpeni, parte la 
Vidra, sfătuindu-se cu bătrânii despre mersul treburilor. 
Înţelese de la mulţi că s-ar bucura dacă s-ar cădea la o pace 
bună, mai cu seamă că şi vremea a început să se 
înăsprească şi e greu să bată oamenii drumurile dacă nici 


măcar n-au cele trebuincioase. Sâmbătă seara, în Vidra, 
David Avram îl întrebă de-i adevărat că s-a pus pacea, că 
aşa s-aude c-ar fi adus vestea nişte feciori sosiți la Ponorel... 
În Albac nici nu apucă bine să răsufle că se şi pomeni cu 
George Nicula, amărât şi posomorit. 

— Da ce-i, măi nepoate? îi zise Horia. Ce-ai pățit de eşti aşa 
de supărat? 

— D-apoi am aflat c-ai mai venit pe-acasă... Şi tăcu. 

— Am sosit cu necazuri şi cu griji, măi George! făcu Horia. 
Că azi nu e vreme de altele, fără numai să cătăm să 
isprăvim cu bine ce-am început. 

— Da eu nu zic tot aşa, unchieşule? întrebă George jicnit. 
Aşa zic, dar văd că pe mine nici nu mă iei în seamă de 
parcă-s fleandura satului, zău cruce!.. Că pe George a lui 
Nistor l-ai pus căpitan, şi pe popa Gheorghiță şi pe Nuţu 
Todea a lui Ţilă, şi pe Toader Lazăr, iar pe Anghel al 
Manciului şi pe al lui Ţiloş i-ai făcut căprari, numai eu nu-s 
bun nici măcar de bucinător! 

Horia se încruntă puţin. Totdeauna se ferise de omul acesta, 
cu toate că nu-i făcuse niciodată rău. Acuma însă îi era şi 
mai silă văzându-i ochii întunecațţi, cu o privire piezişă de 
subt gene parc-ar fi stat la pândă. Ca să-şi alunge 
neplăcerea răspunse glumind: 

— Aşa-i, nepoate George, drept vorbeşti, dar vezi că tu stai 
acasă în vreme ce alții aleargă pe drumuri şi înfruntă 
primejdiile... Doară n-o să te fac căpitan peste muieri, 
omule! 

Râse cu poftă pân’ ce întâlni iar ochii nepotului. Atunci îşi 
curmă brusc veselia şi adăogă gânditor: 

— Ehei, George, roata norocului e cu toane! Mâine-poimâine 
cine ştie cum se învârteşte! 

— Chiar aşa-i! făcu George deodată cu o străfulgerare aspră 


pe toată fața. Tare înțelept grăişi. Nu ştie omul ce-aduce 
ceasul. 

— N-apoi vezi bine! încheie Horia cu o silă parcă ar fi atins o 
piele de şarpe. 

Când îl văzu ieşind, simți o uşurare ca după o spaimă 
apăsătoare. 

Spre amiază sosiră în Crângul Feregetului Cloşca cu Crişan 
şi un pâlc de căpetenii de-ale cetelor de țărani care fuseseră 
la Cricău. Căsuţa se umplu de oameni, şi tinda, ba mai 
rămaseră mulți şi pe-afară. 

— Da v-aţi întors cu toții? îi întâmpină Horia mirat şi 
nedumerit. 

— Ne-am întors! răspunse Cloşca. Am cumpănit şi ne-am 
sfătuit ş-am socotit că-i bine aşa! 

— Apoi dacă ați hotărât împreună, trebuie să fie bine! zise 
Horia mai apăsat. Numai să-mi spuneți şi mie ca să ştiu! 

— Cum să nu-ți spunem, Doamne fereşte! Că doară tu eşti 
crăişorul şi mai marele nostru şi fără tine noi nu suntem 
buni de nimic! 

Cloşca porni să-i povestească ce şi cum s-a întâmplat. 
Ceilalți se amestecau mereu,  îndreptându-l sau 
completându-l. Crişan în sfârşit nu-i mai putu suferi şi zise 
aspru: 

— la lăsaţi, măi oameni, să vorbească unul singur că 
almintrelea nu mai alege dumnealui nimica nici până mâine 
dimineață! 

Pe urmă Cloşcuţ o luă de la început, povestind cum a venit 
la dânsul miercuri spre seară un ofițer de husari, tânăr şi 
tare de treabă, vorbind româneşte mai bine ca un român, şi 
l-a întrebat care este pricina rebeliei şi care sunt jalbele 
oamenilor, căci e trimis de mai-marii lui să caute pacea. 
Cloşca i-a spus că ei vor săbii şi puşti şi să scape de domnii 


unguri şi i-a arătat şi o poruncă împărătească despre care 
însă ofițerul a zis că nu-i bună pentru că nu îndreptățeşte 
pe nimeni să ucidă şi să aprindă. Totuşi făgădui că are să 
raporteze mai-marilor săi şi că va veni cât de curând din 
nou, ori dânsul ori vreun domn mai mare, să puie pace, iar 
până atunci să meargă a doua zi popa Petre să-l caute, ca să 
vorbească mai de-aproape despre toate, să n-aibă nicio 
teamă că stă bun chiar el cu parola lui de cătană cum că n- 
are să i se întâmple nicio răutate popii. 

Au mas în noaptea aceea unde se aflau, căci a doua zi 
trebuia să sosească şi ceata lui Ion Horia dinspre Ighiu. A şi 
sosit şi după ce au prădat bine Cricăul, au poposit 
împreună pe dealul viilor dintre Tibru şi Cricău. S-au sfătuit 
joi seara toţi trei căpitanii şi s-au înţeles că vineri dimineața 
o parte să pornească spre Aiud peste Benic, iar cealaltă să 
lovească Galda, dar ocolind-o, ca să nu se întâlnească cu 
cătanele împărăteşti care mişunau prin Cricău acuma. Şi 
într-adevăr, vineri, pe la prânzul cel mic, s-a ridicat 
mulțimea şi a pornit precum se înțeleseseră. Tocmai când 
toată lumea era urnită, nişte oameni strigară din urmă să se 
oprească fiindcă un ofițer mare vrea să vorbească cu 
căpitanii. Cloşca pricepu că trebuie să fie cel despre care-i 
spusese alaltăieri ofițerul de husari şi porunci să se întoarcă 
înapoi oamenii care nu trecuseră încă valea, iar ceilalți să 
aştepte pe coasta dinspre Benic. Apoi Cloşca alese şase 
feciori voinici şi se duse înaintea ofițerului care era călare ca 
şi dânsul şi însoţit de doi husari şi de ofițerul de alaltăieri. 
Cloşca a întrebat dacă domnul e trimis de înălțatul împărat 
ori de către nemeşi, iar ofițerul, om frumos dar vorbind tare 
stricat româneşte, i-a spus că el e colonel al împăratului şi 
deci nu poate fi decât prieten al țăranilor şi că vrea să ştie 
cu cine vorbeşte şi cine e mai mare peste oamenii aceia. 


Când a auzit că mai mare este Ion, feciorul lui Horia, a cerut 
să vie dânsul la sfat. Cloşca i-a răspuns că el şi cu Horia 
sunt totuna şi că de altfel feciorul nici nu este aici acuma, 
dar, răzgândindu-se, adăogă că se duce totuşi să-l caute. Au 
chibzuit puţin cu Crişan şi cu Ion Horia şi s-au gândit că nu 
e bine să iasă feciorul, că-i prea tinerel şi apoi cine ştie ce se 
poate întâmpla. Fiindcă ofițerul tot nu-i cunoaşte, au pus pe 
Ursu Uibaru să se prefacă a fi lon Horia şi aşa s-a întors 
Cloşca împreună cu Ursul Uibaru şi cu toată ceata de 
oameni. Când a văzut însă ofițerul atâta mulțime, s-a cam 
speriat şi a strigat să se oprească mulțimea şi să se apropie 
numai căpitanii. Atunci oamenii s-au oprit şi au ieşit înainte 
Cloşca cu Ursu Uibaru, care închipuia pe lon Horia, şi cu 
căpitanii lon Mămăligă din Mogoş şi Avram Vasile din Lupşa 
şi David Onu Surdu din Muşca, aducând şi crucea de aur 
cu chipul împăratului. Au dat mâna cu colonelul şi l-au 
asigurat că se supun cu plecăciune înaintea înălțatului 
împărat pentru că şi ei sunt cătane împărăteşti şi slujesc 
poruncile împăratului. 

Şi a prins apoi ofițerul a-i descoase despre toate 
împrejurările şi întâmplările, iar ei i-au spus toate precum 
sunt şi s-au jeluit şi au cerut să scape de iobăgie, să fie 
primiți toți cătane şi să fie sloboziți acasă oamenii osândiți 
pe nedrept şi închişi în temniță la Galda. 

După ce a auzit toate, colonelul le-a spus că plângerile lor 
sunt drepte, dar că nu e bună calea pe care au apucat şi 
dacă voiesc să li se facă dreptate, atunci să-i tăgăduiască pe 
sfânta cruce că vor asculta poruncile lui, pentru că dânsul 
va face raport la comanda cea mare din Sibiu şi va aduce 
răspuns negreşit. Ei făgăduiră că vor asculta, numai să le 
spuie ce trebuie să facă. Şi ofițerul le porunci să se 
împrăştie îndată pe la casele lor şi să aştepte cu încredere şi 


răbdare cele ce vor urma, iar lui Ursu Uibaru, socotindu-l 
Ion Horia, îi mai porunci osebit să caute pe tatăl său, adică 
pe Horia, şi să aibă de grije ca nici celelalte trupe de rebelişti 
să nu mai săvârşească alte rele, iar el cu tatăl său de 
asemenea să meargă acasă de bună voie şi să primească 
mila împărătească. Cloşca spuse atunci colonelului că, dacă 
dumnealui se leagă pe cruce să le împlinească jalbele, el va 
asculta porunca şi oamenii lor se vor împrăştia până ce va 
veni răspunsul în scris, dară răspunsul să fie peste o 
săptămână; pentru răspuns vor veni tot aici cu toți oamenii 
ca să audă toți răspunsul şi să se liniştească. Ofițerul însă 
zise că el nu vrea şi nu poate să aibă tocmeli şi învoieli cu 
asemenea mulțime de oameni, căci oamenii trebuie să stea 
pe-acasă, să-şi vadă de treburi şi de muncă, ci învoiala are 
s-o facă numai cu căpitanii şi cu bătrânii şi mai ales cu 
Horia, dacă el este mai-marele tuturor. Atunci Cloşca spuse 
că e bine şi aşa şi că deci să se întâlnească vinerea viitoare 
la Cîmpeni, iar ca o dovadă că nu e la mijloc amăgire, 
dumnealui să sloboade îndată pe popa Petre şi pe cei trei 
oameni ce-au fost cu dânsul, fiindcă ei s-au dus chemaţi de 
către domnul ofițer aci de față şi nu s-au mai întors, încât 
trebuie să se afle în prinsoarea cătanelor. Colonelul 
răspunse că nu ştie nimica despre oamenii aceştia, dar că-i 
va trimite neapărat acasă dacă cumva au fost prinşi de 
cătanele lui. Pe urmă Cloşca şi cu ceilalți căpitani au jurat 
pe cruce că-şi vor ţine făgăduinţa şi se vor împrăştia şi vor 
sta liniştiți şi vor înştiința despre învoiala aceasta şi pe 
Horia, iar colonelul a jurat de asemenea şi a sărutat crucea 
cum că va umbla să se împlinească dorințele ţăranilor şi va 
merge la întâlnire la Cîmpeni. 

Apoi dânşii s-au întors la oamenii lor şi le-au vestit porunca 
să se împrăştie şi să aibă răbdare o săptămână că domnul 


ofițer va aduce pacea la Cîmpeni. Colonelul a venit şi dânsul 
în mijlocul oamenilor şi oamenii s-au descoperit cuviincios, 
iar spre întărire a spus şi dumnealui: „Noi credem ce zic 
oamenii aceştia de omenie, căpitanii voştri, căci sunt oameni 
drepţi. Şi vedem că chipul acesta pe cruce e chipul 
împăratului şi eu mă plec înaintea chipului împăratului, dar 
până la a opta zi să fie pace şi linişte şi a opta zi vom merge 
la Cimpeni şi vom vedea ce-a fi!” Apoi oamenii s-au 
împrăştiat îndată şi colonelul a plecat, lăsând în urmă o 
cătană până va vedea ce e cu cei prinşi. Şi peste vreun ceas 
au sosit într-adevăr cei trei oameni, pe care-i prinseseră 
cătanele la Mesentea, dar popa Petre nu, căci colonelul a 
trimis vorbă că nu se află acolo, în Galda, la dânsul... 

— Uite aşa am umblat - încheie Cloşca - şi aşa ne-am 
despărțit şi am pornit încoace, iar feciorul tău a rămas în 
Mogoş, să se mai sfătuiască cu oamenii, şi va veni mai pe 
urmă. Acu, dac-ai auzit toate, ai să ne spui de-am făcut bine 
ori rău! 

Horia ascultase liniştit, uitându-se în gura lui Cloşca şi 
numai uneori spre ceilalți care oftau, mai aruncau câte-un 
cuvânt de completare şi astfel tăceau cu ochii când la Horia 
şi când la Cloşca. Ascultând însă cu mare luare-aminte, 
observă fără să vrea că Cloşca niciodată n-a vorbit atât de 
peltic ca azi, şi se întreba oare de ce vorbeşte aşa? Când 
însă isprăvi povestea, el stătu pe gânduri îndelung, uitându- 
se drept în ochii lui Cloşca unde vedea îndrăzneală şi 
încredere, şi aşteptare. 

— Şi zici că a jurat şi el pe cruce? întrebă apoi. 

—A jurat şi a sărutat crucea! întări Cloşca, sprijinit 
zgomotos de ceilalți. 

Horia iar tăcu un răstimp şi apoi iar întrebă: 

— Şi a spus că vineri aduce răspunsul la Cîmpeni? 


Acuma vorbiră toți deodată, mărturisind cu toţii că aşa s-a 
legat colonelul cu jurământ mare. 

— Apoi numai să nu ne fi amăgit - zise Horia făcând astfel 
îndată tăcere - că vorbe şi făgăduieli multe am avut noi şi 
nu ne-am ales după ele cu niciun folos! 

Câţiva aprobară, devenind brusc neîncrezători. Crişan însă 
zise foarte hotărât: 

— Cuvântul de cătană e cuvânt drept, aşa să ştiţi, oameni 
buni, că doar eu am fost cătană, iar ofițerul nu minte 
niciodată! Dacă ar fi fost vreun dregător ţivil, m-aş fi temut 
de înşelăciune, dar când am auzit cu urechile mele pe 
domnul colonel că „peste opt zile om merge la Cimpeni”, îmi 
pun capul că vineri are să fie la Cîmpeni! 

Horia se uită lung la dânsul şi zise numai atâta: 

— Na, bine! 

— Vineri, la Cîmpeni, să vorbeşti tu cu dânsul şi ai să 
înţelegi dacă umblă cu înşelăciune! adăogă Cloşca, simțind 
că Horia tot are îndoieli. Şi dacă om vedea că a cătat numai 
să ne amăgească, apoi nici noi nu ne-om lăsa de batjocură 
şi ne-om ridica iară cu mic şi mare. 

Dar Horia zâmbi. Adevărat că războiul se face pentru pace. 
În război totuşi nu se poate vorbi despre pace până ce nu 
eşti sigur că se poate face o pace bună. Că luptătorul, când 
s-a întors odată acasă, anevoie îl mai urneşti a doua oară la 
război. Dacă ofițerul nu a fost de bună-credință, apoi vineri, 
chiar dacă va veni, are să amâie din nou răspunsul şi în 
vremea asta domnii şi dregătorii şi cătanele vor începe să 
sperie pe oameni şi să-i amenințe şi poate chiar să-i 
schingiuiască, încât să le treacă pofta şi curajul de a se mai 
scula. Şi atunci nu va mai rămâne decât să-i prindă pe 
dânşii, căpeteniile răzmeriței, să-i tragă în țeapă ori să-i 
spânzure şi s-a sfârşit toată povestea... De aceea bine au 


făcut ce-au făcut, numai să dea Dumnezeu să nu fie la 
mijloc amăgire şi înşelăciune. 

George Crişan plecă cel dintâi, să treacă pe-acasă puțin şi 
apoi să se repeadă în Zarand să vadă ce s-a mai petrecut pe- 
acolo în lipsa lui. De altfel ceilalți crişeni, care fuseseră cu 
dânsul până la Cricău, acuma trebuia să fi ajuns prin satele 
lor. 

lar când se împrăştiară şi ceilalți de rămase cu dânsul 
numai Cloşca, între patru ochi, în odăița săracă, 
întunecoasă şi plină de mirosuri grele, Horia zise încet, 
şoptit şi cu o tristețe în glas parcă ar fi vorbit din 
străfundurile trecutului: 

— Cloşcuţ, frate de cruce şi tovarăş credincios în toate, iacă 
începe sfârşitul visului nostru! 

Cloşca se spăimântă şi de glasul lui şi de înțelesul vorbelor. 
El nu putea pricepe deloc îngrijorarea lui Horia. Dimpotrivă, 
era puternic convins că vinerea viitoare va începe negreşii 
fericirea pe pământ, adusă de către ofițerul împărătesc. 

— Tu eşti om de omenie şi nu cunoşti toate relele oamenilor 
- urmă Horia. Eu însă am păţit mai multe şi-mi dau bine 
seama, că-s şi mai bătrân. Din clipa când ați făcut voi 
învoiala cu mai-marele cătanelor, s-au schimbat deodată din 
temelii împrejurările. Până atunci noi eram deasupra şi 
izbeam unde socoteam mai nimerit şi ne simțeam puternici. 
Acuma am ajuns noi dedesubt, să suferim loviturile şi să ne 
apărăm numai, în loc să mai putem lovi. Şi asta e mare 
deosebire, frate Cloşcuţ! Până azi iobăgimea întreagă din 
toată țara a avut încredere şi nădejde în noi; de-aci încolo 
Dumnezeu ştie ce-om mai putea face... Acu, degeaba, s-a 
isprăvit! Om vedea vineri ce-o mai fi, dar eu încredere în 
domni n-am! Că acolo, la Cricău, voi ați pus pace, iar ieri 
popa Gheorghiță a primit aci poruncă aspră de la vlădica 


din Sibiu să oprească pe oameni de la orice rebelie şi să ne 
afurisească pe noi, adică pe mine, că-s căpetenia 
fărădelegilor împotriva stăpânirii domneşti. Uite-aşa, măi 
frate Cloşcuţ! Umblă cu momeli de pace ca să ne despartă 
pe noi de oameni şi apoi să ne nimicească pe rând!... Poate- 
om mai trăi şi-om vedea mai lămurit curând de tot!... Mai 
du-te dar pe-acasă să-ți vezi de nevastă şi de moşie, numai 
ia seama bine să nu pici în mâinile domnilor c-apoi nu ştiu 
zău dacă ne-om mai întâlni vreodată! 

În aceeaşi zi Horia plecă la Mărişel, peste munţi, în 
comitatul Clujului, să ducă şi acolo poruncile împărăteşti. 
Apoi marți seara se întoarse acasă. Încerca să se arate 
mulțumit, să se prefacă plin de nădejdi, i nu izbutea deloc. 
De altfel şi veştile ce i le aduceau oamenii nu prevesteau 
nimic bun. Pretutindeni unde iobagii s-au potolit şi au 
revenit, domnii ori dregătorii guvernului începeau 
schingiuirile şi uciderile celor bănuiți măcar că ar fi avut 
vreo parte în mişcarea împotriva ungurilor. În acelaşi timp 
cârmuirea dăduse o poruncă prin care sfătuia pe țăranii 
răzvrătiți să se împrăştie şi să se întoarcă pe-acasă, 
făgăduind iertare celor ascultători, iar pe rebelişti 
amenințându-i cu grele pedepse. Porunca umbla din sat în 
sat, se comunica oamenilor prin bâlciuri şi în biserici, 
răspândind în suflete temere şi descurajare, mai ales că şi 
preoții vesteau porunci vlădiceşti ca nu cumva iobagii să 
asculte amăgirile şi înşelăciunile lui Horia şi ale tovarăşilor 
lui de nelegiuiri... 

Împotriva acestor porniri concentrice asupra sufletului 
poporului, la care se mai adăoga sosirea armatei împărăteşti 
din toate părțile, el era osândit să stea cu mâinile în sân, 
neputincios, legat de jurământul căpitanilor. Vedea bine că 
pentru potrivnicii lor jurământul n-a fost decât o comedie 


prin care să potolească furia mulțimii răsculate şi totuşi el 
nu putea să-l calce şi să poruncească să meargă înainte cu 
pârjolul. Numai în inima lui clocotea înverşunarea şi scârba 
că bieții lui tovarăşi şi frați au putut fi înşelați cu atâta 
neruşinare de către chiar domnii şi cârmuitorii care-i 
învinovățeau pe dânşii de sălbătăcie. 

O singură nădejde îl mângâia: că toate acestea s-ar putea să 
stârnească, dacă nu în toţi, cel puţin în sufletele mai tari, o 
îndârjire mai aspră împotriva schingiuitorilor. De aceea 
toate  veştile ce-i veneau le împărtăşea îndată celor 
dimprejurul lui ca să se poată duce mai departe. 

Joi dimineața primi de la George Crişan ştirea că un domn 
român, anume Molnar, trimis de către cârmuire, a fost ieri 
şi s-a întâlnit cu dânsul la Valea Bradului şi au încheiat o 
înțelegere să fie pace şi în Zarand până va veni răspunsul 
stăpânirii de la Sibiu asupra durerilor româneşti. Adăoga 
însă că el, ce-i drept, a poruncit oamenilor să se împrăştie 
pe-acasă, dar încredere multă n-are în făgăduielile 
domnului tivil şi de aceea în taină a trimis porunci în toate 
satele să fie toți gata să se ridice când va fi trebuință... Horia 
primi cu mare mâhnire vestea dar la sfârşit tristețea înflori 
un zâmbet. Neincrederea lui Crişan în domnul țivil i se 
părea tot atât de glumeaţă ca şi încrederea lui zgomotoasă 
de deunăzi în cuvântul de cătană. 

Pe la amiazi sosi iar Cloşca în Crângul Feregetului. Era tot 
încrezător, mai cu seamă pentru că de luni până acuma, 
deşi a stat mereu pe acasă, în Cărpiniş, n-a venit nimeni din 
partea stăpânirii nici măcar să-l cerceteze, necum să-l 
prindă. El a fost totuşi cu ochii în patru, pentru brice 
împrejurare. Crede că ofițerul va pica mâine la Cimpeni şi va 
aduce dreptatea. 

— Apoi chiar bine-i să crezi baremi tu, Cloşcuţ — îi zise Horia 


- că altfel numai Domnul din cer ştie ce are să se întâmple! 
Ca să împlinească întocmai învoiala de la Tibru, se aleseseră 
câte doi bătrâni din fiece comună care, împreună cu 
căpitanii, să se întâlnească la Cimpeni cu ofițerul 
împărătesc. Horia cu Cloşca, cu popa Gheorghiţă şi cu doi 
jurați din Albac porniră joi seara în vale să ajungă la 
Bogdăneşti spre miezul nopţii, unde aveau să se adune şi 
ceilalți din satele dimprejur. 

Şi vineri, spre prânzul cel mic, vreo patruzeci de oameni 
îmbrăcaţi în haine de sărbătoare, prin lapovița tomnatecă, 
pe jos, coborâră în Cîmpeni, cu Horia şi Cloşca în frunte, 
tăcuți, cu inimile strânse aprig în cleştele aşteptării. Intrară 
pe ulița cea mare până aproape de piaţă unde fură 
întâmpinați de primarul comunei, speriat că iar are să se 
petreacă vreo poznă. 

— N-a sosit cumva aci un ofițer mare împărătesc ca să ne 
caute pe noi? întrebă Cloşca grăbit, aproape cu înfrigurare, 
ca şi când ar fi fost vorba de mântuirea sufletului său. Că 
aşa ne-a făgăduit că are să vie vineri, adică cum ar fi azi, să 
se întâlnească cu noi şi să ne aducă un răspuns. 

— N-a sosit, oameni buni — făcu primarul. Poate să pice mai 
târziu, dar până acuma n-a sosit niciun ofițer şi nici măcar 
vreo cătană proastă. Numai domnul protopop Adamovici din 
Abrud a venit de-aseară şi a chemat oamenii să le vestească 
poruncile stăpânirii... 

Horia nu se arătă triumfător, deşi vedea că i se împlineşte 
proorocirea, dar îi sfătui să se întoarcă acasă şi să nu mai 
piardă vremea pe-aci, că ofițerul, de n-a venit până acuma, 
nici nu mar vine. Cloşca, însă, încăpățânat, stărui să mai 
aştepte măcar până la amiazi, să nu zică ofițerul că ei n-au 
venit, şi să se odihnească puţin că drumul a fost lung şi 
greu. 


— Bine, să mai aşteptăm - murmură Horia nu tocmai 
mulțumit, dar dorind să facă pe placul lui Cloşca, deşi ştia 
că e în zadar. 

În vreme ce Cloşca împreună cu Ursu Uibaru şi alții mai 
tineri intrară mai în oraş, să mai întrebe şi pe oameni 
despre ofițerul împărătesc, nevrând să se încreadă numai în 
vorbele birăului, Horia cu bătrânii se retrase la Toader 
Berindei unde aveau să se întoarcă şi ceilalți. 

Spre amiazi se adunară iarăşi cu toții. Cloşca fierbea şi 
stăruia să mai aştepte şi după-amiazi, că nu se poate să 
mintă un domn aşa de mare. Era cât p-aci să-i convingă, 
când Toader Topa sosi din piață cu o veste care-i ului pe 
toți. Anume el cu Ursu Uibaru s-au oprit în piață unde 
tocmai protopopul din Abrud vorbea oamenilor adunați 
acolo şi-i sfătuia să se lepede de Horia şi de toți rebeliştii şi 
să fie supuşi şi ascultători de stăpânire că altminteri mânia 
împăratului are să-i ajungă negreşit. Ei au ajuns în piață 
când protopopul citea norodului o nouă poruncă a cârmuirii 
cum că cine va prinde pe căpeteniile răzmeriței va primi 
drept răsplată cinzeci de zloți, iar din comuna care-i va 
ascunde şi oploşi trei bătrâni dimpreună cu primarul vor fi 
traşi în ţeapă. Toată lumea asculta cu capul gol cuvintele 
protopopului, numai Uibaru stătea cu căciula pe-o ureche, 
ca totdeauna. Când l-a văzut preotul, i-a poruncit să scoată 
căciula, ori de nu să plece şi să-şi vadă de drum. Ursu 
Uibaru însă i-a răspuns țanțoş, cum i-e obiceiul, că el e 
căpitanul crăişorului şi nu scoate căciula decât înaintea lui 
Horia şi a împăratului. Protopopul s-a umplut de mânie şi a 
început a se plânge mulțumii că uite cum a ajuns să fie 
batjocorit el, om bătrân şi slujitorul sfintei biserici, şi a 
cerut oamenilor să prindă pe Uibaru şi să-l lege şi să-l dea 
pe mina cătanelor, să-l mai înveţe omenie. Oamenii nu ştiau 


ce să facă, să asculte ori să n-asculte porunca protopopului. 
În sfârşit vreo zece lupşeni l-au legat pe Ursu Uibaru şi l-au 
pus în căruța protopopului şi l-au trimis la Abrud să-l 
judece cătanele. 

— D-apoi tot umblând după ofițerul vostru să nu ne 
pomenim prinşi cu toţii şi în lanțuri, măi oameni, c-ar fi 
păcat! strigă deodată Petre Nicula din Vidra. 

— Am mai trăsnit eu pe cel din Lupşa, dar pare-mi-se că 
nici ăsta n-are să scape teafăr! scrâşni Cloşca mai furios ca 
toți. 

Se cărăbăniră înapoi. Horia, îngândurat, spuse şi celorlalți 
că el se duce acasă, la Albac, şi nici nu mai vrea să ştie de 
ofițeri şi de pace şi niciun alt soi de domni, ci va face tot ce 
va putea ca să continuie mişcarea iobagilor şi s-o întindă în 
toată țara. Soarta lui Ursu Uibaru e soarta tuturor. Se vede 
prea bine că domnii, cu cătanele dimpreună, nu caută decât 
să descurajeze pe oameni şi să prindă pe căpitani ca astfel, 
despărțindu-i, să isprăvească cu toți mai repede şi să 
înăbuşe avântul oamenilor spre dezrobire. Numai Cloşca nu 
se putea hotări a crede că un ofițer mare ar fi în stare să-şi 
calce jurământul. Plecă şi el cu Horia la Albac, dar hotărât a 
trimite şi mâine câțiva oameni la Cîmpeni să întrebe dacă n- 
a venit cumva ofițerul cu pacea. 

— Apoi dacă vine, bine de bine, iar dacă nu, ne-om bate şi 
cu cătanele şi nu ne-om lăsa batjocoriți aşa de rău! încheie 
dânsul cu un oftat. 

Şi lăsă pe Iacob Topa în Bogdăneşti, să mâie acolo, să mai ia 
vreo zece feciori şi să mai întrebe mâine, prin Cimpeni, 
despre mai-marele cătanelor. 

Iacob Topa nu era bucuros de însărcinarea aceasta. Ilubea 
atât de mult pe Horia că era fericit să fie mereu în preajma 
lui şi să împlinească numai poruncile lui. Apoi, după ce a 


văzut cum a fost prins şi legat Ursu Uibaru, îi era frică, în 
sinea lui, să nu pată şi el la fel din partea ofițerului în care 
Horia, cel mai înțelept dintre toţi, nu avea nicio încredere. 
Totuşi a doua zi, sâmbătă, însoţit de vreo doisprezece 
oameni, toți călări, se întoarse la Cimpeni. Pe când coborau 
dealul agale, Iacob zări la marginea comunei un pâlc de 
husari, poate vreo patruzeci de oameni. Se opri încurcat. 
Poate să fie ofițerul căutat, dar poate să fie şi alte cătane 
care să fi venit înadins să prindă pe țăranii bănuiți de-a fi 
dintre cei răsculați. N-avu însă vreme multă de cugetat căci 
doi husari se şi apropiară de dânşii în galop mare şi 
întrebară cine sunt şi ce caută? 

— D-apoi noi căutam pe ofițerul împărătesc care ne-a 
făgăduit să vie la Cîmpeni cu pacea şi cu dumnealui am 
vrea să vorbim, dacă a venit! zise Iacob. 

În vreme ce husarii căutau să-i descoase, lacob văzu 
înfricoşat că se apropie şi ceilalți, în frunte cu un ofițer 
despre care un om din Secătura îi şopti că e chiar domnul 
de la Tibru, că el a fost acolo şi l-a văzut. Cei doi husari se 
dădură la o parte, iar țăranii se descoperiră în fața ofițerului 
care întrebă: 

— Pe mine mă căutați, oameni buni? 

Iacob prinse curaj şi răspunse că a fost trimis să întrebe 
dacă Horia şi cu ceilalți oameni pot veni să se întâlnească cu 
dumnealui, precum s-au înțeles, că au umblat şi ieri pe-aici 
şi l-au căutat şi, negăsindu-l, s-au întors acasă. Ofițerul îi 
spuse apoi cu blândeţe ca să vie fără nicio grije Horia şi 
bătrânii mâine duminecă, să afle răspunsul ce l-au adus, că 
el îi va aştepta în Cimpeni. 

Mai mult în galop a mers Iacob Topa până la Albac, să ducă 
ştirea despre sosirea ofițerului împărătesc. Cloşca se înveseli 
şi mereu zicea: 


— Na vezi, frate Ursule, că n-a mințit? 

Toată noaptea bucinătorii, de la Scărişoara] până la Sălciua, 
dădură semnul de adunare, să-l afle toate satele şi toți 
oamenii. Munţii şi codrii clocoteau ca în ajunul unei mari 
bătălii hotărâtoare. 

Şi duminecă pe la amiazi vreo mie de oameni erau adunați 
tot în Bogdăneşti, aproape de Cimpeni. Horia trimise pe 
primarii şi juraţii comunelor să vestească pe ofițerul 
împărătesc că a sosit şi că îl aşteaptă să vie dumnealui. 
Peste vreo două ceasuri aceştia aduseră răspunsul că 
întâlnirea va fi pe şesul cel mic din sus de Cimpeni... 
Porniră cu toții. Fiind şi zi de sărbătoare, şi vreme bună, toți 
erau primeniți curat, încât se înălbi câmpul de dânşii. Nici 
nu apucară bine să se oprească şi să răsufle, că şi sosi în 
fuga calului ofițerul împărătesc, întovărăşit de unul mai 
tânăr (Cloşca spuse că e tot cel de la Părâul Turcului) şi de 
vreo doisprezece husari. 

Din gloata de ţărani se alese atunci Horia şi Cloşca şi popa 
Gheorghiță cu zece bătrâni, să întâmpine pe solul 
împăratului. În fața lui îşi scoaseră căciulile şi aşteptară să 
deschidă el vorba. 

Locotenent-colonelul Schultz, om de vreo patruzeci şi cinci 
de ani, chipeş, puţin cărunt dar cu mustața neagră 
voinicească, îşi aruncă ochii scăpărători peste mulțimea de 
oameni, ca şi când ar fi vrut să-şi dea seama de gândurile 
lor. Călare pe un roib neastâmpărat, cu cişmele strimte şi 
pantalonii roşii, cu atila roşie peste care-i atârna în spate 
ledunca îmblănită, cu boneta mică de husari dată puţin pe- 
o ureche, făcu țăranilor impresia ca şi când s-ar fi aflat 
chiar în fața împăratului. El însuşi simți aceasta şi întrebă: 
— Horia e aici?... Care e Horia? 

— Eu! răspunse crăişorul, făcând un pas înainte şi uitându- 


se drept în ochii ofițerului. 

Se priviră lung. Horia, în cojoc lung, alb, cu figura cuminte 
şi energică, cu părul scurt, nins, deşi nu era înalt, păru 
colonelului într-adevăr capul mulțimii. Totuşi repetă: 

— Dumneata eşti Horia? 

— Eu, măria ta! zise Horia neclintit, în vreme ce ceilalți 
întăriră că da, el este. 

— Pentru că... 

Ofiţerul vroia să spună: pentru că rândul trecut în loc de Ion 
Horia i s-a înfățişat altul pe care alaltăieri i l-au adus 
arestat la Abrud. Dar se întrerupse, căci acuma avea altă 
însărcinare şi nu putea să-i compromită reuşita stârnind 
bănuieli iobagilor. Schimbând repede vorba, spuse celor din 
fața lui, cu glas tare însă, ca să audă cât mai mulți din 
ceată, că a raportat mai-marilor săi plângerile şi aduce 
acuma porunca celor mai mari ca bătrânii şi căpitanii lor să 
meargă miercuri tot acolo unde s-au întâlnit întâia oară ca 
să afle poruncile împărăteşti din chiar gura gheneralului 
neamt care va veni negreşit la Cricău. 

— Apoi noi singuri până la Cricău nu mai putem merge — 
răspunse Cloşca, parcă amânarea aceasta nouă l-ar fi jicnit 
mai ales pe dânsul. Că drumurile-s rele şi vremea începe să 
se strice şi dacă ne-am duce toți câți suntem aici, noi nu 
chezăşuim că n-au să se întâmple pozne, că atâta amar de 
om ce să mănânce pe drum şi unde să se găzduiască... 
Locotenent-colonelul ascultă liniştit, rotindu-şi mereu 
privirile asupra tuturor, şi apoi zise deodată aspru: 

— Dacă n-aveţi încredere să mergeţi singuri, înseamnă că 
nu vi-e sufletul curat. De-aceea să-mi spuneți drept şi fără 
zăbavă dacă vă dați seama că ați păcătuit prin fărădelegile 
ce le-aţi săvârşit şi prin care ați stârnit mânia înălțatului 
împărat? 


Mulțimea, impresionată de cuvintele ofițerului, căzu în 
genunchi, iar un bătrân strigă tare cu glas plângător: 

— Am greşit, măria ta, vedem prea bine, dar ne rugăm de 
prea înălțatul împărat să ne ierte, că noi ne supunem cu 
credință poruncilor împărăteşti şi aşteptăm mereu să ni se 
facă dreptate şi nouă, amărâțţilor de iobagi! 

Când se potoli puțin zgomotul mulțimii, Horia adăogă: 

— Am fost siliți să facem ce-am făcut că numai astfel mai 
puteau să ajungă până la urechile maiestăţii sale 
rugămințile noastre şi soarta amară ce-o îndurăm de atâta 
vreme fără nicio încercare de îndreptare! 

— Dacă recunoaşteți că ați greşit, să-mi spuneți îndată cine 
v-a amăgit să faceți toate relele ce le-aţi făcut? întrebă iar 
ofițerul. 

— Ţara întreagă a făcut ce-a făcut! răspunse popa 
Gheorghiță repede. Că noi ne-am tot jeluit şi ne-am rugat să 
ni se facă dreptate şi înălțatul împărat a dat mereu poruncă, 
dar nimeni n-a vrut să asculte şi tot mai rău ne-au 
năpăstuit şi domnii, şi dregătorii, şi... 

Horia şi Cloşca scoaseră din traistă nişte vrafuri de hârtii, 
tot porunci împărăteşti, şi le întinseră colonelului, să se 
convingă că ajunsese cuțitul la os când s-a pornit răzmerița. 
Ofiţerul răsfoi hârtiile, dădu din cap mormăind, apoi le trecu 
celui tânăr, care ştia mai bine româneşte, să explice 
oamenilor că niciuna din poruncile acestea nu i-a îndrituit 
să-şi facă singuri dreptate, omorând, aprinzând şi jefuind pe 
unguri şi pe domni. 

— Numai nişte oameni răi şi fără suflet au putut să vă 
amăgească să păcătuiți astfel! urmă colonelul. Acuma ce 
veți pătimi, numai acelora să le imputațţi şi nu altora. Pentru 
orice întâmplare însă puteţi alege câțiva oameni care să 
meargă miercuri la Sebeş unde e scaunul comisiunii ce s-a 


trimis anume pe seama voastră, ca să asculte acolo porunca 
înălțatului împărat! 

Când auzi poporul numele împăratului iar căzu în genunchi 
şi diferite glasuri făgăduiră că vor trimite pe bătrâni la 
Sebeş. 

— Fiindcă recunoaşteți că aţi greşit — reluă ofițerul — trebuie 
să vă dați seama de asemenea că ați fost amăgiţi şi înşelați 
de către căpitanii voştri. Prin urmare, dacă vreți să 
dobândiți uşurarea şi poate chiar iertarea înălțatului 
împărat, eu vă sfătuiesc şi vă poruncesc să predați fără 
întârziere cătanelor toate puştile şi alte arme ce aveți, şi apoi 
să-mi dați mie prinşi, aci pe loc, pe căpitanii care v-au 
amăgit şi v-au înşelat ca să-şi poată lua pedeapsa ce li se 
cuvine! 

— Ce arme s-avem noi, măria ta? răspunseră mai mulți 
deodată. Vai de păcatele noastre! Că doară măria ta vezi că 
numai bâtele noastre obişnuite le avem în mână, ca să ne 
ferim de câini şi să ne sprijinim bătrânețele în ele. Şi când s- 
au sculat oamenii deunăzi, cu furci şi cu topoare şi cu coase 
s-au sculat, numai ici-colo a avut cineva vreo puşcă de 
vânătoare... 

Şi toată lumea aprobă iar unii îşi arătau bâtele ridicându-le 
deasupra capetelor, până ce colonelul făcu semn cu mâna 
să se liniştească şi zise: 

— Să răspundă numai bătrânii că altfel nu pricep nimica! 

— Aşa, măria ta adăogă David Avram care se afla între cei 
de față. N-avem arme precum n-avem nici căpitani, fiindcă 
toate câte s-au întâmplat țara întreagă le-a făcut şi focul a 
venit peste noi de pe Criş şi noi numai cât ne-am unit cu 
crişenii şi ne-am dus cu dânşii până la Galda, dar dacă ai 
venit acolo măria ta şi ne-ai vestit porunca împărătească 
precum ca să ne ostoim, apoi ne-am întors cu toţii acasă şi 


am stat mereu pe-acasă şi am aşteptat iertarea înălțatului 
împărat şi împlinirea dreptăţii şi pentru noi cei oropsiți de 
Dumnezeu şi de oameni! 

Alți bătrâni se jurară de asemenea că poporul n-are arme şi 
că nu poate să-i predea niciun căpitan pentru că n-a fost 
între dânşii niciun căpitan. 

Atunci colonelul se ridică în scări şi prinse a vorbi foarte 
repede şi poruncitor ca în fața soldaților pedepsiţi: 

— Eu sunt cătană şi nu ştiu vorbă multă! Deoarece toate 
hârțoagele voastre se află în mâinile acestor doi oameni, 
Horia şi Cloşca, aci, în fața mea, şi cred că şi voi îi socotiți 
oameni de omenie, eu îi iau cu mine pe amândoi să-i duc cu 
mine la gheneralul cel mare, să vorbească acolo în numele 
vostru şi să vă apere plângerile! 

Arătă pe Horia şi pe Cloşca cu mâna întinsă, uitându-se 
cercetător la norod. În clipa aceea însă toată mulțimea 
începu să strige şi să se frământe: 

— Nu-i dăm, domnule!.. Nu-i lăsați, feciori!... Nu-i dați că-i 
omoară!... 

Se împingeau unii pe alții înainte, se îmbulzeau şi se 
vălmăşeau, apropiindu-se de ofițerul împărătesc. Pe de 
lături mulțimea se întindea strigând mereu, tot mai 
amenințător şi căutând parcă să împresoare pe colonelul 
călare şi pe cei câțiva husari. lar din vuietul mânios se 
desluşea tot mai aspru: 

— Nu se poate batjocura asta! Nu-i dăm!... Nu-i dați! 

în toiul vălmăşagului Horia, liniştit, îşi strânse cojocul pe 
umeri şi se retrase în mulțimea furioasă care-l înghiți. 
Colonelul simţi că situația devine primejdioasă şi strigă 
dominând toate glasurile: 

— Faceţi tăcere!... Linişte!... Nimeni nu mişcă din loc! 
Mişcarea de înconjurare se opri îndată, dar zgomotul mai 


tinu un răstimp. Când ici, când colo glasuri mânioase 
protestau, ba pe alocuri sudălmi se ridicau şi ajungeau 
până la urechile ofițerului care, după ce se restabili liniştea, 
se retrase câțiva paşi şi întrebă dacă li s-a publicat porunca 
împărătească cea mai nouă. 

— Da, da, s-a publicat! răspunse mulțimea într-un glas. 
Totuşi colonelul porunci ofițerului tânăr să le-o mai citească 
o dată, dădu câte-o foaie tipărită lui Cloşca şi preotului 
Gheorghiță, zicând iarăşi cu glas tare: 

— Aţi auzit ce vă aşteaptă dacă nu vă liniştiți, oameni buni! 
De aceea v-am publicat-o, ca s-o cunoaşteţi mai bine şi să 
nu trebuiască să vă căiți amarnic pe urmă şi prea târziu! 
Acuma duceți-vă acasă, sfătuiți-vă în linişte şi ascultați cu 
sfințenie poruncile ce le primiţi! 

Glasuri răzlețe făgăduiră că aşa vor face, dar în acelaşi timp 
mulțimea se urni spre munți, înapoi, încet ca o apă mare ce 
se retrage în albia sa. Sufletele erau mai apăsate, mai 
împovărate. Toți înțeleseră că nu se schimbă nimic, că nu-i 
nădejde de dreptate, că domnii umblă numai să-i 
pedepsească unul câte unul. 

— Iaca pacea domnilor, frate Cloşcuţ! zise Horia mohorât. 

— Ilartă-mă, crăişorule, că amarnic am greşit! răspunse 
Cloşca trist, cu ochii în pământ, parc-ar fi purtat o povară 
pe umeri. 


CAPITOLUL VIII — VIN CĂTANELE! 


— Acu nu mai e vreme de vorbe şi de sfaturi, ci de 
supunere şi de ascultare! zise Horia seara, ajuns în Albac, 
fruntaşilor din comune cu care se adunase în casa preotului 
Gheorghiță Nicula. Ne-am sfătuit mereu şi văd că numai rău 
am umblat, că ne-am încrezut în minciunile tuturor şi ne-au 
înşelat domnii şi ne-au slăbit de azi nici nu mai ştiu cum să 
dregem ce s-a stricat! Eu am să dau porunci, măi fraţilor, şi 
voi să le împliniți şi să porunciţi tuturor să le împlinească, 
aşa să ne-ajute Dumnezeu! 

Erau atât de amărâți toți că nimeni nu spuse un cuvânt. 
Cloşca însuşi, de obicei mai guraliv, tăcea greu ca şi când s- 
ar fi simțit mai vinovat ca ceilalți. 

Necrezător în răspunsul aşteptat al ofițerului, Horia 
chibzuise toată vremea în care tovarăşii lui se mângâiaseră 
cu nădejdi de pace. Aflase de la oamenii de încredere că au 
început să se adune cătane mai multe care, desigur, de 
cumva răscoala nu se va stinge singură, vor veni s-o 
înăbuşe cu puterea armelor. Dacă nu s-ar fi lăsat înşelaţi de 
făgăduieli acolo, la Tibru, dacă ar fi mers înainte focul, alta 
ar fi acum situaţia; iobagii, în toată ţara, numai atâta 
aşteptau, să le vie porunca de la Horia ca să se ridice şi să 
prăpădească pe domni. Azi focul ar putea fi aprins şi dincolo 
de Mureş, şi pe Someş, şi în Sălaj, în tot Ardealul, încât n-ar 
ajunge să-l stingă nici toate cătanele împăratului. 

Totuşi le vesti şi lor gândul său întreg: că trebuie încercată 
întinderea rebeliei până la Cluj, Mureş, şi pe Arieş, şi pe 
Someş... 

— Dar dacă vin cătanele? întrebă popa Gheorghiţă. 

— Ne-om bate şi cu cătanele, că şi cătanele ne-au amăgit! 
sâsâi Cloşca. 

— Apoi acum n-avem alta fără cum zice fratele Cloşcuţ! 


întări Horia. 

—Da noi nu mergem cu porunca împăratului ca şi cătanele? 
întrebă Petre Nicula, puţin înfricoşat. 

— Ba mergem, că doară înălțatul împărat mi-a dat poruncile 
- zise Horia. Dar împăratul e departe şi domnii cine ştie ce 
minciuni i-o fi spus şi cum ne-or fi ponegrit până ce au 
ademenit cătanele să ne asuprească tot pe noi! 

— Dacă ne înşală şi împăratul, apoi om găsi noi alt împărat 
mai drept, că trebuie să fie dreptate şi pentru noi pe lumea 
asta! mormăi iar Cloşca, tot cu capul în pământ. 

Vorbele lui spăimântară pe unii, dar cei mai mulți ridicară 
frunţile bucuroşi parcă le-ar fi luat vorba din gură şi 
începură a sudui încât Horia de-abia îi putu linişti. 

— Întâi să dăm arme oamenilor şi pe urmă pornim iarăşi 
asupra oraşelor ungureşti! continuă crăişorul. 

Şi în amănunt că trebuie luat din nou Abrudul, să-l ardă 
până-n temelii, să plângă şi copiii în pântecele mamelor şi 
să nu cruțe nici pe cătane şi nici chiar pe românii ce-i vor 
găsi în oraş, că, de rândul trecut, ei au ascuns pe unguri şi 
i-au ținut şi i-au hrănit până ce a trecut pârjolul. Apoi va 
urma Zlatna, apoi Galda, apoi Aiudul şi de-acolo spre Cluj... 
lar dacă ar încerca să vie cătanele asupra lor, atunci să le 
ție piept cu orice preţ, să nu-i lase să pătrundă în munți, să 
taie pădurile şi să puie rânduri de piedeci pe toate 
drumurile... 

Deocamdată are să trimită poruncă lui Crişan să adune iar 
pe zărăndeni şi să răscoale pe mureşeni casă pornească din 
nou asupra cetății Deva, şi din sus şi din jos. Poporul din 
munții Abrudului însă va alcătui trei mari cete de luptători: 
la Ofenbaia va porunci Cloşca tuturor comunelor ce ţin de 
acest domeniu; la Mogoş, Ponor şi Rimeţi să poruncească 
Ion Horia care se află chiar acolo; iar pe Arieş şi pe Neagra, 


de la Cîmpeni în sus, va da poruncă însuşi Horia. Despre 
orice mişcare însă trebuie să-i trimită lui veste numaidecât, 
fie prin ştafete călări, fie prin semne din munte în munte. 
lacob Zafu va îngriji să se afle bucinători pe toți munții... 
Căpitanii sunt datori să găsească arme pentru toți şi să 
adune la trebuinţă cel puţin câte-un bărbat din fiecare casă. 
De altfel chiar astă-seară trebuie să plece câte-un om cu 
porunci la fierarii din Lupşa, Dupăpiatră şi Geoagiu ca să 
lase orice alt lucru deoparte şi să facă numai lănci pentru 
luptători. Fierarului din Albac îi va da poruncă el însuşi. 

— Mâine, poimâine poate să înceapă a ninge şi oamenii vor 
fi mai greu de urnit! sfârşi Horia. Voi să fiți pilde şi de 
hotărâre şi de asprime ca orice poruncă să se îndeplinească 
fără şovăire! 

Rămase apoi singur cu popa Gheorghiţă să facă împreună 
poruncile către Crişan şi către căpitanii comunelor care n- 
au fost acuma aici. Până când popa scrise lui Crişan, Horia 
întocmi cu mâna lui porunca pe care avea s-o trimită 
grabnic ținutului Geoagiu: 

„Tot bine rugând pe Dumnezeu de ajutor, acum mureşenii 
stau ziua-noaptea, străjuiesc şi ungurii stau pe țărmurii 
Mureşului, nu mai pot. Ci acum dau înştiinţare câtu-i 
iaraşul aiesta să fie gata în noiemvrie 11 zile, în Geoagiu să 
se adune, să meargă de or trebui Homorodu, Mermezău, 
Băciia, Ardeu, Cibu, Nădaşti, Galda, Almaşul din mijloc, 
Almaşul de jos, Tecăreu, Poiana, Porcura, Voia, Balşa, 
Mada, Rindetiu, Bozeşu, Aceasta se porunceşte. Care sat s- 
ar ispiti a nu veni sau din care casă n-ar veni la această 
poruncă, întorcându-se să i se aprindă casa. Această carte 
să meargă ziua, noaptea. Glumă nu vă paie. De nu îţi veni, 
alții or veni la voi.” 

Porunca lui Crişan o trimise prin lacob Topa, dar să nu şadă 


acolo deloc, ci să se întoarcă repede şi să treacă pe la 
fierarul din Dupăpiatră, să-i spuie şi din gură să se 
grăbească cu facerea sulițelor. 

— Na, părinte, rămâi sănătos! zise pe urmă preotului 
Gheorghiță, când isprăviră toate poruncile. Ispita cea mare 
acum începe şi greutăţile cele multe. Dumnezeu să ne ajute 
să le biruim! 

— Amin! murmură preotul, petrecându-l până în uliţă, în 
noaptea înecăcioasă şi neagră ca iadul. 

Nu se mai duse acasă, ci la Lupu Coroiu, în fața Albacului, 
să se odihnească numai câteva ceasuri. Parcă ar fi ştiut că 
de a doua zi înainte nu va mai avea multă vreme nici 
odihnă, nici stare. 

Întovărăşit numai de trei feciori călări începu să cutreiere 
satele, din casă în casă şi din om în om, ducând peste tot 
porunci şi rugăminți şi încurajări şi amenințări. Nu făgăduia 
nimic, ci cerea tuturor răbdare şi încredere în izbânda 
dreptății. 

Veştile îi veneau acuma mai dese de pretutindeni. Şi din ele 
trebui să-şi dea seama că planul cel mare nu se va putea 
împlini şi că nu rămâne decât o apărare dârză prin care să 
merite cel puțin recunoaşterea şi îndeplinirea poruncilor 
împărăteşti şi slobozirea celor întemnițați la Galda. 

Aproape fiecare veste sfârşea cu: vin cătanele! Nici porunca 
lui Crişan către mureşeni, purtată din sat în sat de patru 
oameni înarmați şi publicată în biserici, nici a lui Horia 
către plasa Geoagiului nu s-a mai putut asculta, căci pe tot 
cursul Mureşului, de la Bălgrad până la Zam, roiau cătanele 
pedestre şi călări. Patrule de soldați începură să cutreiere 
munții, să se ciocnească cu grupuri de țărani. Horia 
poruncise tuturor să ţie piept cu orice preț cătanelor şi 
oricui ar încerca să pătrundă în munţi ca duşman. 


Pe urmă ştirile se răriră şi se limpeziră. De la Crişan sosi 
vestea că la 27 novembre maiorul Stoianich a pornit de la 
Deva cu peste trei sute de cătane să cuprindă Zarandul. 
Crişan tocmai plecase din Brad, cu vreo cinci mii de oameni, 
spre Criştior, ca de-acolo să meargă înainte, peste Buceş, 
asupra Abrudului, cum primise poruncă de la Horia. Când a 
aflat despre venirea cătanelor la Brad, s-a întors înapoi şi, 
ajungând în zorii zilei în marginea oraşului, s-a repezit cu 
mânie asupra trupelor. O bătălie crâncenă s-a încins. Au 
căzut mai bine de patruzeci de români, iar cătane nu se ştie 
câte au pierit. După vreo trei ceasuri de luptă, maiorul a fost 
silit să dea înapoi cu cătanele şi să nici nu se oprească până 
la Hălmagiu. Crişan porni după el, mai ales că țăranii 
veneau tot mai mulți în oastea lui din toate satele. A treia zi 
trupa iobăgească înconjură Hălmagiul şi se pregătea să 
prindă pe maior cu pe cătane cu tot. Când a văzut maiorul 
primejdia, a cerut pace şi au încheiat o învoială că ţăranii se 
vor supune poruncilor împăratului, dar nu vor mai primi 
înapoi pe domnii unguri, iar dacă ar trebui totuşi să aibă 
domni, apoi să fie români ori nemți, unguri însă nici în 
ruptul capului. Făcând astfel pace, maiorul cu cătanele au 
rămas pe loc, iar Crişan a trimis pe iobagi acasă, până la 
alte porunci. 

Horia îşi zise îndată că Crişan a fost înşelat de maiorul 
Stoianich, cum fusese înşelat şi Cloşca de către colonelul 
Schultz dăunăzi, şi că pacea încheiată a fost numai o 
amăgire, ca să scape de primejdie. Îi şi trimise degrabă 
poruncă să nu asculte minciunile ofițerilor şi mai curând să 
caute a-i prinde şi a-i ţine ca ostateci până când va veni 
vremea păcii adevărate. 

Dar cătanele porniseră acuma din toate părțile asupra 
munţilor răsculați. În aceeaşi vreme Horia mai primi veşti 


despre lupte ce se dădeau cu armata şi la Lupșa, şi la 
Remeţi. La 29 novembre colonelul Schultz, împreună cu 
vreo două sute de soldați, parte pedeştri, parte călăreți, 
pornise de la Cricău să cuprindă Ponorul şi Remeţii. În 
strâmtorile munţilor însă vreo mie de țărani, sub poruncile 
lui Ion Horia, au năvălit asupra cătanelor şi, într-o luptă de 
patru ceasuri, le-au pus pe fugă, încât tocmai la Cacova s- 
au oprit... Pe când se dădea aici bătălia, pe Arieş, la Lupşa, 
maiorul Dolcinengo cu şaptezeci de soldați, vru să meargă 
spre Bistra, dar fu aruncat înapoi de ceata țărănească a lui 
Cloşca. Locotenentul Mesterhazy, cu o patrulă, încercă să 
alerge în ajutorul maiorului. Un grup de ţărani, în frunte cu 
fraţii Ion şi Ştefan Ispas, îi ieşi în cale la Valea Vinţii şi-l 
nimici. 

Peste alte câteva zile o veste mai scurtă şi nelămurită uimi 
pe Horia: 

— Vin cătanele cu vlădica! 

Chiar a doua zi, în 5 decembre, îi sosi şi lămurirea: fiindcă 
maiorul Stoianich, deşi se afla în Zarand, nu putuse face 
nimica împotriva țăranilor lui Crişan cu care încheiase pace 
ca să nu fie strivit, îi veni acuma în ajutor o nouă trupă de 
patru sute de grăniceri secui, comandanți de colonelul Kray. 
Înfricoşaţi însă de numărul şi mânia țăranilor răsculați şi 
spre a izbi mai sigur şi mai fără primejdii, domnii trimiseră 
împreună cu cătanele şi pe episcopul român Nichitici de la 
Sibiu, să adune pe preoți şi pe iobagi, să-i sfătuiască, să-i 
dojenească şi să-i liniştească prin puterea credinţei 
creştineşti. Şi astfel ieri vlădica a sosit cu cătanele la Țebea, 
singurul sat care nu se mişcase deloc şi nu ascultase 
poruncile lui Horia, şi a îndemnat pe preoți şi pe țăranii 
strânşi acolo să se întoarcă pe-acasă şi să se supună 
cârmuirii şi cătanelor. 


Vestea aceasta izbi pe Horia drept în inimă şi-i sfărâmă 
toată încrederea în sine şi în izbândă. Cu toate cătanele şi 
cu toți domnii s-ar bate oamenii oricât, şi ar răbda orice 
necazuri, dar cu vlădica, omul lui Dumnezeu, nu se poate 
lupta. Dacă vine însuşi vlădica să povățuiască poporul să se 
lepede de Horia şi să-l afurisească, s-a sfârşit tot, căci 
poporul pe vlădica are să-l asculte şi nu pe Horia. A nu se 
supune vlădicii ar însemna să fii urgisit şi alungat din legea 
creştinească şi să pierzi chiar viața de-apoi, singura nădejde 
a omului oropsit pe lumea aceasta. 

Era tocmai în Vidra când a aflat ştirea cu vlădica. Nu mai 
spuse nimănui nimic, ci porni îndată spre Albac, mai ales că 
acelaşi om îl vestise că vlădica va fi azi în Brad unde au fost 
chemați oamenii din douăzeci şi cinci de comune. Asta 
însemna că Zarandul e pierdut şi că numai o minune ar 
putea opri prăbuşirea tuturor planurilor şi visurilor sale. 

Pe drum mai află că Ursu Uibaru, cel prins din porunca 
protopopului Adamovici, a fost tras de viu în țeapă, la 
Bălgrad, de acum joi s-a împlinit o săptămână. 

— Na, Ilacobe, ai auzit cu bietul Ursu Uibaru? întrebă Horia 
amărât pe lacob Topa care-l însoțea pretutindeni ca umbra. 
De viu în ţeapă, ai auzit?... Apoi, uite aşa om isprăvi şi noi, 
că până şi vlădica s-a ridicat împotriva noastră! 

Ningea moale şi fulgii i se topeau pe obraji şi-i înmuiau 
parc-ar fi plâns. Iacob nu ştia ce să răspundă şi se mulțumi 
să bâiguie o sudalmă foarte meşteşugită împotriva vlădicii. 
Horia nici nu-l mai auzi. Gândurile îl copleşeau. Auzise de la 
preoții care se ridicaseră de la început alături de dânsul că 
vlădica a dat porunci mari tuturor protopopilor să oprească 
pe ţărani de a da ascultare căpeteniei rebeliştilor. Dar le 
socotise mai mult ca nişte porunci silite, ca să nu creadă 
cârmuirea şi domnii că până şi vlădica românesc e de partea 


lui. Nu-şi putuse închipui că tocmai slujitorii lui Dumnezeu 
să nu-i dea niciun sprijin lui care nu voia nimic pentru 
dânsul, ci doar dreptate pentru norodul românesc şi în 
rândul întâi pentru preoţii români care erau batjocoriţi şi 
umiliți ca şi iobagii. Şi iată acuma trebuie să înțeleagă că a 
greşit, că şi preoţii cei mari sunt în tabăra duşmană. 

În Albac se duse de-a dreptul la popa Gheorghiță, să-i spuie 
tot şi să se jeluiască. Popa ştia. Aflase şi el de la oameni, 
care veniseră speriaţi să-l întrebe ce-i de făcut, că doar n-o 
să se impotrivească şi vlădicei? De altfel de câteva 
săptămâni primeşte mereu porunci să se ridice împotriva lui 
Horia. Îi citi o asemenea poruncă: „Cu adâncă mâhmre, cu 
destulă scârbă şi simţitoare durere am înțeles că Horia, 
căpetenia rebeliştilor, nu încetează a face răutate şi 
minciuni care sunt împotriva lui Dumnezeu şi împăratului 
şi împotriva legii şi bisericii şi blagosloveniei vlădiceşti. Deci 
noi cu numele împăratului poruncim că niciun român să nu 
îndrăznească a asculta minciunile lui Horia, nici să meargă 
cu el, nici la adunarea lui, nici să dea ajutor lui, nici 
oamenilor lui, nici pre ascuns nici în arătare.” 

Popa Gheorghiță însă căută să-l liniştească spunându-i că 
vlădica Nichitici nu e român, că chiar vorbeşte mai stricat 
româneşte decât ungurii, că a venit de curând la Sibiu din 
Croaţia şi deci trebuie să fie sârb ori sloven. 

— Dar e vlădică românesc şi norodul numai atâta ştie! 
observă Horia pe gânduri. 

Preotului i se părea mai grav un nou manifest al guvernului 
prin care, în numele împăratului, se dăruieşte iertare şi 
uitare tuturor răsculaților ce se vor întoarce numaidecât 
acasă şi vor rămâne liniştiți. Horia cunoştea patenta aceasta 
de trei zile, dar era sigur că oamenii nu vor mai da 
crezământ unei astfel de porunci, fiindcă prea de multe ori 


au fost amăgiți şi numai amăgire e şi acuma la mijloc. 

— Dacă n-ar veni vlădica, toate hârțoagele domneşti n-ar 
face o ceapă degerată! 

Peste două zile, într-o marți, sosi în Albac domnul Chendi 
din Cimpeni, căutând pe Horia. Se cunoşteau de mult. 
Chendi, român nobil cu stare, îndrăgise pe Horia încă 
înainte de-a începe alergările pe la Viena. 

Horia îi ceruse de multe ori sfaturi şi, cu aceste prilejuri, au 
vorbit despre toate necazurile iobagilor români, iar Chendi a 
înțeles sufletul bogat al ţăranului acesta şi l-a ajutat să se 
înalțe. De-abia trecut de treizeci de ani, Chendi era bărbat 
frumos, cu nişte ochi negri plini de sinceritate şi cu un glas 
veşnic fierbinte. 

— Apoi, bade Ursule, am venit în bârlogul dumitale, cale 
atât de lungă şi pe zăpada asta aspră, fiindcă am să-ți aduc 
nişte veşti pe care trebuie să le cumpăneşti bine de tot şi să- 
mi dai răspuns! zise Chendi îs îndată, parcă ar fi fost grăbit 
să isprăvească. 

Se întâlniseră tot în casa preotului, căci a lui Horia era prea 
departe şi prea săracă spre a putea găzdui pe un domn. De 
aceea Chendi adăogă către popa Gheorghiţă care vru să 
iasă: 

— Poţi să stai şi d-ta, părinte, că ce am de spus nu-i taină şi 
nici ruşine! 

Era trimis de comisarul guvernului, Mihail Bruckenthal, să 
tăgăduiască lui Horia amnistie întreagă dacă va linişti 
imediat poporul şi va porunci tuturor să se potolească şi să 
se supună. Horia se uită cercetător în ochii domnului 
prieten, ca şi când ar fi vrut să citească dacă e cinstit sau 
vrea să-l amăgească, şi văzu limpede că nu era nici-o 
înşelăciune din partea lui. Totuşi nu răspunse nimica. 
Chendi atunci urmă mai înfocat, ca să-l convingă: că 


Zarandul s-a potolit de tot, că toate părţile de la Ofenbaia 
încolo, când au aflat de patenta împărătească, au trimis 
deputaţi la Abrud că se supun, că au pătruns în munți 
atâtea cătane încât nu mai poate fi vorba de o împotrivire 
lungă şi că de altfel armata are porunci să înăbugşe chiar în 
sânge, dar foarte repede, orice urmă de răscoală, că deci 
sfârşitul nu mai este îndoielnic pentru nimeni şi nu e vorba 
decât de-a împiedica vărsări de sânge fără niciun folos. 

— Iureşul de foc ce l-aţi făcut nu va rămâne fără urmare — 
mai zise Chendi. A ajuns la urechile împăratului, a țării şi a 
lumii întregi durerea grea din care au țâşnit săptămânile de 
sânge şi de flăcări. Îndreptarea trebuie să vie şi nu poate să 
întârzie. Jertfele n-au fost zadarnice. Dar trebuie să înţelegi 
şi d-ta că întâi e nevoie să se facă pace şi linişte şi că numai 
după aceea împăratul şi guvernul vor putea uşura viața 
românilor. Azi ai prilejul să faci o faptă bună poruncind să 
înceteze focul peste tot. Cuvântul d-tale va fi mai ascultat 
decât tunurile, asta o ştie şi cârmuirea. De aceea în schimb 
îți propune iertare şi uitare. Mâine poate să fie prea târziu. 
Se făcu o tăcere înăbuşită. Chendi se uita aproape 
poruncitor la Horia parcă ar fi vrut şi prin privire să-l 
silească să asculte. Popa Gheorghiță. Pe laviţă, ghemuit, nici 
nu sufla. Horia cu ochii de oţel înfipți în fața lui Chendi, 
tăcu un răstimp şi apoi zise foarte simplu: 

— Nu pot, domnule! 

Chendi avu o mişcare de protestare pe care însă o stăpâni 
îndată, uluit de liniştea şi seninătatea ţăranului. 

— Nu-mi trebuie mila nimănui până ce nu vor ieşi din 
temnițele din Galda şi de la Zlatna oamenii închişi 
nevinovați de ani de zile şi până ce nu vom izbuti măcar 
uşurări de biruri pentru norodul nevoiaş! 

Adăogase aceasta mai mândru, mai sfătos, parcă, s-ar fi 


deşteptat într-însul deodată crăişorul care porunceşte unei 
țări întregi. Dar cum Chendi stărui mereu, fu nevoit şi 
dânsul să-i dea explicații mai largi: că nu poate avea 
încredere în făgăduielile domnilor şi ale cârmuirii, că pe el îl 
ştie om curat la suflet, dar cei ce l-au trimis nu l-au trimis 
cu gând bun, că de trei ori l-au înşelat până şi ofițerii cei 
mari... 

— Că pe mine m-or trage în țeapă sau că m-or frânge cu 
roata îndată ce-oi fi în puterea lor, oricâte făgăduieli aş avea 
că n-are să mi se strâmbe niciun fir de păr, despre asta n- 
am nicio grije! zise dânsul cu un glas batjocoritor. Dar mai 
ştiu din pățanie că, în loc de uşurare ori îndreptare, toată 
iobăgimea românească are să fie mai oropsită şi mai în afară 
de lege cum a fost. 

— Sfârşitul va fi acelaşi, ori că dai d-ta mână de ajutor şi te 
supui, ori că nu - răspunse Chendi. Numai că până să se 
sfârşească tot, vor mai pieri multe vieți româneşti chinuite! 
— Acuma fie cum o rândui Dumnezeu - murmură Horia. 
Noi facem ce putem! Şi apoi ce-o mai fi, om vedea! 

Chendi nu vru să se dea bătut aşa uşor. Rămase în Albac, 
sperând că va obține mâine ce n-a obținut azi. 

A doua zi Horia se pomeni cu Crişan. Întreg Zarandul 
căzuse în mâinile cătanelor, mai ales prin cuvântul vlădicei. 
Noaptea trecută între Mihăileni şi Blăjeni, cătanele au 
sfărâmat ultima ceată de crişeni, vreo mie de oameni. A 
căzut şi căpitanul Mihai Bibarț, cel mai viteaz şi mai 
înverşunat dintre toți. Popii trimişi de vlădică au ținut pe 
români cu vorbe de pace şi cu predici până ce oastea 
împărătească i-a înconjurat din toate părțile ca pe urmă să-i 
poată tăia mai lesne. 

Ceva mai târziu, un om din Cărpiniş îi aduse o scrisoare de 
la Abrud, făcută în româneşte şi iscălită cu numele 


românesc locotenent Petre Lupu, chemându-l la Cîmpeni să 
tocmească pacea. Horia află chiar de la aducătorul ei că e 
ticluită şi trimisă de un ofițer ungur care astfel ar vrea să-l 
amăgească spre a-l prinde şi a-l da pe mâinile domnilor. 

— Apoi poftim de vezi şi d-ta, domnule Alexandre, cum 
umblă domnii să facă pace şi învoială cu noi! zise dânsul 
către Chendi arătându-i scrisoarea. 

Şi-l rugă să-i facă un răspuns pe ungureşte, frumos dar 
usturător, că încearcă astfel să amăgească pe nişte bieți 
iobagi care nu cer decât dreptate. 

Seara veni vestea că oamenii din ținutul Mogoş şi Ponor, 
adică întreaga oaste de subt poruncile feciorului său, au 
trimis deputați la Sebeş, cum că se supun şi, întorcându-se 
pe la casele lor, vor depune armele. Apoi că vlădica a adunat 
în Abrud, în casa sigartăului Stan George, pe preoți şi câte 
şase oameni din comunele vecine şi le-a citit el însuşi 
iertarea împărătească şi le-a poruncit să se lase de rebelie. 
Şi în sfârşit că şi ceata lui Cloşcuţ, strânsă peste tot de 
cătane multe, e silită să se îndrepte spre împrejurimile 
Cîmpenilor şi acolo, adunându-se cu toţii, să cumpănească 
ce să mai facă. 

Toată noaptea, pe toți munţii, bucinătorii împrăştiau veşti 
rele: 

— Vin cătanele!... Vin cătanele!... 

Toată noaptea aceea Horia se zvârcoli ca peştele pe uscat, 
fript de gânduri. A rămas acuma numai cu moţii lui în fața 
cătanelor şi a domnilor şi a lumii întregi. Ce ar mai putea 
face ei împotriva atâtor vrăjmaşi? De unde a pornit şi unde a 
ajuns? Când era țara întreagă în picioare a putut cere 
dreptate pentru toți românii robiți domnilor şi ungurilor. Azi 
nu se mai poate gândi decât la nevoile muntenilor: să fie 
sloboziți cei din temnițe şi să se uşureze birurile. Şi nici 


măcar atâta nu vor să le dea. Numai făgăduieli deşarte, de 
care au avut mereu şi prin care au ajuns să nu mai poată 
trăi... Şi totuşi în câteva zile trebuie să se aleagă sfârşitul. 
De şase săptămâni ține răzmerița. Oamenii nu mai au casă, 
nici linişte, nici muncă. Frigul s-a lăsat mai aspru, şi 
foamea. Până când să mai umble pe drumuri degeaba? 
Poate că mişcarea a început într-o vreme nepotrivită, asupra 
iernii. Pornită primăvara, ar fi putut ţine mai mult şi ar fi 
avut mai mulți sorți de izbândă. Planul cel mare, de-a ridica 
pe toţi românii, atunci s-ar fi putut împlini chiar împotriva 
întregei oştiri împărăteşti. Acuma e prea târziu. Trebuie 
stinsă răscoala, ca să se odihnească oamenii. lar el cu 
Cloşca şi cu alți tovarăşi vor trebui să se facă nevăzuţi până 
la primăvară, când, cu ajutorul lui Dumnezeu, se va putea 
începe o mişcare mai mare, să scape de robie pe toți 
românii... 

Era duminecă, 12 decembre. Se duse întâi la biserică, să 
asculte slujba dumnezeiască, să se închine şi să se 
întărească. După slujbă, în fața bisericii, porunci oamenilor 
să plece, din fiecare casă câte unul, la Cîmpeni, şi să fie 
acolo mâine seară, că vor fi din toate satele. 

Chemă pe Iacob Zafu şi-l puse să bucine adunarea la 
Cimpeni, să o afle toți bucinătorii şi să o treacă mai departe 
până unde se mai poate. Apoi se întoarse acasă la popa 
Gheorghiță. Chendi voia să plece şi aştepta răspunsul din 
urmă. Îi mulțumi că s-a ostenit până aci şi că a zăbovit 
atâtea zile în sărăcia asta jalnică. 

— Ştiu cât eşti d-ta de drept şi de cinstit - adăogă dânsul. 
Ştiu că vrei numai bine şi dreptate. Dar noi rămânem cum 
suntem şi om face cum ne-o învăța Dumnezeu. 

— Rău îmi pare, bade Ursule, că nu mă asculți pe mine! 

— Acuma nu mai pot asculta pe nimeni în lume. Eu oi 


rămânea cel din urmă, că doară eu am fost cel dintâi şi în 
cărțile sfinte aşa scrie, să fie cel mai de pe urmă acela care a 
fost cel dintâi! 

Când văzu plecat pe Chendi se simți şi Horia mai uşurat, li 
era inima plină de un simțământ straniu, ca şi când ar fi 
rămas singur pe o plută fără cârmă, la voia întâmplării şi a 
valurilor. Era totuşi mulțumit că a putut ține piept ispitei şi 
că poate sta cu sufletul curat în fața lui Dumnezeu şi a sa 
însuşi. 

Luni seara sosi la Bogdăneşti, însoțit numai de Iacob Topa, 
şi trase la Ispas Galdău, unde trăgea totdeauna. Ispas, 
căprar pus de Horia peste satul lui, îi spuse că s-au urnit 
toate comunele spre Cîmpeni, de s-au speriat şi cătanele. La 
Cimpeni a venit noaptea trecută ofițerul cel mare, care a 
amăgit pe oameni cu pacea. Împreună cu dânsul au venit 
peste şapte sute de cătane de tot felul, chiar şi tunari. 
Văzând atâta puzderie de ţărani, cătanele, de frică, au 
început a trage cu tunurile în mulțime de au şi omorât 
câţiva. 

Horia trimise chiar atunci seara pe lacob să-l caute pe 
Cloşca şi să-l cheme aici la sfat, iar lui Ispas îi porunci să 
adune din fiece sat câte-un bătrân ori pe căpitanii puşi de 
el, ca mâine să se poată înţelege cu toții dimpreună. Despre 
Cloşca spuse îndată Ispas să nu-l caute pe acasă, prin 
Cărpiniş, că pe-acolo au umblat cătanele şi i-au scotocit şi 
prin lăzi, să afle cine ştie ce porunci, dar poate să fie prin 
Certegi. 

Marţi, pe la amiazi, se aflau adunaţi împrejurul crăişorului 
vreo şasezeci de oameni. Cloşca venise cel dintâi, amărât, 
zdrobit. Vedea că s-a isprăvit tot şi nu găsea nicio ieşire, şi 
toată nădejdea îi era în Horia. De altfel aceeaşi nedumerire 
şi desperare se citea în ochii tuturor. Vasile Sgirciu, tânăr 


nerăbdător, întrebă de-a dreptul: 

— Acum ce mai facem, încotro ne întoarcem, crăişorule? 
Horia îşi aminti deodată pe acelaşi Vasile, când i-a zis întâia 
oară „crăişorule”, în casa lui Cloşcuţ. Cum îi luciseră atunci 
ochii şi câtă mândrie era atunci în glasul lui, iar acuma 
parc-ar fi numai spaimă. 

În sfârşit, când sosiră toți cei chemaţi, Horia le spuse verde 
că trebuie să se împrăştie cât mai degrabă pe-acasă, să 
liniştească pe oameni ca să-şi vadă de treburi, căci rebelia s- 
a isprăvit şi de-acuma numai el mai are de lucru, spre a 
dobândi uşurările din pricina cărora s-au sculat. 

— Domnii şi ungurii, cât am tot stat noi după amăgirile de 
pace, au umplut lumea de minciuni şi au izbutit să întoarcă 
până şi pe înălțatul împărat împotriva noastră. Suntem şi 
noi de vină că am ascultat glasurile mincinoase care ne 
făgăduiau dreptate şi pace numai ca să ne înşele. Dar noi 
am pornit la drum cu voia şi porunca împăratului şi 
poruncile împărăteşti trebuie să le împlinim. Acuma 
înălțatul împărat, înşelat de minciuni domneşti, s-a întors 
de către noi şi a trimis cătanele împărăteşti să vadă dacă ne 
plecăm ori nu. Noi însă trebuie să ne plecăm în fața 
înălțatului împărat că la dânsul e dreptatea şi puterea. Şi 
dacă ungurii l-au amăgit, când i-om arăta adevărul, tot are 
să ne asculte şi să ne împlinească rugăciunile, precum a 
vrut mereu şi n-a putut din pricina domnilor care nu l-au 
ascultat. Eu, Horia, crăişorul vostru, dau dară poruncă 
mare să se întoarcă tot omul la casa sa şi cine nu se va 
pleca, cu moartea să fie pedepsit pentru că s-a împotrivit 
poruncii împărăteşti! 

Văzu deodată pe fețele tuturor o înseninare parc-ar fi scăpat 
de o apăsare grea. Numai Cloşca îl privea uluit şi întrebător. 
Urmă răspunzând nedumeririi lui mute: 


— Porunca împărătească pe care v-au vestit-o popii şi 
cătanele şi prin sate, şi prin târguri, făgăduieşte iertare celor 
care s-or întoarce şi se vor pleca. Nimeni să nu fie deci 
înfricoşat, căci nimănui nu i se va face niciun rău. Şi uite- 
aşa, oameni buni! Dumnezeu să vă ajute şi să împliniți 
porunca de împrăştiere. 

— D-apoi dumneata cum rămâi, că doar poate să te prindă 
domnii şi să te spânzure? întrebă un bătrân din Vidra, 
aproape furios că Horia nu se gândeşte deloc la sine însuşi. 
Horia avu o lucire de bucurie în ochi când răspunse: 

— Apoi eu am să cerc să ajung iară la înălțatul împărat ca 
să mai cerc a dobândi dreptate măcar de-aş şti că m-oi 
prăpădi! Cine vrea să mă însoțească până la Albac şi în 
munți, îi mulțumesc, dar silă n-oi face nimănui! 

— Eu nu mă despart de tine, măi frate Ursule, nici în 
mormânt! strigă Cloşca atât de brusc că toți se spăimântară. 
Câteva zeci de glasuri răsunară: 

— Nici eu!... Nici eu!... 

După-amiazi mulțimea de pe dealurile dimprejurul 
Cîmpenilor se topi încetul cu încetul. Spre seară vreo sută 
de oameni înconjurau pe Horia să-l însoțească până unde va 
îngădui dânsul. Înainte de-a porni, Ispas Galdău îi spuse ce- 
a auzit adineaori de la nişte drumeţi venind de la Turda, că 
anume fecioru-său, Ion Horia, a fost prins de cătane şi ar fi 
acuma închis la Zlatna. 

— Cum o rândui Dumnezeu şi cum o avea noroci murmură 
bătrânul Horia. 

Încălecară şi se urniră pe drumul greu de iarnă, tăcuți. 
Aproape de Secătura îi ajunse din urmă lacob Topa, în 
galop, gâfâind: 

— Vin cătanele!... Au plecat de la Cîmpeni încoace!... 


Cătanele!... 
Numai Cloşca se mai înfurie şi răspunse cu o sudalmă. 


CAPITOLUL IX - IUDA 


Miercuri dimineața tot Albacul, nu numai bărbaţii, ci chiar 
femei şi copii, se strânse în fața bisericii, la încrucişarea 
drumului dinspre Cîmpeni cu cel către Arada, în preajma 
podețului de peste pârâul Albacului. Noaptea fusese aspră, 
zăpada înghețase, precum înghețate de mult erau şi apele 
Arieşului şi ale gârlei. Subt cizmele şi opincile mulțimii ce 
tropăia mereu de ger, zăpada scrâşnea şi lucea în scânteieri 
colorate subt lumina razelor reci ce cădeau pieziş din cerul 
senin. 

De azi-noapte, de când sosise Horia de la Cimpeni, satul 
fierbea. Se vorbea că vin cătane multe cu tunuri să prefacă 
în cenuşă Albacul, că Horia pleacă iarăşi la împăratul să se 
plângă şi împotriva cătanelor care s-au dat de partea 
domnilor... Se mai spunea apoi că pretutindeni cătanele pun 
pe oameni în lanțuri, fie vinovați, fie nevinovați, şi-i trimit la 
Bălgrad să-i tragă de vii în țeapă ca pe Ursu Uibaru. 
Bătrânii povățuiau pe cine-i asculta să fugă în munţi când 
vor veni cătanele, ca să scape de primejdie. 

Acuma, fiindcă vremea trecea şi crăişorul nu se arăta, 


începură alte vorbe: că Horia a şi plecat de azi-noapte spre 
Scărişoara, singur, să-şi piardă urma, că şi cei care l-au 
însoțit până aci s-au împrăştiat de n-au rămas decât 
vidrenii înadins ca să amăgească lumea şi să înşele pe cine 
ar cerca să se ție după Horia, mai cu. Seamă că şi gornicii 
sunt pe-aici, prin mulțime. 

Apoi deodată se făcu tăcere mare parcă ar fi căzut o poruncă 
din cer. Pe portița ogrăzii ieşi Horia cu Cloşca „îmbrăcați 
gros, cu cojoacele lungi, cu puşti în spate şi cu lănci în 
mână în loc de băț. Popa Gheorghiţă îi petrecu în capul gol 
până în mijlocul uliții. Aici trebuiră să se oprească. Oamenii 
se îmbulzeau în jurul. Lor, să-i vadă, să le audă glasul de 
despărțire. 

— Na, oameni buni, rămâneți, sănătoşi! strigă Horia. Cu 
voce tare să-l audă cât mai mulți. 

— Dumnezeu să-ți ajute! răspunseră domol mai multe 
glasuri. 

O femeie înăltuță, îmbrobodită până la gură, cu nişte ochi 
mari, negri şi adânci, ținând de mână un copil de vreo şase 
ani, se zvârcoli prin mulțime până ce ajunse în fața lui, apoi, 
izbucnind în lacrimi, se plecă şi-i sărută mâna. 

— Tu eşti, Rafilă? zise Horia, mângâind-o pe cap. Na, taci şi 
nu plânge, că bun e Dumnezeu şi n-are săi ne lase! 

Era nevasta lui Dumitru Todea, cel închis de-atâta vreme în 
temnița de la Galda. Ştergându-şi lacrimile cu colțul 
năfrămii, murmură amar: 

— Doamne, Doamne, rău ne-ai mai pedepsit, Doamne! 

— Taci mulcom, muiere, taci că dreptatea, trebuie să iasă! 
mai spuse Horia, întorcând însă capul ca şi când ar fi vrut 
să-şi ascundă o înduioşare. 

Preotul Gheorghiţă, care cercetase mulțimea din ochi, se 
apropie de dânsul şi-i şopti să nu plece singur că-s toți 


gornicii aici şi s-ar putea să fie ispitiți a-l urmări. În loc de 
răspuns Horia îl sărută pe amândoi obrajii, zicând: 

— Hai să mergem, că-i târziu! 

Apoi tot astfel îmbrăţțişă pe Petre Nicula din Vidra, şi pe 
Ionuț Dandea din Bucium, căruia îi curgeau lacrimile şiroaie 
deşi încerca să zâmbească, şi pe Da vid Avram, şi pe Iacob 
Todea şi pe Toma Gligdr şi pe Pavel Bocu, toți din Vidra, şi 
pe Vasile Sgîrciu cel tinerel, nepotul lui Cloşca din Seliştea 
Abrudului, şi pe Iacob Zafu, şi pe David Onu Surdu din 
Muşca, şi pe Toader Berindei din Cîmpeni, şi pe Toader 
Cătană din Bistra... 

Un băietan veni cu doi cai, îşi făcu loc prin mulțime. 
Încălecară îndată. Horia îşi mai roti privirea asupra 
norodului. În minte îi rămăsese vorba preotului despre 
gornici. Îi văzu pe toţi. Şi pe Ion Mătieşu din Arada, cu care 
poate totuşi să se încuscrească dacă va scăpa feciorul din 
prinsoare, şi pe Ştefan Trifu, cel cu ochii răi înțepători şi 
mustața spână, şi pe cei doi feciori ai lui Andrei Neagu, şi pe 
Nuţu Mătieşu, şi pe Gheorghe, fratele mai mic al lui Ion 
Mătieşu. Erau amestecați printre oameni şi se purtau ca şi 
ceilalți. Răspunse acuma preotului, tare, să-l audă şi ei: 

— D-apoi gornicii nu-s frați cu noi şi de necazuri şi de 
bucurii?... Şi tocmai fraţii să cerce a ne vinde ca 

Iuda? 

Se întrerupse, căci George Nicula, nepotul său, îl apucase de 
mână, zicând: 

— Unchiaşule, eu vreau să te întovărăşesc oriunde te duci, 
chiar şi până la împăratul! 

Horia se înfioră auzindu-l, parcă l-ar fi zgâriat pe inimă. Şi, 
după o clipă de şovăire, îi spuse blajin: 

— Lasă, George, că ne ducem noi şi singuri... Hai, Cloşcuţ! 
Porniră în pasul cailor, fără se uite înapoi, pe drumul mai 


puţin bătătorit, spre Arada. Când cotiră după coastă, Cloşca 
zise îngândurat: 

— Eu nici nu mi-am luat rămas bun de la nimeni, nici 
măcar de la nevastă-mea, săraca... Dar poate că-i spune 
nepotu-meu cum am plecat! 

Horia nu răspunse. Era bucuros că s-a isprăvit cu bine 
despărțirea şi că au ieşit toate cum le-a plănuit. Nici nu mai 
voia să se gândească înapoi, şi ca să se ferească de 
amărăciune, şi ca să-şi păstreze toate puterile pentru viitor. 
Deocamdată trebuia să li se piardă urmele. De aceea n-a 
primit pe nimeni să-i însoțească mai departe şi nici n-a spus 
nimănui, nici celor mai credincioşi tovarăşi de cruce, unde 
vor merge şi ce au să facă. Chiar Cloşca nu ştia nimica. 

— Ne abatem oleacă pe-acasă pe la mine, frate Cloşcuţ — 
zise dânsul de-abia când ajunseră la cărarea ce suia spre 
Crângul Feregetului. 

Acolo îi aştepta lacob Topa şi Cirstea Nicula. Pe ei doi îi 
alesese Horia să-i fie de pază şi de ajutor. Azi-noapte 
trimisese pe lacob la Cirstea, să-i dea de ştire să se 
pregătească. 

Nici nu avură a zăbovi deloc. Cei doi stăteau gata, în tindă, 
cu dăsagii plini de merinde pentru o săptămână. Cirstea îşi 
luase şi puşca, să fie la caz de trebuinţă. 

— Na, înainte, feciori! strigă Horia fără măcar să intre în 
casă. 

Descălecară şi dădură drumul cailor, să se întoarcă singuri 
acasă când îi va cuprinde foamea. Trecură prin tindă, 
încuind uşa pe dinăuntru şi ieşind prin dos. Coborâră spre 
drumul Aradei până la marginea pădurii, apoi pe albia unui 
pârâu, ca să se şteargă urmele paşilor, urcară pe coastă, în 
desişul de mesteceni. Ajunseră gâfâind greu în vârful 
dealului şi urcară pe creastă mereu, până într-o poiană de 


unde se zărea în vale satul. Zăpada poienii era călcată. Se 
vedea că umblaseră oameni. Soarele trecuse de amiazi. Un 
copac prăvălit, chiar la marginea poienii, era curățit de 
omăt, semn că se mai odihnise de curând cineva. Se aşezară 
şi ei, să poposească puţin şi să prânzească. lacob Topa, 
înainte de-a porni mai departe, zise liniştit: 

— Dumneavoastră să vă lăsaţi numai în grija mea, că eu vă 
duc într-un loc unde nici păsările cerului nu vă pot 
descoperi. E cam departe, tocmai pe Ciusdia din codrul 
Scorogetului, dar ştiu că acolo aveţi să fiți ca acasă. Am stat 
astă-vară cu oile acolo şi mi-am făcut o colibă boierească şi 
ascunsă de treci pe lângă ea şi nici nu bagi de seamă... 
Horia şi Cîrstea cunoşteau locurile şi se sculară aproape 
deodată, Cîrstea spunând cu îngrijorare: 

— Apoi să nu mai zăbovim, că ziua-i mică şi calea lungă! 
Era om cam de vârsta lui Horia, văr cu dânsul, puţin 
sperios, dar foarte tăcut şi credincios. 

— N-ai grije, bade Cîrstea, că doară n-om merge noi azi 
până acolo, că ne-ar apuca noaptea prin păduri şi poate să 
dea dihăniile peste noi. Până se înserează bine, tocmai 
sosim la stâna certegenilor, că nu-i aşa departe, şi om 
rămânea să ne hodinim şi să ne încălzim, iar mâine de 
dimineață om porni mai departe! 

Începu să fulguiască uşor. Se bucurară că li se acoperă 
paşii. Merseră voiniceşte până la stâna certegenilor, maseră 
acolo şi a doua zi, aproape pe înserat, ajunseră la Ciusdia 
tocmai când se porni o ninsoare mai mânioasă, cu vânt 
vijelios care le scutura în spinare toată zăpada îngheţată pe 
crengile copacilor. 

— Na, unde ţi-e coliba, lacobe? întreabă Horia, obosit, 
văzând că se afundă tot mai tare prin nişte râpe pe ale 
cărora margini se clătinau molifții bătrâni cu rădăcinile 


întinse în gol ca nişte gheare de balauri. 

— Uite-o colo! zise Iacob râzând şi arătând la câţiva paşi. 
Degeaba vi-o arăt, că n-o poți vedea... Veniţi după mine! 
Între rădăcinile unui brad uriaş, învăluite cu crengi pe care 
se aşternuse muşchi bogat, era într-adevăr o vizuină mare 
cât o tindă de om cu stare. Feciorul dădu la o parte o cracă 
uscată, aşezată odinioară de dânsul ca să astupe intrarea, şi 
strigă vesel şi mândru: 

— la, mai poftiți şi pe la noi, oameni buni! Se strecură însă 
el înainte şi, până să se caţere şi ceilalți după dânsul, adună 
în mijloc nişte frunze uscate rămase de astă-vară, le acoperi 
cu găteje subțiri, scăpără din amnar şi aprinse repede un 
foc peste care mai aruncă şi vreo două cioate ce-i căzură la 
îndemână. leşi apoi să adune uscături prin apropiere, să 
poată face o flăcăraie bună, să-şi dezmorțească cu toții 
oasele degerate. 

În curând se înnoptă. Apucară să strângă un morman de 
lemne, să le ajungă. Vâlvătaia focului umplea coliba, 
răspândind o căldură plăcută. Îmbucară câte ceva şi se 
întinseră pe jos şi adormiră, având grije însă fiecare, când se 
trezea, să mai arunce câte-o buturugă pe foc „să nu se 
treacă. 

— Numai cu apa e mai greu - adăogă a doua zi Iacob - că 
trebuie s-o aducem tocmai de la stâna noastră, că acolo-i un 
izvor bun. Nu-i departe, dar e tare rău drumul! 

A treia zi tot Iacob spuse că Cirstea Nicula ar fi bine să plece 
înapoi în sat, să mai vadă ce-i pe-acolo şi să mai aducă 
merinde, să nu rămână. Aici fără de-ale gurii, că iarna e. 
Greu să găseşti ceva pe-aici. Apoi, când se va întoarce 
Cîrstea, va pleca dânsul. Şi aşa cu rândul şi cu săptămâna 
vor putea ieşi din iarnă cu bine. 

Horia adăogă doar că ar trebui cu toţii şi pe rând să stea şi 


de strajă, să nu se întâmple totuşi să dea peste dânşii 
cineva fără veste şi să-i ia ca din oală. Cătanele au să 
înceapă să-i caute şi prin munţi, când vor vedea că nu-i pot 
găsi. Adevărat că din partea lor mare grije n-ar fi că, dacă 
nu cunosc locurile, n-au să afle niciodată nici măcar urme 
de fiare, necum de dânşii. Dar în cele din urmă s-ar putea 
să poruncească oamenilor să-i caute, care umblă prin munți 
ca prin grădinile lor, sau chiar gornicii care cunosc şi mai 
bine toate ascunzişurile, şi atunci s-ar ivi primejdia. 

Pe când Cirstea Nicula pornea spre Albac, fireşte pe altă 
cale, Horia însuşi ieşi la pândă, cobori până la stână, 
cercetă împrejurimile cu de-amănuntul, mai adună şi 
vreascuri pentru foc... Apoi urmă Cloşca, apoi Iacob. 

Seara povesteau până târziu despre toate întâmplările, 
făceau planuri şi legau nădejdi. Se hotări şi Horia să aştepte 
aici până se va potoli toată frământarea din țară, până se 
vor retrage iarăşi cătanele, iar pe urmă sau va încerca să 
ajungă la împăratul, sau va porni din nou lupta, aşa cum ar 
fi trebuit să pornească dintâi, asupra verii şi în toată țara 
deodată. 

Cloşca însă era mereu posomorit şi nu se mângâia că nu şi- 
a putut lua rămas bun de la Mărina lui. Avea presimţirea că 
nu va mai vedea-o niciodată. Lăcrima. Apoi deodată o 
suduia cumplit pentru că n-a căutat ea să-l întâlnească, 
fiindcă ea ar fi putut mai lesne, dar se pare că ea nu l-a 
iubit cu adevărat, de aceea se jura că, de-ar fi să moară, n- 
are să-i lase măcar un zlot găurit... 

Cirstea Nicula se întoarse peste şase zile cu o mulțime de 
veşti. La Albac au venit, îndată după ce a plecat Horia, 
sumedenie de cătane şi au umblat din casă în casă şi au 
răscolit peste tot după crăişorul. Baremi casa lui numai că 
n-au dărâmat-o. Au fost şi la Arada şi prin toate cătunurile, 


dar n-au stat şi s-au întors la Cîmpeni. Se trimit totuşi 
mereu patrule prin munţi să caute pe Horia şi pe tovarăşii 
lui. Se crede c-ar fi vreo sută de oameni împreună cu 
dânsul. Lumea zice că pădurarul Melzer din Abrud, cel care 
a împuşcat acum trei ani pe feciorul cel mare al lui Ţiloş, s- 
ar fi legătuit că el are să prindă pe Horia măcar de-ar fi 
ascuns în fundul pământului şi că ar fi chemat la Arada pe 
toți gornicii, să le tăgăduiască marea cu sarea dacă i-or da 
ajutor. Muierea lui Dumitru Todea i-a spus că George Nicula 
s-ar fi îmbiat şi dânsul să dea ajutor pădurarului, nu ştiu 
dacă e adevărat, că prea ar fi ticălos. De altfel se zvoneşte că 
împăratul a pus trei sute de galbeni pe capul lui Horia, ca să 
ispitească şi pe români să-l prindă. Ce-o fi adevărat, nu 
poate şti, dar e sigur că în Arada sunt vreo treizeci de cătane 
care tot dau târcoale Scorogetului. Din partea lor însă pot 
dormi fără grije. 

Ştirile acestea spulberară deodată speranțele celor doi 
căpitani. Trebui lacob să sară că nu trebuiesc ascultate 
toate minciunile băbeşti. 

— Lasă, crăişorule, că vă aduc eu veştile cele adevărate! zise 
feciorul când să plece în sat Nu-i nici diavolul aşa de negru 
cum spun oamenii! Numai să luaţi seama pe-aici până mă 
întorc eu! 

Era vineri, în ajunul Crăciunului nemțesc. Gerul se mai 
înmuiase. Ştirile lui Cîrstea, învechite, nu mai păreau atât 
de mohorâte. 

— Apoi cum să nu caute - zise Horia într-un timp - că ştiu 
ei, domnii, ce-i paşte, dacă nu ne omoară pe noi! Dar lasă că 
nici noi nu suntem de mămăligă şi nu le-am face pofta cu 
una cu două! 

Duminecă toată noaptea ninse, încât luni dimineața Cirstea, 
dând să pornească de strajă şi să aducă apă, de-abia putu 


să iasă din colibă, căci zăpada aproape, astupase ieşirea... 
Cum rămaseră singuri, Cloşca, parcă de mult l-ar fi strâns 
de gât, întrebă lacom: 

— Măi frate Horia, frate de cruce, spune-mi rogu-te, că nu 
mai pot răbda, de ce n-ai vrut tu să arăţi cătanelor poruncile 
care ţi le-a dat împăratul ca să ne facă şi pe noi cătane şi să 
stingem pe unguri? Că de-ar fi văzut cătanele scrisul 
împăratului, cum ar mai fi cutezat să se mai bată cu noi şi 
să ne oropsească dimpreună cu domnii?... Uite, asta nu 
pricep, frate Ursule, şi mult mă roade gândul că... 

— D-apoi crezi tu că pe mine nu mă roade? îl opri scurt 
Horia ca şi când ar fi aşteptat de mult întrebarea. Of, 
Doamne, muncitu-m-a şi pe mine de-ajuns şi m-a chinuit, 
dar trebuie să tac şi să mă perpelesc aşa, măcar de-ar fi să 
mă sfâşie în bucăţi cu cleştele înroşite! 

Îşi trase în poală traista de piele, bătută cu ţinte galbene, ce 
o purta şi acum mereu în spinare, şi scoase mânios un 
teanc de hârtii, urmând: 

— De câte ori m-am ispitit să le arăt, cum ţi le-am arătat şi 
ție, măcar ofițerului cela care venise atunci la Cimpeni. I le- 
am arătat pe toate celelalte, ştii bine, dar pe astea n-am 
putut, frate Cloşcuţ!... N-am putut, că şi de le-aş fi arătat, 
n-ar fi crezut nimeni!... împăratul mi le-a dat în taină şi în 
taină trebuie să le țin până la moarte! Că dacă isprăveam cu 
bine ce-am început, apoi nu mai era trebuință să le arătăm 
nimănui, iar când s-au întors rău lucrurile, chiar împăratul 
ar fi spus că-s numai amăgiri de-ale mele! Uite aşa, frate 
Cloşcuţ, uite aşa! 

Cloşca, neputincios, scrâşni între dinți o sudalmă. 

— Acuma însă zadarnic ne perpelim, fratele meu de cruce! 
adăogă după un răstimp Horia mai amar. Acuma numai 
împăratul poate să ne mântuiască după ce s-o mai potoli 


fierberea. De aceea oi cerca să ajung iar în fața lui şi să-i 
dau înapoi poruncile şi să-i cer altele mai bune! 

În clipa aceasta se auzi zgomot de paşi la intrarea colibei. 
Cum Horia se întrerupse şi vâri repede în sân hârtiile, 
Cloşca murmură nepăsător: 

— Trebuie să fie Cirstea cu apa! 

Dar nici n-apucară să isprăvească, şi auziră un glas străin 
mormăind: 

— Bună hodina, oameni buni! 

În vreme ce Horia întoarse capul să vadă cine e, Cloşca se 
uită după arme. Amândouă puştile erau răzimate dincolo de 
pălălaia de foc din mijlocul colibei, împreună cu lăncile, 
alături de dăsagii cu merinde, în deschizătura intrării însă 
se ivi Nuţu Mătieşu, la spatele căruia sclipeau ochii 
înțepători ai lui Ştefan Trifu. Păşiră înlăuntru amândoi cu 
puşti pe umăr, iar după dânşii veniră şi feciorii lui Andrei 
Neagu, de asemenea înarmați. 

— Umblaţi după vânat, măi oameni? întrebă Horia, liniştit, 
fără a se fi mişcat din loc. 

— Apoi musai să umblăm, că trebuie vânat pentru cătane şi 
nu găsim nimic măcar că am şi înghețat de când tot 
umblăm! răspunse Ştefan Trifu, frecându-şi mâinile. 

— Aşezaţi-vă şi voi să vă mai încălziți, că foc avem, slavă 
Domnului, numai altele de-am avea! zise Horia uitându-se 
pe rând la toți patru până ce se aşezară împrer jurul focului, 
Ştefan Trifu lângă dânsul cu un fecior al lui Neagu, iar Nuțu 
Mătieşu lângă Cloşca, cu cellalt fecior. 

Câteva clipe tuspatru îşi frecară mâinile întinse spre flăcări, 
tăcuți, uitându-se numai la foc. Cloşca, după ce îi cercetă 
din ochi şi i se păru că n-au venit cu răutate, întrebă 
deodată ce mai veşti sunt prin sate şi cum o mai duc bieții 
oameni acuma că s-a isprăvit rebelia şi au venit înapoi 


ungurii şi pe deasupra puzderia de cătane. 

— Vai de capul nostru - răspunse Nuţu, tot cu fața spre foc, 
dar cu coada ochiului la Horia - că numai bieţii oameni ştiu 
cât rabdă! Şi cum să nu se jeluiască dacă-i atâta amar de 
cătane în toate satele, că oamenii mai mult prin păduri stau, 
fugiți şi îngroziți de dânşii! 

— Lasă, Dumnezeul lor de cătane, că le facem noi şi lor de 
petrecanie curând de tot şi-i băgăm în...! sudui deodată 
Cloşca, cuprins de mânie parcă s-ar fi aflat chiar în fața 
duşmanilor. 

lar se auzi afară zgomot de paşi, dar nu mai avură timp să 
întrebe, căci Ştefan Trifu se şi sculase în picioare, zicând 
hotărât: 

— Na, măi oameni, voi trebuie să veniți cu noi la Zlatna, că 
aşa-i porunca! 

Cloşca avu un început de mişcare să sară în picioare pe care 
însă i-o curmă glasul lui Horia, foarte liniştit: 

— Apoi noi am vrut să ne ducem la înălțatul împărat, dar 
dacă-i porunca aşa, ne-om duce şi la Zlatna, ce să facem! 
Vorbind, vâri mina dreaptă în sân să scoată hârtiile ce le 
ascunsese. Gornicii se speriară ca şi când s-ar fi aşteptat să 
scoată pistoale. 

— Da ce mai staţi, măi feciori? răcni Ştefan Trifu, punând 
mâna pe beregata lui Cloşca şi răsturnându-l pe spate. 
Horia izbuti să scoată teancul de hârțoage din sân şi-l 
azvârli în foc tocmai când Nuţu Mătieşu îl apucă de piept, 
silindu-se să-l trântească la pământ. Urmă o vânzoleală de 
gâfâieli, de înjurături printre dinţi, de porunci scurte, 
inconştiente ce-şi aruncau unii altora... De-afară atunci 
intrară spăimântați şi neştiind ce se petrece, Ion Mătieşu cu 
Gheorghe, fratele lui Nuţu, şi cu George Nicula, nepotul lui 
Horia. 


— Unde-i funia, măi Onule? strigă Trifu. Hai, puneţi mâna 
şi voi, să-i legăm degrabă! 

Peste câteva minute Cloşca era legat cu coatele la spate şi, 
de aceeaşi funie, mâna dreaptă a lui Horia. 

— Sus, sus şi afară, că nu-i vreme de stat! strigă iarăşi 
Ştefan Trifu, cu glas de căprar biruitor. 

Se ridicară toți în picioare. Nuțu Mătieşu şi feciorul cel mic 
al lui Andrei ţineau capetele funiei cu care erau legaţi cei doi 
prinşi. 

— Nu era nevoie să vă mai trudiți degeaba - zise acuma 
Horia, îndreptându-şi cojocul cu mâna slobodă, liniştit ca şi 
când nu s-ar fi întâmplat nimic - că doară v-am spus că 
mergem cu voi unde vreți!... Dar frumos nu e ce faceți, 
măcar că sunteţi gornici şi aveți porunci! Să vă ajute 
Dumnezeu după sufletul vostru!... că alta n-am ce zice! 

— Na, destulă vorbă! făcu Nuţu, căutând să-şi ascundă 
sfiala subt un glas aspru. 

Cloşca numai atunci văzu pe George Nicula, cu nişte ochi 
holbaţi cine ştie de ce. Intr-o pornire nestăpânită de scârbă 
îl scuipă drept în faţă, mormăind cu dispreţ: 

— Iudă! 

Ştefan Trifu ridică brațul să-l lovească şi să apere astfel pe 
George. Cu brațul în sus rămase o clipă, apoi, parcă s-ar fi 
răzgândit, răcni mânios: 

— Hai, afară, afară, nu mai staţi ca proştii să dea peste noi 
tovarăşii tâlharilor! 

Pe când ceilalți ieşeau din colibă, el îşi aduse aminte că 
Horia a zvârlit în foc nişte hârtii adineaori şi se uită după 
ele. Nu mai văzu nicio urmă. Dar văzu armele şi dăsagii şi 
opri pe Gheorghe Mătieşu să le ia, iar el are să ducă dăsagii. 
Coborâră cu toţii spre stână. Pe zăpada proaspătă, ninsă 
abia azi-noapte, se vedeau foarte bine toate urmele paşilor. 


O colibă de bârne adăposti la stână pe gornici şi pe cei doi 
prinşi. Până să bea apă cu toții şi să răsufle, Ştefan Trifu se 
sfătui cu Nuţu Mătieşu să trimită pe George Nicula în sat, la 
Arada, să cheme cătanele, să le dea în primire lor pe Horia 
şi să scape de grije. Le era frică să nu întâlnească vreo ceată 
de țărani de-ai crăişorului şi nu numai să le smulgă din 
mână prizonierii, dar chiar să-i omoare pe cei care au 
cutezat să-i prindă. 

— Dar pe Cîrstea Nicula unde l-aţi lăsat măi 

Gheorghe? întrebă deodată Trifu, speriat, aducându-şi 
aminte de paznicul peste care dăduseră chiar aici, la stână, 
şi pe care-l chinuiseră până ce le-a arătat locul unde stau 
ascunşi căpitanii. 

— Apoi o fi fugit! răspunse nepăsător Gheorghe Mătieşu. Că 
noi l-am păzit de-ajuns, dar dacă am văzut că nu mai ieşiţi 
din colibă, ne-am temut să nu vă fi omorât acolo şi l-am 
lăsat pe Cirstea şi ne-am dus să vedem ce-i! 

Trifu se spăimântă de tot. Era sigur că Cirstea a alergat să 
cheme într-ajutor mai mulți oameni şi să scape pe Horia. 
Chemă deoparte pe George Nicula şi-i porunci să se ducă 
repede după cătane. Nuţu socoti însă că tot mai bine ar fi să 
nu aştepte aici prea mult, ci să coboare în vale până la casa 
lui din hotarul Aradei, că-i mai aproape de sat şi nici nu vor 
fi în primejdie, căci nimeni n-are să ştie că sunt acolo. 

Chiar aşa făcură şi, fără a mai pierde vreme, porniră în jos 
şi după-amiazi sosiră la casa lui Nuțu Mătieşu. Ațâţară focul 
şi se odihniră. Numai George Nicula a trebuit să coboare 
mai departe, să dea de ştire cătanelor. 

După ce se mai dezmorţiră, Ştefan Trifu luă traista lui Horia 
şi o cercetă şi găsi într-însa şapte hârtii cu porunci 
împărăteşti, condei, creion, ceară roşie şi pecetea lui. Apoi 
căută pe Cloşca şi află la dânsul şase zloți, în sfârşit 


scormoni prin desagi, scoase pe masă toată merindea şi se 
ospătară dintr-însa toți dimpreună, zicându-le liniştit şi cu 
glas de glumă: 

— Putem să mâncăm aci laolaltă că pe urmă de voi are grije 
stăpânirea! 

Aproape de sfințitul soarelui sosi un ofițer foarte tânăr cu 
cincisprezece soldați, luară la mijloc pe cei prinşi şi coborâră 
în Arada şi traseră la primărie, unde mai erau pe-atâtea 
cătane cu încă un ofițer. Aici fierarul îi aştepta cu lanțuri 
grele pregătite pentru amândoi. Ofițerii supravegheară cum 
îi încătuşează la mâini şi la picioare, apoi, împreună cu doi 
ostaşi de pază, îi încuiară chiar în cancelarie lăsând şi în 
tindă patru oameni de strajă care să se schimbe din două în 
două ceasuri. 

Cei doi ofițeri ar fi dorit să plece cât mai grabnic cu 
prizonierii, nesimţindu-se tocmai. În siguranță cu numai 
treizeci de soldați într-un sat unde, până ieri tot, norodul a 
fost cu trup şi suflet, de, partea lui Horia. Dar nici plecarea 
imediată nu era fără primejdii, căci trebuiau să treacă cu 
convoiul tot prin sate de rebeli în care nu ştiau dacă este 
armată destulă, riscând să fie năpădiţi de ţărani şi să le 
scape din mâini căpeteniile răscoalei, prinşi cu atâta trudă. 
Pentru orice eventualitate trimiseră un raport scurt 
comandamentului din Abrud, cerând porunci. 

Astfel rămaseră şi marți în Arada, luând toate măsurile de 
siguranță. Neprimind niciun ordin în cursul zilei, se 
hotărâră să plece totuşi cu prizonierii, pe răspunderea lor, 
miercuri dimineața, pe drumul de țară, încadrați de toți 
oamenii ce-i aveau. Seara târziu ajunseră la Cimpeni, fără 
nicio  încurcătură. Se  înfățişară imediat locotenent- 
colonelului Schultz care era tocmai la cină. Colonelul sări de 
la masă, îi îmbrățişă încântat, porunci să-i aducă îndată 


prizonierii, să se convingă dacă sunt ei şi apoi să-i închidă 
sub pază foarte puternică, până a doua zi când va lua 
măsurile trebuincioase după împrejurări. 

Schultz ar fi vrut bucuros să-şi facă un titlu de glorie din 
prinderea capilor răscoalei, mai cu seamă că el luase parte 
de la început la potolirea şi combaterea mişcării. Îşi şi 
pregăti un raport bogat despre peripeţiile arestării, socotind 
chiar să ia un interogatoriu preliminar abil prizonierilor pe 
care să-l anexeze ca un trofeu. Planul i se încurcă însă 
când, a doua zi, ofițerii îi spuseră că au raportat la Abrud 
despre prinderea lui Horia şi mai cu seamă când, pe la 
amiazi, primi ordinul să trimită pe cei doi prizonieri, cu 
escortă puternică, astfel ca vineri după-amiazi să sosească 
la comandamentul grupului de represiune... 

De pe la amiazi pe piața Abrudului se îmbulzea o mulțime 
pestriță de curioşi, aşteptând sosirea lui Horia, vestită 
poporului prin bătăi de tobe, ca o întâmplare vrednică de 
toată cinstea şi bucuria. Ferestrele ce dădeau spre piață se 
pregăteau să poată fi deschise repede când va apărea 
convoiul, să îngăduie şi fețelor mai simandicoase să se 
desfete văzând pe căpitanii iobagilor în lanțuri. 

O patrulă de grăniceri secui, cu armele pe umăr, cu căciulile 
pe ureche, se plimba agale, făcând înconjurul pieţii, 
schimbând vorbe de şagă cu orăşencele tinere care se 
simțeau măgulite de atenţia uniformelor pompoase. 

În vreme ce femeile de rând ocărau pe valahi şi în genere pe 
toți iobagii şi țăranii sălbateci, bărbaţii discutau grav despre 
întâmplările răzmeriței, îşi aminteau momente de teroare 
din zilele când oraşul a fost jefuit de români şi mai cu seamă 
de obligația de-a se boteza în legea iobăgească. Cei mai 
severi criticau metoda inadmisibil de blajină a autorităţilor 
şi îndeosebi a militarilor de-a trata pe rebeli ca pe nişte 


oameni, când în realitate ei nu sunt decât barbarii cei mai 
fioroşi, care nu merită protecţia legilor, ci numai țeapa şi 
roata. Un proprietar de mine de aur, foarte roşcovan şi 
foarte burtos, începu chiar să strige în gura mare că, de-ar 
exista justiție adevărată în țara asta, cei doi tâlhari ar trebui 
dați pe mâna poporului, îndată ce vor sosi, ca să-i sfâşie în 
bucăți. 

Era aproape trei după-amiazi. Cineva, venind pe ulicioara 
bisericii, aduse ştirea că convoiul a intrat în oraş. 
Nerăbdarea spori. Se făcu o îngrămădire la gura străzii 
principale şi trebui să intervie patrula de grăniceri să 
redeschidă calea... Şi în sfârşit apăru un ofițer călare, 
comandantul escortei. Cei mai mărunți din mulțime se 
înălțară în vârful picioarelor sau se înghesuiră să pătrundă 
mai în față. Ferestrele se deschideau grăbite. Undeva se 
sparse un geam cu un zgomot strident silind multe capete 
să se întoarcă enervate. 

Convoiul înainta greoi. Horia şi Cloşca erau înconjurați de 
soldaţi, încât de-abia se vedeau. În mijlocul pieții însă 
răsună o comandă scurtă şi trupa se opri, parcă înadins 
spre a mulțumi curiozitatea poporului. Zidul de cătane 
dimprejurul prizonierilor se lărgi. Apăru înaintea mulțimii 
Horia, cu spinarea adusă, cu fața brăzdată de trudă, cu 
lanţuri de car în mâini şi la picioare, iar în dosul lui, Cloşca 
îmbătrânit şi zdrobit... Câteva femei porniră a huidui pe 
ungureşte. Atunci însă un bătrân înalt, cu plete lungi ninse, 
strigă româneşte către cei dimprejur: 

— lacă, au pus ghearele acuma şi pe bietul Horia şi pot să-l 
mănânce fript, nu i-ar mai ierta Dumnezeu din ceruri! 

O unguroaică grasă şi roşie, suflecată ca o bucătăreasă 
harnică, se cătrăni urât şi se răsti la bătrân: 

— Ba să-l mâncaţi voi pe Horia, că voi l-aţi poreclit crăişor şi 


v-aţi fălit cu dânsul! 

Un grup de unguri dimprejur aprobă cu zel apostrofa 
femeiei. Bătrânul însă răspunse amenințător: 

— Luaţi seama, măi ungurilor, că nu se ştie cum se 
învârteşte roata norocului şi poate să plătiți amar ce faceţi 
acuma! 

Patrula de grăniceri era tocmai alături. Strajameşterul auzi 
amenințarea şi puse mâna îndată pe bătrânul revoltat, 
întrebând: 

— Cum te cheamă? 

— Ion Popa Crisănuţă din Bistra! 

— Na, să vii cu noi să te spovedeşti! adăogă strajameşterul, 
făcând un semn patrulei care-l înconjură îndată şi-l scoase 
din mulțime. 

Întâmplarea cu bătrânul însă trecu nebăgată în seamă. 
Lumea era cu ochii şi cu gândul la cei doi prizonieri. Cloşca, 
pusese capul în piept, obosit de toate Horia, dimpotrivă, 
privea cu ochii rătăciți peste mulțimea din ce în ce mai 
zgomotoasă. Apoi deodată ochii lui se aprinseră de o lucire 
stranie şi rămaseră pironiți asupra unei ferestre din care se 
uitau la dânsul două capete de femei. Erau vreo douăzeci de 
paşi până la fereastră şi totuşi vedea bine ochii mari şi 
umezi în care simțea căldura domniței de odinioară şi care, 
chiar acuma, îi mângâiau inima şi-l făceau să uite şi 
suferințele, şi umilințele trecute şi viitoare. 

— Mamă, se uită la tine Horia! zise deodată glasul de argint 
al fetei. Tu nu vezi?... El e cel care ne-a salvat deunăzi, în 
Bistra, din mâinile iobagilor, nu-i aşa? 

— Da, el e... —- murmură femeia foarte moale, fără să 
întoarcă ochii; şi adăogă după o mică pauză, mai domol, mai 
înduioşată, ca pentru sine: Crăişorul! 


CAPITOLUL X - ROATA 


Şaptezeci de grăniceri secui porniră în zorii zilei de Anul nou 
1785 din piața pătrată şi pustie a Abrudului, să escorteze pe 
Horia şi Cloşca până la Bălgrad. Ningea cu fulgi leneşi, moi, 
tăcuți. Cişmele soldaților se scufundau în zăpada proaspătă, 
fără zgomot, parc-ar fi umblat în puf. Numai lanțurile celor 
doi prizonieri scânceau înăbuşit târându-se. 

Ninsoarea nopții ştersese liniile şeselei. Ofițerul călare, în 
capul convoiului, se temea să nu se rătăcească şi la fiecare 
cotitură oprea să se orienteze, lăsând pe oameni să mai 
răsufle. Drumul însă era greu, cu urcuşuri repezi. Se făcu 
amiazi până să ajungă în vârful muntelui şi fără să fi 
întâlnit măcar un suflet de om. Grănicerii asudau şi 
înjurau. Un căprar mustăcios îşi blestemă soarta care l-a 
pedepsit să n-aibă odihnă nici măcar în ziua de Anul nou 
din pricina unor tâlhari pe care mai bine i-ar fi spânzurat 
unde i-au prins, în loc să-i poarte cu alai ca pe nişte grofi. 
Câţiva soldaţi începură să suduie pe cei doi prizonieri, în 
vreme ce alții îi compătimeau. 

Tocmai seara, pe întunerec, sosiră în Zlatna, rupți de 
oboseală. Comandantul garnizoanei încercă să afle de la 
prizonieri vreo taină deosebită spre a-şi câştiga meritele în 
fața comisiei speciale de judecată ce aştepta la Bălgrad. 

— Sunt nişte scelerați fără pereche! declară ofițerul când îşi 


dădu seama că se trudeşte în zadar. 

A doua zi convoiul plecă înainte. Soldaţii, odihniţi, erau mai 
veseli. Căprarul mustăcios avusese chiar răgaz să facă o 
coroană de nuiele, în formă de roată, pe care, în momentul 
plecării, o puse în capul lui Horia, strigând: 

— Uite craiul valahilor! 

Grănicerii făcură mare haz de gluma căprarului. Până şi 
ofițerul râse pe sub mustăţi, încântat de istețimea oamenilor 
săi. 

Astfel drumul de la Zlatna la Bălgrad, deşi mai lung, îl 
făcură în mai puțină vreme. Fiind duminecă, prin satele 
româneşti iobagii se uitau lung după cătanele multe care 
însoțeau doi bieți români cu lanțuri la mâini şi la picioare. 
Căprarul glumeț însă avea grijă să le explice în batjocură: 

— Horia!... Craiul vostru!... Uite, Horia! 

Înainte de-a intra în Bălgrad ofițerul porunci căprarului să 
arunce coroana din capul prizonierului. Chibzuise în sine 
îndelung asupra acestei probleme şi, pentru orice 
eventualitate, hotări că-i mai bine să se păstreze seriozitatea 
cuvenită, chiar dacă e vorba numai de un tâlhar valah. 
Convoiul trecu pe strada principală a oraşului până în piața 
mare unde o mulțime mânioasă şi gălăgioasă aştepta pe 
capii ţăranilor. Erau, în afară de gloata obişnuită care cască 
gura, mai cu seamă mărunți nobili rurali, fugiți aci de 
groaza iobagilor răsculați. Umpluseră Bălgradul şi Aiudul cu 
vaietele şi plângerile lor în speranța unor despăgubiri care 
să-i salveze din mizeria în care, cei mai mulți, se aflaseră 
înainte de rebelie. Înjurau cumplit, răcneau şi se repezeau 
asupra convoiului parc-ar fi vrut să sfâşie pe prizonieri 
împreună cu escorta lor. Mulțimea îi întovărăşi până subt 
poarta cetăţii unde o gardă militară puternică puse capăt 
pornirilor răzbunătoare risipind pe gălăgioşi. 


Comandantul convoiului decălecă țanțoş în fața pavilionului 
galben în care se afla generalul. Strânse mâinile câtorva 
ofițeri, încântat parc-ar fi răspuns la felicitări, şi pe urmă 
intră să-şi facă raportul. 

În mijlocul grănicerilor cei doi prizonieri stăteau zdrobiţi de 
osteneală, nemişcați, privind cu ochii goi care parcă nu 
vedeau nimica. 

După un răstimp, comandantul escortei reapăru însoţit de 
un ofițer mai bătrân. Prizonierii avură o tresărire ca şi când 
ar fi fost mulțumiți că a venit sfârşitul. Dar cei doi ofițeri se 
opriră pe scara pavilionului, vorbind, arătând deseori spre ei 
şi parcă mai aşteptând ceva. În cele din urmă sosi un grup 
de soldați să primească pe Horia şi Cloşca. Ofițerul cel 
bătrân dădu mâna cu cel de la grăniceri, făcu un semn 
soldaților care înconjuraseră pe prizonieri şi porni cu ei spre 
poarta pe subt care tocmai intrase convoiul în cetate. Patru 
oameni încadrară pe Cloşca şi urcară pe parapet până 
deasupra porţii, la celula în care avea să fie instalat 
împreună cu doi soldați de pază înlăuntru şi alți doi afară. 
— Na, Horia, să isprăvim şi cu tine! zise ofițerul întorcându- 
se singur la soldații ce rămăseseră subt poartă cu crăişorul. 
Rostise cuvintele acestea atât de blajin că Horia ridică ochii 
şi mormăi: 

— Dumnezeu să vă dea sănătate... 

Porniră înapoi pe drumul măturat de zăpadă, traversând 
incinta cetăţii, coborând pe lângă catedrala catolică, până la 
poarta cea nouă dinspre miazănoapte. Lângă cămăruța 
corpului de gardă pătrunseră într-un gang întunecos, al 
temnițelor. Cea dintâi uşă pe dreapta era deschisă, 
aşteptându-şi omul. Ofiţerul intră în celulă, se uită 
împrejur, la gratiile groase cât braţul, de la ferestruica 
dinspre şanțul de apărare. I se păru tot în ordine şi zise 


scurt către Horia: 

— Na, aici... 

Doi soldaţi instruiți rămaseră cu prizonierul, uşa de stejar 
se închise. Afară ofițerul mai spuse ceva soldaților de pază. 
— Of, Doamne, mulțumescu-ţi că am ajuns şi aici! 
murmură Horia suspinând. 

Se lăsă în colț, grămadă, parcă picioarele nu i-ar mai fi 
putut purta trupul. Gemu câteva minute în neştire. Cei doi 
paznici se uitau la el nedumeriți. Aveau porunci straşnice să 
nu vorbească nici între ei, nici cu prizonierul. Se plictisiră 
însă curând, mai ales din pricina gemetelor care nu mai 
conteneau. Erau saşi. Întâi vorbiră între ei, în şoaptă, să nu- 
i audă cei de-afară şi să-i pârască. Se simțeau mândri că 
păzesc pe Horia a cărui faimă umpluse Ardealul până în cele 
mai proaste cătune. Dar omul nu le făcuse impresia ce o 
aşteptaseră dânşii. Li se părea slăbuț, neputincios, urât, 
murdar, pe când ei crezuseră că trebuie să fie o namilă 
fioroasă care să mănânce numai tocană de carne de ungur 
şi în fața căruia să îngheţe chiar şi cătanele. Ca să-şi 
astâmpere nedumerirea, unul întrebă: 

— Trebuie să fii tare trudit?... Veniţi de departe? 

— Ba numai de la Zlatna - zise Horia încet, sfârşind cu un 
oftat. 

— Apoi nu-i aşa departe... 

— Nu, dar lanţurile aestea... Ş-apoi de-o săptămână suntem 
tot pe drumuri şi tot prin omăt şi tot flămânzi... Dar aşa ne- 
a fost scris se vede! 

Din gura paznicilor află Horia că împăratul a trimis anume 
pe nişte grofi şi generali nemți care să-l judece pe dânsul 
după dreptate şi că nu l-a lăsat pe mâna domnilor ca să-l 
sfâşie... 

Cuvintele acestea fură ca un balsam pentru sufletul lui 


Horia. Îşi ascunse bucuria, să nu observe soldaţii, dar inima 
lui iar se umplu de nădejdi. Cei doi paznici încercară să-l 
descoase şi ei: dacă-i adevărat că a vorbit cu împăratul, că 
împăratul i-a poruncit să stârpească pe nobili, cum se 
spune? Horia dădu răspunsuri în doi peri. De o săptămână 
toată lumea caută să-i smulgă taine şi lucruri; de-abia s-a 
putut feri, mulțumindu-se să declare că nu ştie nimic, că n- 
a văzut nimic... 

Un lăcătuş veni mai târziu să verifice cătuşele prizonierului 
şi să le ajusteze eventual. Paznicii saşi fură înlocuiți cu doi 
secui, tineri, morocănoşi, tăcuți. Horia se ghemui în colțul 
lui şi se sili să adoarmă. 

Nu izbuti să închidă ochii toată noaptea, deşi simțea 
crâncen oboseala în toate mădularele. Ajuns în sfârşit la o 
țintă, gândurile lui, hărțuite fără odihnă vreme de o 
săptămână, căutau singure să se limpezească, să alunge 
toropeala, să privească în față întâmplările. Era obişnuit să 
chibzuiască şi să stea de vorbă cu sufletul său. 

Din clipa când gornicii l-au surprins în coliba de pe 
Scorogetul, n-a avut decât un singur simțământ: că aşa 
trebuia să se întâmple, că numai astfel se putea isprăvi... Se 
mira în sine cum n-a întrevăzut el de la început acest 
sfârşit, adică cum nu l-a ştiut lămurit, căci de presimţit l-a 
presimţit mereu. Şi totuşi nu-i părea rău de ce s-a făcut. Îşi 
zicea că acuma a ajuns zvonul pretutindeni despre 
necazurile şi dorurile românilor şi vor trebui să se 
gândească cei mari să le lecuiască. 

La dânsul însă nu s-a gândit deloc şi nici nu s-a întrebat ce- 
i poate aduce ziua de mâine. Nici măcar visul cu căpitanul 
iobagilor din poveste nu l-a mai avut. O săptămână 
încheiată n-a făcut decât să se închidă în sine. La fiecare 
popas a trebuit să sufere câte-un interogatoriu. Fiecare 


ofițeraş se credea îndeajuns de isteț să-i smulgă taine. La 
Abrud l-au ţinut mai toată noaptea cu întrebări şi ademeniri 
şi cu ghionturi şi cu sudălmi. Colonelul ținea morțiş să aibă 
şi meritul unui interogatoriu deplin lămuritor, după ce avea 
izbânda de-a fi reuşit să-i prindă pe amândoi corifeii, în 
Zlatna l-au pus față în față cu feciorul său Ion, întemnițat 
acolo de câteva zile. Dar feciorul, ca şi dânsul, nu ştia 
nimica. 

Era sigur că aci, în Bălgrad, va trebui să îndure un nou şir 
de întrebări înainte de-a i se hotări soarta. Vestea cu 
judecătorii trimişi anume de împăratul schimba deodată 
înfăţişarea lucrurilor. Dacă împăratul vrea să facă într- 
adevăr dreptate, atunci... 

Nu îndrăznea să meargă până la capăt cu speranțele, 
precum până azi n-a mers până la capăt cu gândurile negre. 
Îşi dădea seama că întâmplările acestea trebuie să aibă o 
încheiere, că uşa trebuie să se închidă peste ele, dar nu 
vroia să se gândească la încheiere şi nici nu putea. 

În trei zile se obişnui cu temnița. Soldaţii se schimbau 
mereu şi, fiindcă se nemereau şi guralivi, afla întâmplările 
de-afară, nu numai din cetate, dar şi din oraş şi din ţară. 

Se aşteptase de a doua zi să înceapă procesul sau cel puțin 
cercetările cu dânsul. N-a început nimic. S-a mirat. O clipă 
a avut chiar fâlfâiri de noi nădejdi. De la paznici însă a auzit 
pricina: contele lankovits, comisarul împăratului însărcinat 
cu represiunea răscoalei şi cu liniştirea spiritelor, e bolnav 
în pat, fără sorți de a se face bine mai curând de opt zile... 
Peste opt zile, când să înceapă investigaţiile, se îmbolnăvi 
generalul Papilla, ajutorul contelui. Altă amânare. 

În sfârşit după trei săptămâni, într-o marţi seara, profosul 
temniței, un strajameşter bine hrănit, anunță pe Horia să ia 
seama să se curețe frumos că mâine are să meargă la 


judecată în fața înaltei comisiuni aulice. Parcă i-ar fi spus că 
mâine poate să plece acasă, atât de mult se învioră Horia şi 
toată noaptea, ca un copil, se gândi cum să se prezinte mai 
bine înaintea judecății. Spre mulțumirea lui, strajameşterul 
îi trimise dimineața un soldat să-l radă şi să-l tundă, ca să 
nu se sperie comisia de mutra lui sălbătăcită. 

În clipa când intră în sala de judecată şi când văzu pe 
contele lankovits simți deodată că orice speranțe sunt de 
prisos şi să sfârşitul nu poate aduce decât moartea cea mai 
crâncenă. Nimica nu-i îndreptățea simțirea aceasta ciudată. 
Sala era caldă, prietenoasă. La un birou scump, încărcat cu 
hârțoage, şedea un domn bătrân, cărunt şi la păr şi la 
mustăți şi la barbă, cu o privire liniştită, aproape 
binevoitoare. Lângă el, în picioare, un general uscăţiv, înalt, 
sever ca înfăţişare, dar blând la vorbă. Horia auzise despre 
el, în închisoare, că ar fi chiar român. Amândoi îl priviră 
lung, cu o vădită curiozitate. În vreme ce la altă masă nişte 
scriitori îi verificau semnalmentele, domnii vorbiră chiar 
despre dânsul: contele lankovits observa că n-are deloc o 
înfăţişare banditească, cum se aştepta după povestirile 
lumii; dimpotrivă i se părea inteligent şi simpatic. 

— Altfel nici n-ar fi putut avea influență asupra poporului — 
adăogă contele bătrâneşte, ca o explicaţie pentru sine. 
Interogatoriul începu îndată. Generalul îi punea întrebările 
şi-i atrăgea mereu atenţia să se uite la domnul conte când 
răspunde. 

Tocmai fiindcă avea presimţirea că totul e în zadar, Horia 
recurse iarăşi la tăgada simplă, încăpățânată. După cel 
dintâi asemenea răspuns, contele îi spuse aspru că negând 
nu înseamnă a se apăra. Sunt zeci de martori şi sute de 
dovezi despre vinovăția lui. Mărturisind sincer, bărbăteşte, 
în afară că ar fi o atitudine vrednică de un om de treabă, ar 


folosi descoperirea adevărului întreg care să înlăture 
zvonurile murdare ce şi-au făcut drum în lume. 
Avertismentul fu zadarnic, Horia rămase neclintit la tăgadele 
lui şi numai când generalul stărui să nu abuzeze de 
bunăvoința comisiei, zise foarte liniştit: 

— Apoi, măria voastră, eu aş vrea să vorbesc cu înălțatul 
împărat ca să-i spun tot din fir în păr, că majestatea sa ne 
cunoaşte necazurile şi nevoile! 

Amândoi domnii se uitară la el aproape consternațţi. Şi ei, ca 
toată lumea, cunoşteau zvonul despre complicitatea 
împăratului. Contele Iankovits îşi redobândi sângele rece şi 
rugă pe generalul Papilla, care făcea şi oficiul de tălmaci; să 
întrebe cum îşi închipuieşte acuzatul că majestatea sa s-ar 
cobori să stea de vorbă cu dânsul acum mai ales când a 
săvârşit atâtea ticăloşii de s-a spăimântat o țară întreagă? 
Horia însă nu mai răspunse. Cu cât se uita la cei doi domni 
cu înfăţişarea bună, cu glasurile blânde, cu atât simțea mai 
lămurit ce trebuie să vie. Ba la sfârşitul audienței mirosul de 
carne arsă, care-l supărase odinioară în vis, începu să-i 
aburească în nări atât de puternic, parcă undeva, aproape, 
un om ar fi fost prăjit de viu, încât se minuna că nud aude 
şi vaietele. 

leşind, în anticameră, dădu ochii cu Cloşcuţ, tuns, ras şi el 
ca pentru sărbătoare. N-au mai putut schimba nicio vorbă 
de când au fost prinşi. Se înțelegeau şi din ochi. În privirea 
lui de-acuma a citit toate gândurile care se frământau în 
sufletul său. 

Peste câteva zile fu chemat din nou în fața judecății, cu noi 
întrebări şi cu aceleaşi răspunsuri. Horia însă se simțea din 
ce în ce mai liniştit şi mai împăcat. Din clipa când şi-a dat 
seama că trebuie să moară, orice grije i-a pierit. Nici de 
dureri şi nici de moarte nu i-a fost frică niciodată. Ş-apoi îşi 


aducea mereu aminte că demult, dinainte de-a fi început a 
se zbuciuma pentru alții, şi-a zis cu hotărâre că ar îndura 
moartea cea mai cumplită numai să ştie că astfel s-ar face 
dreptate şi românilor... Amărăciune ar fi avut doar că pe 
urma răzmeriței s-ar putea să fie şi mai rău pentru oamenii 
oropsiți. Dar cumpănind toate bine şi îndelung îşi zicea că 
mai rău nu poate să fie. Întâi pentru că toate relele au fost 
încercate pe spinarea românilor şi deci anevoie s-ar putea 
născoci vreo răutate nouă; pe urmă rebelia a arătat lumii 
întregi că e o racilă mare aici care nu mai poate dăinui căci 
altfel focul nu se va stinge de tot niciodată. Poate că va mai 
fi un răstimp de răstrişte, vor suferi unii ca şi dânsul, dar pe 
urmă va să vie şi începutul vindecării. 

Apoi într-o zi, un soldat paznic îi spuse că a fost prins şi 
Crişan şi, adus aci, e închis sub clădirea cea veche unde 
fusese mai de mult garda. Abia sosit, l-au şi chemat la 
judecată şi ar fi spus tot, verde, fără a tăinui nimica, încât s- 
au şi speriat domnii de atâta francheță. Despre asta se 
convinse şi Horia însuşi căci, la a treia ascultare a lui, cum 
tăgăduia ceva, i se scotea în față mărturisirea lui Crişan. I 
se părea şi firesc din partea fostului soldat să spună tot ce 
ştie. Dar dacă ar face şi el astfel, cine ştie ce s-ar întâmpla? 
Peste câteva zile însă, ca din senin, fu înştiințat că trebuie 
să plece undeva. Sirajameşterul însuşi nu ştia unde şi 
pentru ce. Aşa a venit porunca. Şi în ziua de 5 februarie fu 
pornit, împreună cu Cloşca, subt paza unei escorte de 
soldați, pe jos, la drum. Tocmai când ajunseră în Vințul de 
jos înțelese: s-au răspândit zvonuri că Horia se află, ce e 
drept, în Bălgrad, dar nu în temniță, ci ca oaspe al 
generalului... Spre a dovedi lumii că Horia şi Cloşca sunt în 
lanţuri şi tratați cum merită răufăcătorii, contele Iankovits i- 
a trimis prin satele de pe Mureş, să fie arătați poporului în 


halul în care sunt aievea. Aşa apoi au fost purtaţi zece zile 
de la Vinţ în jos prin Şibot, Binţinţ, Orăştie până la Deva, 
iar de-acolo înapoi, pe celălalt țărm al Mureşului, prin 
Şoimuş, Bobâlna, Geoagiu, Inuri, Vulperu. Pretutindeni 
iobagii erau chemaţi să vadă pe Horia şi Cloşca în lanțuri ca 
tâlharii, să le treacă pofta de-a se mai ridica împotriva 
ungurilor şi a domnilor, oricine i-ar îndemna şi ori cu ce i-ar 
ademeni... 

Pe drum, în vreme ce erau batjocoriți în fața oamenilor, 
Horia totuşi a auzit că tocmai în ziua când i-a pornit pe 
dânşii de la Bălgrad, în Zlatna a fost o sărbătoare mare ca 
să răsplătească stăpânirea pe cei şapte care l-au prins pe 
dânsul şi pe Cloşca. A fost chiar guvernatorul țării şi le-a 
împărțit câte optzeci de galbeni fiecăruia şi le-a mai dat 
hrisov că pe viitor sunt scutiți de iobăgie. De asemenea a 
mai dăruit treizeci de galbeni şi o medalie protopopului 
Adamovici care l-a prins pe Ursu Uibaru. Au fost aduşi 
oameni la serbarea aceasta din toate comitatele de 
prinprejur şi din toate satele care au luat parte la răscoală, 
ca să se minuneze cu toții cum sunt răsplătiți cei credincioşi 
cârmuirii. 

— Aşa or fi chemaţi oamenii şi când m-or omori pe mine ca 
să vadă cum sunt pedepsiți cei care umblă după dreptate — 
îşi zise Horia. 

De-abia se aşeză din nou în celula lui că un paznic îi şi 
spuse cum că Crişan s-a spânzurat în temniță cu curelele 
de la opinci, că s-au făcut cercetări să se afle cum s-a putut 
întâmpla aşa ceva şi că strajameşterul a şi fost pedepsit 
foarte aspru pentru că nu i-a pus de pază şi înlăuntru. 

— Ia seama, să nu faci şi tu vreo poznă d-astea că-i vai de 
sufletul nostru! încheie soldatul, înfricoşat, dar cu un 
zâmbet omenesc. 


De altfel Crişan nici aşa n-a scăpat de pedeapsă, căci a fost 
osândit să fie târât afară din cetate şi acolo trupul lui să fie 
tăiat în patru bucăţi care să se puie pe roate, în satele unde 
a făcut mai multe fărădelegi. Şi osânda s-a împlinit 
întocmai, acum trei zile. 

Horia îşi cunoştea de-acuma soarta şi o aştepta tot atât de 
liniştit. În temniţele din Bălgrad ştia că se mai află peste o 
sută de oameni închişi, mai cu seamă dintre cei ce au fost 
fruntaşii rebeliei. Cu cât va fi mai crâncenă osânda lui, cu 
atât poate să scape mai uşor ceilalți. 

Mai fu ascultat de trei ori, confruntat cu mulțime de oameni 
— şi se mărgini mereu a răspunde că nu ştie nimica. A şasea 
oară când fu chemat, i se spuse că e pentru ultima oară. 
Din nou generalul îi ceru să spuie adevărul căci numai aşa 
poate nădăjdui să aibă o pedeapsă mai blândă; tăgada lui va 
fi socotită ca o ticăloşie mai mult peste cele ce le-a săvârşit, 
precum s-a dovedit din sutele de mărturii ale unor oameni 
de treabă cât şi ale complicilor lui. Mai dârz ca oricând, 
Horia repetă că e nevinovat, nu ştie nimica, n-a făcut nimic. 
Atunci contele lankovits se ridică în picioare, urmat de toți 
cei prezenți, şi declară solemn că acuzatul Ursu Nicula zis 
Horia va fi judecat şi condamnat ca tulburător al ordinei 
publice dacă nu va aduce dovezi puternice de nevinovăție 
față de mărturiile grave ce s-au ridicat împotriva lui în 
cursul procesului. O clipă Horia îngălbeni ca şi când s-ar fi 
aflat înaintea călăului. Apoi răspunse potolit: 

— Dovezi împotriva mărturiilor nu pot aduce, dar vinovat nu 
mă simt cu nimica, iar pentru rebelia care s-a întâmplat mă 
rog în genunchi la măria voastră să-mi îngăduiască să 
vorbesc cu înălțatul împărat... 

Enervat, contele porunci să fie scos afară acuzatul şi nici să 
nu se mai facă mențiune în procesul-verbal despre cererea 


lui necuviincioasă şi ofensatoare pentru maiestatea sa. 

Peste două zile, în după-amiaza de 26 februarie, trupele 
cetății fură înşirate în fața pavilionului gărzii, Horia şi 
Cloşca, încadraţi de câte patru soldați, fură aduşi în fața 
trupelor, apoi generalul cobori, înconjurat de ofițeri, şi 
trâmbițele sunară prelung. Generalul făcu un semn, un 
ofițer ieşi în fața acuzaților şi le citi nemțeşte osânda. Era 
ger mare şi osânda lungă. Ca să nu îngheţe degetele 
soldaților pe arme, generalul întrerupse citirea o clipă şi 
îngădui trupelor să asculte în repaos urmarea. Apoi maiorul 
Ortmayer, cel la care fusese odinioară Cloşca după dreptate, 
scoase din buzunarul mantalei o foaie de hârtie şi, 
apropiindu-se de cei condamnați, le citi sentința şi pe 
româneşte ca să o priceapă. Amândoi ascultară neclintiți, 
privind numai foaia de hârtie din mâna ofițerului. Când 
ajunse spre sfârşit, maiorul ridică glasul: 

„Prin urmare Horia, altfel numit şi Ursu Nicula, şi Ion 
Cloşca, dovediţi a fi pe de o parte răufăcători cumpliți care 
au săvârşit omoruri şi prădăciuni, iar pe de altă parte 
turburători îndrăzneți ai liniştei şi siguranței publice, în 
conformitate cu Codul penal theresian, articolul 62 despre 
turburări şi răzvrătiri, şi articolul 90, despre tâlhării, pentru 
crimele acestea vor fi duşi la locul obişnuit de supliciu şi 
acolo li se vor frânge cu roata toate membrele corpului, 
începând de jos în sus, anume întâi lui Ion Cloşca şi apoi lui 
Horia altfel numit şi Ursu Nicula, şi în acest chip vor fi 
trecuți din viață la moarte; trupurile lor se vor despica şi 
tăia în patru bucăţi, capul şi părțile corpului urmând a fi 
puse pe roate la încrucişări de drumuri în comunele unde 
au săvârşit cruzimile cele mai scelerate, iar inimile şi 
intestinele lor vor fi îngropate în locul supliciului. 

Sentința aceasta s-a dat la 26 februarie 1785 ca o pedeapsă 


mult meritată pentru ei, iar pentru alții asemenea lor ca să o 
aibă drept pildă şi înfricoşare.” 

— Aţi înțeles? întrebă pe urmă maiorul. 

— Înţeles — răspunseră amândoi deodată şi parcă cu acelaşi 
glas slab. 

Generalul făcu alt semn. Trâmbiţele sunară iarăşi. Osândiţii 
fură duşi în celulele lor, trupele se retraseră în cazărmi şi în 
curtea cetăţii se făcu linişte. 

Horia nu simțise frigul cât a ţinut citirea osândei. Numai 
când s-a pomenit iar în celula lui, i s-a părut că se înăbuşă 
de căldură. S-a aşezat jos, tăcut, fără să se uite măcar la cei 
doi soldați care îl compătimeau. Nu-şi mai aducea aminte 
din sentință nimica, parcă ar fi auzit cuvinte străine, fără 
înţeles. În suflet însă simţea tot şi, ca să-şi aline sfâşierea, 
începu să morfolească rugăciuni, închinându-se mereu şi 
bătând mătănii. Murmura vorbele, dar în inima lui ruga pe 
Dumnezeu numai să-i dăruiască puterea şi tăria să îndure 
tot ce va veni fără frică şi fără cutremur, aşa precum a 
îndurat toate până azi. 

Apoi spre seară îşi redobândi liniştea, atât de mult că 
paznicii vorbiră cu dânsul despre moartea lui ca şi când ar fi 
fost vorba de ceva obişnuit şi chiar fără însemnătate. Un 
soldat îi spuse că, de vreo două luni, a venit la Bălgrad un 
călău foarte iscusit, anume Grancea Rokoczy care a fost 
înainte călău oficial la Sebeş. Se zice că a fost adus înadins 
pentru că va avea mult de lucru aici cu rebelii şi va putea 
câştiga mai bine; de-aceea şi-a luat şi doi ucenici, de 
asemenea învățați în toate tainele şi apucăturile meseriei. 
Horia recunoscu că un călău bun e mare lucru, deoarece s- 
au văzut întâmplări când osânditul n-a putut fi omorât din 
pricina călăului care nu-şi cunoştea meşteşugul cum 
trebuie... Soldaţii, feciori tineri, mărturisiră că ei n-au văzut 


încă nicio execuţie cu roata, ba unul din ei nu văzuse niciun 
fel de execuție, nici măcar o tragere în țeapă. Horia, umblat 
prin lume, le povesti o întâmplare cu unul frânt cu roata la 
Cluj, demult... Povestirea lui făcu pe un paznic să exclame: 
— Doamne, măcar de-aş fi de serviciu şi în ziua execuţiei! 
Exclamaţia parcă-i dezmetici pe toți trei. Toţi îşi aduseră 
aminte că e vorba de moartea unuia dintre ei şi se ruşinară. 
Nu mai zise nimeni nimica şi convorbirea se încheie cu 
oftări. Întâi oftă Horia, apoi paznicii pe rând... 

A doua zi, pe la amiazi, veni în celula lui Horia preotul 
Nicolae Raţiu. Horia îl cunoştea deşi nu-l mai întâlnise de 
câţiva ani. Era popa din Maerii Bălgradului, vestit ca om 
sfânt şi de omenie. Văzându-l acuma, io se cutremură: 
poate că a sosit clipa şi încă nu i-au spus... Preotul îl linişti 
cu minciuna pioasă că nu se ştie încă ziua cea grea, deşi el 
ştia bine că pentru mâine dimineață a fost hotărâtă 
execuția. Totuşi, fiindcă viața îi atârnă azi numai de un fir 
de păr, a venit, cu îngăduința mai-marilor, să-i fie de ajutor 
şi să-i culeagă dorințele cele din urmă, cum se cuvine 
creştineşte. Sufletul lui Horia se înmuie în fața preotului. Şi, 
după ce îi ascultă cuvintele de îmbărbătare, întocmiră 
împreună testamentul astfel: 

„Horia Vasilie, policra Nicula Ursu. Anii vieții sale 54. 
Muierea lui Ilina, feciori: Ion 14, Luca 6 ani. La toate cele nu 
ştie nimic. Oamenii care l-au prins: Mătieş Nuţu, Mătieş 
Onu, frate-său Gheorghie, Trifu Ştefan, a lui Neagu Andrei 
doi feciori, Simion cu frate-său; îi iartă cu toată inima. 
Nicula Ion a neamţțului, meşterul care a făcut biserica în 
Ţizeri, 44 de florinți am fost chezaş şi eu am plătit la fibirău 
din Zam, numele lui Sambo Dănilă. La Şuteu Toader din 
Ciucea, şi şade la Ţizeri, 10 florinţi, şi mi-au dat 10 horgoşi 
şi au mai rămas 6 şi 2 marieşi. Satului Ciucea am fost dator 


170 florinți, pe mine au căzut banii groşilor 22 florinți şi i- 
am dat în mâna lui Petrişor Luca, fiind birău, şi într-a lui 
Brudaşcă Mihai fiind față Ciuceanu Toader; în casa mea i- 
am dat banii pe deplin. Iară din banii cosirii au fost pe mine 
şi pe Florea 10 florinţi, şi au luat de pe mine 14 florinți 
Petrişor Luca; acei 10 florinți am fost pe cosire, iară cei 4 
florinți să meargă pe cei 18 groşi, şi 2 cărți, care am dați 6 
florinți să meargă acolo. Cu alta nu mai sunt dator nici la 
groşi, nici la cosire. Cartea care iaste de la înălțatu împărat 
se află la Nicula Petre şi la Nicula Cirstea, tipărită pe 7 coale 
pentru biserici, nemțeşte, greceşte şi serbeşte. 

Aceste mai sus scrise am primit din gura lui Eu Popa 
Nicolae Raț, paroh, Maerii Bălgradului, neunit.” 

După plecarea preotului, Horia se simți mai singur ca 
totdeauna în viață. Soldaţii de pază păreau muţi, nu mai 
vorbeau nici între ei, nici cu dânsul. Un răstimp nu băgă de 
seamă, dar când îşi dete seama, fu cuprins de groază 
aşteptând din moment în moment să vie cineva şi să-i 
poruncească să meargă la moarte. Numai seara se mulcomi, 
mai ales când un paznic nou spuse, pe nemțeşte, 
tovarăşului său că împăratul poate să ierte chiar pe cel mai 
mare criminal şi să-i dăruiască viața. 

Măcină toată noaptea cuvintele soldatului parc-ar fi fost 
cuvinte de evanghelie. Adormi tocmai spre ziuă şi 
numaidecât se visă la nunta lui Petre Nicula, în Vidra, care 
a ţinut trei zile cu chef mare, cu, veselie rară de până şi 
Horia s-a îmbătat leucă. Prin somn mormăia şi râdea atât de 
tare parc-ar fi fost treaz, de se minunară şi paznicii. 
Dis-de-dimineaţă un lăcătuş, însoțit de un căprar semeţ, 
veni să-i scoată lanţurile de la mâni şi de la picioare. În 
vreme ce lăcătuşul lucra bombănind, Horia întrebă: 

— Aşadară azi are să fic...? 


— D-apoi altfel de ce ţi-ar lua fiarele? se răsti căprarul 
ursuz. Azi, azi! Poţi să şi zici ocinaşele! 

— Na, bine - mumură Horia liniştit, parc-ar fi fost vorba de 
altceva. 

Peste vreo două ceasuri se ivi popa Nicolae, dar acuma cu 
patrafirul după cap. Horia îngenunchie fără să mai aştepte 
vreo vorbă şi ascultă pierdut rugăciunile pe care preotul le 
spunea mai limpede ca totdeauna, încât fiece cuvânt îi 
cobora în inimă şi în acelaşi timp i se tipărea în minte ca şi 
când ar fi vrut să rămâie acolo în vecii-vecilor. 

— Na, hai să mergem că ne aşteaptă ceilalți! zise apoi 
deodată preotul, dar din pricina emoţiei, cu un glas atât de 
lumesc parcă l-ar fi poftit la o plimbare de plăcere. 

Un soldat deschise uşa şi ieşiră în gang unde Horia îşi 
aduse aminte că nu şi-a luat căciula. Cellalt paznic însă i-o 
puse în cap, strâmb. 

— Şi dacă mergeam fără cuşmă, tot acolo-i - zise dânsul 
foarte încet, încercând să zâmbească, dar oprindu-se 
înfricoşat de ceva. 

Subt poartă, în mijlocul unui grup de soldați, stă tea Cloşca, 
cu obrajii pământii şi, în ochi, cu o privire care nu se 
dumirea deloc. 

Un glas ascuțit ţipă o comandă scurtă. Soldaţii înțepeniră, 
apoi se înşirară astfel că preotul rămase la mijloc între cei 
doi osândiți. Altă comandă scăpără şi convoiul se puse în 
mişcare, ieşind pe poartă afară. Drumul cotea la stânga 
îndată, pe lângă şanţțul cetăţii, foarte puţin întrebuințat, 
zăpada de-abia era bătătorită şi desigur numai de o trupă de 
soldați care o fi plecat să păzească ordinea în cursul 
execuției. După ce ocoliră zidurile de apărare, se abătură pe 
alt drum, mai umblat, pe care însă îl părăsiră curând, 
apucând pe coasta lină ce se prelungeşte spre miază-zi până 


în dreptul porții celei mari a cetății. 

Toată coasta era plină de oameni. Convoiul condamnaților 
înainta greu spre colina unde se ridicase eşafodul. Două 
cordoane de soldați însemnau calea de urmat. Din mulțime 
porniră glasuri duşmănoase, sudălmi, blesteme. Se văzură 
şi pumni strânşi amenințând pe cei ce mergeau la moarte. 
Aproape tot oraşul Bălgrad năvălise să vadă execuţia celor 
doi capi ai rebeliei. Contele lankovits, omul împăratului, 
poruncise comitatelor vecine să trimită din fiece comună 
câte şase țărani la Bălgrad, ca să se îngrozească şi să nu se 
mai gândească la răzvrătiri. Din patru sute nouăsprezece 
sate fură astfel aduşi două mii cinci sute cincisprezece 
români la moartea crăişorului lor. Mai mulți erau însă 
orăşenii, veniți de bună voie, dornici de spectacolul 
chinurilor. Căci mulțimea care înconjura eşafodul în 
dimineața de luni, 28 februarie 1785, se zicea că a fost de 
peste şase mii de oameni. 

Pe o estradă de câțiva stânjeni pătrați se vedea de departe 
călăul în costum roşu, învârtindu-se de ici - colo, dând 
porunci ucenicilor, rotindu-şi privirile asupra mulțimii, 
mândru că toți ochii îl urmăresc cu înfrigurare. Soldaţi cu 
baioneta la armă înconjurau estrada la câțiva paşi de jur 
împrejur, ca să oprească apropierea curioşilor sau a 
furioşilor şi să asigure solemnitatea evenimentului. Câţiva 
ofițeri şi câteva persoane deosebit' de simandicoase erau 
înlăuntrul cordonului militar. 

Cu cât convoiul condamnaților se apropie cu atât enervarea 
lumii sporeşte. Comisarul execuțiunii, maiorul Ortmayer, e 
foarte agitat şi aruncă priviri mânioase mulțimii gălăgioase. 
Îi vine mereu să răcnească sa se facă tăcere, dar nu 
îndrăzneşte, fiindcă nu-şi aduce aminte că în regulamente 
să fie vreo dispoziție de acest fel. Spre mulțumirea lui însă 


în clipa când condamnaţii cu preotul se opresc lângă cele 
trei trepte şi când el se urcă pe estradă, toată lumea 
amuţeşte parcă s-ar fi umplut de spaimă. În liniştea aceasta 
glasul lui se aude bine până departe: 

— Ion Cloşca, frângerea cu roata, de jos în sus!.. Călău, fă-ți 
datoria! 

Călăul răspunde printr-un salut milităresc, ca să-şi dea mai 
multă importanță, apoi se apropie de condamnați şi zise pe 
româneşte: 

— Ion Cloşca, vino încoace! 

Auzindu-şi numele, Cloşca se smulge de lângă preot, uitând 
să mai sărute crucea, şi urcă cele trei trepte pe estradă, 
închinându-se repede de mai multe ori, cum obişnuia să 
facă dumineca, în biserică, în fața icoanelor. 

Toaleta execuției însă trebuie să dureze: până să-l dezbrace, 
până să-l întindă pe podele, până să-i lege mâinile, 
picioarele, corpul, ca să nu poată face nici o mişcare — 
mulțimea îşi pierde răbdarea, mai ales că şi călăul, spre a-şi 
dovedi meşteşugul, face exces de meticulozitate şi se mai şi 
opreşte să se înjure pe ţigăneşte cu ucenicii. În cele din 
urmă însuşi ofițerul comisar al execuţiei îi ordonă să se 
grăbească. 

O nouă tăcere se face în clipa când călăul pune mâna pe 
roata mare ce stătuse răzimată de stâlpul din mijloc. Toate 
respirațiile se opresc. Călăul se apropie, potriveşte roata 
perpendicular deasupra picioarelor condamnatului întins 
jos şi imobilizat, o ridică cu amândouă mâinile puţin şi apoi 
loveşte cu ea scurt glezna dreaptă. Zgomotul osului zdrobit 
instantaneu e acoperit de un răcnet prelung ce izbucneşte 
din pieptul lui Cleşca. Muşchii corpului legat cu sfori şi cu 
curele se strâng şi se întind ca nişte râme. Îndată ce 
gemetele slăbesc puţin, călăul repetă lovitura asupra gleznei 


stângi. Apoi, treptat şi pe rând, fluierile, genunchii... 

Horia privea cu ochii ieşiţi din orbite, neclintit, fără o 
mişcare pe față şi fără o lacrimă. Preotul Nicolae Raţiu îl 
ținea cuprins pe după gât cu braţul, murmurând rugăciuni 
şi agitând crucea cu mina liberă. Crăişorul însă uitase de tot 
pe preot. În clipa când călăul strigase pe Cloşca, el i-a zis: 

— Doamne-ajută, frate Cloşcuţ! 

Cloşca n-a auzit. Poate că nici popa. Şi privind tortura 
fratelui său de cruce, în mintea lui Horia nu mai era decât 
gândul că nu şi-a luat rămas bun de la dânsul şi că de 
aceea suferă atât de mult până să moară. Gândul îi umbla 
prin creieri ca o muscă într-o casă pustie, alergând de ici- 
colo, fără preget şi fără astâmpăr şi fără odihnă. Ochii lui 
mari însă vedeau numai roata, neobişnuită, părându-i-se 
uriaşă, făcând mişcarea de lovire aspră parcă singură, ca un 
monstru apocaliptic.. 

Spectatorii mai apropiaţi se  obişnuiră cu tipetele 
osânditului, care de altfel deveneau tot mai neputincioase, şi 
numărau loviturile pentru a vedea câte suportă şi a judeca 
abilitatea călăului. După a patra lovitură, cineva strigă: 

— Moare! 

— Nu se poate!... Simplu leşin!... Călăul nu-i cârpaci, e 
meşter! 

Şi asemenea controverse deveniră mai vehemente şi mai 
zgomotoase cu cât se înmulțeau loviturile. 

Aproape un ceas ținu uciderea lui Cloşca. Douăzeci şi una 
de lovituri i-au zdrobit oasele pe rând până ce şi-a dat 
sufletul. Şi meritul călăului a fost că până la ultima lovitură, 
osânditul a putut geme şi deci a simțit durerea, satisfăcând 
pe deplin dorinţa judecătorului de-a aplica moartea cea mai 
crâncenă. 

— Horia, altfel numit şi Ursu Nicula! 


Ofițerul numai atâta strigă. Şi Horia, cu un cutremur scurt, 
îşi reveni deplin. Sărută crucea, se închină, sărută şi mâna 
preotului şi zise: 

— Doamne iartă-mă şi ajută-mă! 

Apoi urcă pe estradă fără şovăire, cu capul sus, liniştit, 
parc-ar fi mers la cuminecătură. Apariţia lui pricinui o 
rumoare în mulțime: 

— Horia! Horia! Horia! 

Sute de buze şopteau în acelaşi moment numele lui, cu 
intonaţii diferite, cu  simțăminte felurite.  Înfăţişarea 
bărbătească şi liniştea cu care păşea în fața morţii uimi pe 
toată lumea. Maiorul Ortmayer baremi îi urmări fiece 
mişcare cu o curiozitate admirativă. 

Popa Nicolae Raţiu tremura în tot corpul, ţinea crucea 
întinsă înainte, parcă să o vadă Horia, şi bolborosea tot mai 
repede rugăciuni. Pe frunte îi răsărise broboane de sudori şi 
inima îi tremura şi se zvârcolea în piept. 

Deodată omul roşu puse iar mâna pe roată. Lovitura zdrobi 
fluierul drept. Durerea fu atât de cumplită că Horia nu-şi 
putu stăpâni un țipăt zguduitor. Popa, cu degetele 
înțepenite pe cruce, cu ochii la călăul cu roata, cu urechile 
sfâşiate de urletul durerii, se prăbuşi grămadă, leşinat. 
Țipătul însă se curmă brusc, parcă Horia, cu o sforțare 
supremă, ar fi vrut să arate că nu se lasă biruit de durere şi 
că vrea s-o înfrunte fără crâcnire precum a socotit 
totdeauna. 

Ofiţerul execuţiei observă gestul. Moartea lui Cloşca fusese 
prea chinuită şi deci a putut satisface şi pe cei mai 
vindicativi. Făcu deodată semn călăului să aplice lovitura de 
graţie. 

Roata se ridică repede şi căzu a doua oară, fără a mai stârni 
vreun geamăt. Crăişorul, cu pieptul sfărâmat, era mort. 


Spectatorii din preajma cordonului de soldaţi iar încep 
discuția: a murit sau a leşinat? Când în sfârşit din 
înfăţişarea călăului se înțelege că Horia a murit, glasuri 
încrucişate încep să protesteze: 

— Cum se poate să fi fost executat aşa de repede?... Cel 
puţin un ceas ar fi trebuit să-l torture!... Nelegal!... 
Părtinire!... 

Maiorul se înfurie. Printre protestatori zăreşte un domn 
mustăcios, în uniformă de funcționar. Se repede la dânsul: 
— Ce nu-ţi place dumitale? 

— Aţi procedat nelegal, domnule maior! strigă funcţionarul 
ungur cu ochii roşii. Asta e inadmisibil!... Asta e bătaie de 
joc față de nația maghiară! 

— Aşa? se indignează ofițerul. Căprar! Pune mâna pe 
domnul! L-am arestat!... Patru soldați! 

Funcţionarul mormăie ceva, încearcă să răstălmăcească ce- 
a spus. Maiorul întoarce spatele. 

Un moşneag de pe la Mogoş, văzând pe domnul ungur între 
baionete, şopteşte feciorului său: 

— Of, măcar aşa să ne mai sărăm şi noi sufletul! Dumnezeu 
să-i dea sănătate maiorului că tare-i om de omenie şi cu 
dreptate! 

Grupul de ofițeri felicită pe maior pentru lovitura de grație 
ce a ordonat-o. 

— Cel ce primeşte moartea atât de liniştit, orice ar fi greşit, e 
un om! murmură un locotenent foarte tânăr. 

— Un om?... Mai mult decât un om! zise maiorul cu ochii 
umezi. 

